
DOCUMENTUL EPIGRAFIC 

în somptuosul birou al bancherului Bernard Pellier, patronul marilor uzine 
„A.B.C." din Paris, se aflau adunaţi, la ora aceea tîrzie din noapte, cinci oameni: 
arheologul Conrad Schratt, inginerul John Duklas, sculptorul Charles Nicolle, profesorul 
de istorie antică Arhimeds Praxagoras şi gazda - un arhicunoscut numismat şi 
colecționar de antichități. 

Societatea aceasta amestecată, şi ca îndeletniciri şi ca naționalități - fiindcă se 
aflau striînşi laolaltă : un neamt, un englez, un grec şi doi francezi - poate stîrni pe bună 
dreptate mirarea oricui. Dar, pentru a lămuri lucrurile, să vedem ce s-a întimplat cu 
cîțiva ani în urmă... 

Într-o dimineață însorită a lui mai 1893, vaporul „Albatrosul'”, sub pavilion 
francez, îşi ridica ancora din portul Marsilia, îndreptindu-se spre Haiffa. Pe bordul său se 
afla o expediție arheologică pornită să dezgroape statuia legendarului Moloch, zeul 
amoreilor, străvechiul popor căruia ebreii, după ce au fost izgoniți din Egipt, i-au 
subjugat ţara - mănosul şi „făgăduitul' pămînt al Canaanului. 

Debarcaţi pe ţărmul apusean al Asiei, membrii expediției - după ce au recrutat 
călăuze şi muncitori săpători din rîndul populației băştinaşe - s-au grăbit să se îndrepte 
către fluviul Seriat-el-Kebir. De bună-seamă că statuia zeului cu cap de taur, căruia 
amoreii îi jertfeau prin înec pe cei mai viteji fii ai săi, nu putea să se găsească decît acolo 
unde au fost biblicele cetăți Sodoma şi Gomora, îngropate cu milenii în urmă de o erupție 
vulcanică. Pe locul acela blestemat a luat naştere lacul Asfaltit, ale cărui ape sărate nu 
primesc în străfundul lor nici o vieţuitoare. în felul acesta, spune o legendă, un zeu blind 
şi mult mai puternic decît crudul Moloch a pus capăt pentru totdeauna sacrificării atitor 
şi atitor oameni nevinovaţi! 

Expediția a lucrat timp de cîteva luni în cea mai mare taină. Apoi, pe neştiute, a 
părăsit locurile, iar arabii care fuseseră angajați ca muncitori săpători nu s-au mai întors 
niciodată în satele lor... 

într-o bună zi, presa pariziană a relatat cu lux de amănunte că bancherul Bernard 
Peliier, cunoscutul numismat şi colecționar de antichităţi, a achiziționat faimosul cap de 
taur al statuii zeului Moloch, care, fiind turnat din aur de douăzeci şi două de carate, nu 
s-a topit sub lava vulcanică ce a îngropat oraşele Sodoma şi Gomora. La rîndul său, 
bancherul francez a revîndut cu un preț fabulos această minune Muzeului de antichități 
din Paris... 

Au trecut de atunci cinci ani şi iată că din nou, în biroul proprietarului marilor 


uzine „A.B.C." din Paris, s-au reîntilnit membrii faimoasei expediţii arheologice. De data 


aceasta se găseau de față numai patru din temerarii şi norocoşii cercetători, fiindcă cel 
de-al cincilea - bătrînul paleograf armean Bedros Altuni, care participase la lucrările de 
dezgropare ale oraşelor Sodoma şi Gomora în calitate de expert autorizat, dispăruse fără 
urmă. 

Acum, după ce cititorul a făcut cunoştinţă cît de cît cu oaspeții bancherului Pellier 
şi şi-a putut da seama cînd şi cum s-au înnodat legăturile dintre ei, este cazul să aflăm 
ceea ce puneau la cale. fiindcă întîlnirea lor nu era deloc întimplătoare !... 

După ce îşi goli pipa în scrumiera de argint şi sorbi pe nerăsuflate un pahar de vin 
de Bordeaux, profesorul Arhimede Praxagoras se ridică în picioare şi, aplecîndu-se peste 
biroul cu cristal al domnului Pellier, i se adresă acestuia cu o voce aproape şoptită : 

- Prea stimate domnule bancher, moneda de aur şi inscripţia de pe piatra mutilată 
ce vă stau în față sînt două documente convingătoare, a căror autenticitate nu poate fi 
pusă la îndoială. Ele fac parte din colecția particulară a majestăţii sale Franz Josef şi se 
găsesc pe biroul domniei-voastre numai datorită fericitei înrudiri dintre conducătorul 
expediției noastre, arheologul Conrad Schratt, cu excelenta societară de onoare a 
Teatrului imperial din Viena, doamna Catherina Schratt, care îşi are apartamentul său 
chiar în castelul Schonbrunn. reşedinţa slăvitului împărat al Austriei, rege al Ungariei şi 
principe al Transilvaniei. 

La auzul acestei destăinuiri neaşteptate, în ochii bancherului se aprinseră două 
luminiţe stranii, în timp ce frumoasele lui mîini albe pipăiau cu febrilitate moneda de aur 
şi piatra mutilată, pe care inscripţiile deveniseră aproape ilizibile. 

Fără ca să-i dea răgaz să-şi revină, profesorul Praxagoras continuă cu aceeaşi 
voce şoptită : 

- Valoarea acestor două documente este uriaşă dacă ţinem seama de taina pe care 
o ascund. 

- Cum ?... Vreți să susțineți, domnule profesor, că această taină nu mai este 
cunoscută de nimeni ? întrebă bancherul vădit tulburat... 

- Departe de mine intenţia de a susține un asemenea neadevăr, răspunse cu 
exagerată modestie profesorul Arhirnede Praxagoras... Atît moneda cît şi piatra au fost 
cercetate de o pleiadă de epigrafişti iluştri, printre care se numără şi marele savant 
vienez Ad. Wilhelm. Toţi, absolut toţi, fără nici o excepţie, au ajuns la concluzia că este 
vorba de două mărturii foarte importante în legătură cu existența unui mare stat dac în 
Podişul Transilvaniei, care a atins culmea puterii şi prosperității sale sub domnia regelui 
Burebista. 

- Vasăzică e vorba de o taină pe care o cunosc foarte mulți cercetători ai istoriei 
antice, domnule profesor Praxagoras, sublinie cu ironie Pellier. 

- În parte, numai în parte, domnule bancher, se grăbi să adauge Praxagoras. Şi ca 
să vă dați seama despre ce anume este vorba, voi încerca, cu permisiunea domniei 
voastre să descifrez pentru a 100l-a oară inscripția trunchiată de pe această piatră 
mutilată, care a fost găsită împreună cu alte relicve cu prilejul dezgropării cetății Greceşti 
Dionysopolis - Balcicul de astăzi. 


Fără să mai aştepte încuviințarea bancherului, profesorul Praxagoras îşi apropie 
lentilele ochelarilor săi cu ramă groasă de piatra de pe birou şi începu pe un ton didactic 
să dea explicaţii : 

- inscripția măsoară 0,49 netri în lungime, 0.46 metri în lățime şi are o grosime de 
12 centimetri. înălțimea literelor - foarte inegale - variază între 8 şi 12 centimetri. Scrisul 
- caracteristic pentru documentele epigrafice greceşti din secolul întîi dinaintea erei 
noastre - este corect, dar neîndemînatic. Formele literelor - precum vedeți - sînt diferite : 
rombice, dreptunghiulare şi pătrate. Lipsuri mai importante se constată în părțile de 
mijloc şi de jos ale pietrei. Fără îndoială că ele se datoresc acțiunii corosive a apei şi 
frecării. Scrisul este în general destul de şters, iar unele rînduri au devenit aproape 
ilizibile. 

După ce făcu o scurtă pauză, profesorul Praxagoras începu să silabisească 
cuprinsul inscripției : 

„Eu, Acornion al lui Elios, împreună cu Nikeratos al lui Alexandros, cu Diom şi 
Aelianus al lui Hermippos, 

din însărcinarea celor 9 arhonțţi ai cetății Dionysopolis, am luat calea şesurilor şi 
munților către îndepărt... şi mult bogata cetate de reşed... a marelui Rubobostes, 
neînfricatul rege al viteazului neam al dacilor, căruia i-am dus daruri scumpe şi 
nenumărate, printre care şi o coroană de aur bătută în nestemate fără de pereche, drept 

recunoşt... pentru că ne-a scăpat pe noi de urgia cruzilor 

bastarni, pe care şi i-a făcut una 

cu pămîntul. Ajunşi în cetatea de scaun a marelui rege dac, străjuită de munți 
înalți şi ape repezi, pe numele €ei..., 

şi ne-am minunat deopotrivă de vrednicia şi priceperea locuitorilor de pe aceste 
meleaguri îndepărtate, neîntrecuţi în lucratul pămîntului, creşterea vitelor, topitul 
aurului, pritocirea vinului şi meşteritul feluritelor arme de luptă. 

Ascultîndu-l pe profesorul Praxagoras tălmăcind cu migală inscripția de pe piatră, 
bancherul Pellier se străduia să-şi păstreze calmul. Ca un încercat om de afaceri ce era, 
Pellier ştia că orice gest precipitat de-al său va urca prețul ce îl vor pretinde arheologii. 
Totuşi ochiului expert al lui Conrad Schratt nu-i scăpă faptul că mîinile albe şi netede 
ale bancherului se zgirciseră, gata parcă să apuce o pradă 

invizibilă. Pe figura de pasăre răpitoare a arheologului, apăru un rînjet ironic. Era 
rindul său să intervină. 

- Desigur, dragă Pellier, rudenia cu amanta lui Franz Josef, amintită de profesor, 
îi îngăduia lui Schratt să folosească un ton familiar în discuţia cu bancherul. te vei 
întreba ce legătură este între documentul epigrafic şi moneda de aur. Ei bine, află că 
această monedă face parte din tezaurul pe care l-au descoperit acum aproape 100 de ani 
în munţii Orăştiei nişte simpli mineri. Ackner, de altfel, pomeneşte în lucrarea sa despre 
această descoperire care a făcut vilvă la timpul său, ca şi despre legenda ce circulă încă 
şi astăzi în popor despre nişte comori considerabile aparținind unui oarecare rege dac. 
Dacă ţii seamă de faptul că Rubobostes, de care vorbeşte inscripţia, nu este decît o formă 


alterată a numelui Burebista - aşa cum confirmă istoricul roman Pompeius Trogus în 


cartea a 32-a din „Philip- pica" lui - şi că în munții Orăştiei era cetatea de scaun a 
vestitului rege dac, ai în mînă cheia enigmei ! 

-— Vrei să spui că acest Burebista a fost un fel de Cresus, întrebă batjocoritor 
bancherul. 

- N-o spun eu; o afirmă documentele, replică sentențios Schratt. 

— Şi dacă documentele mint...? 

- Trezorierul majestății sale Franz Josef nu s-ar simți măgulit dacă ie-ar auzi 
punînd la îndoială autenticitatea colecției particulare a împăratului... De altfel, noi nici 
nu insistăm să te convingem... Şi, ca la un semn, Schratt şi ceilalți parteneri ai săi se 
ridicară în picioare. 

Pellier nu se lăsă impresionat de gestul musafirilor săi. Aprinzîndu-şi tacticos 
luleaua, îi pofti să-şi reia locurile. 

— înclinam să cred că numai noi, oamenii de afaceri, avem deviza time i's money... 
şi că dumneavoastră, arheologii, măsuraţi timpul În milenii, şi nu în minute !... Drept e 
că pe domnii Duklas şi Nicolle nu aş şti în ce categorie să-i consider, adăugă bancherul 
cuprinzînd cu aceeaşi privire ironică pe inginer şi pe sculptor. 

Batjocura era destul de străvezie. Pasionat colecționar de antichităţi, Pellier era 
înainte de toate bancher şi-şi iubea meseria cu riscurile, dar mai ales cu profiturile ei. Ca 
atare, el nutrea un profund dispreț pentru cei ce eşuau în profesia lor, abandonînd-o la 
primul prilej... 

Duklas şi Nicolle făceau parte din tagma transfugilor, şi cele cîteva amănunte 
biografice pe care bancherul le cunoştea despre ei îi erau suficiente pentru a-i justifica 
disprețul... 

Inginerul englez lucrase o bucată de vreme la o companie de construcții rutiere 
din Glasgow care avea în antrepriză o uriaşă lucrare în colonii. El o ştersese de pe şantier 
pentru a se înrola voluntar într-o expediție arheologică ce se găsea în căutarea comorii 
regilor cafri, undeva pe malurile fluviului Zambezi. Expediția se pare că fusese 
fructuoasă, cel puţin pentru pseudoarheologul Duklas, care se întorsese din călătorie cu 
cîteva prețioase relicve, din care un om mai modest ar fi putut trăi doi-trei ani fără grijă. 
Duklas însă, în mai puţin de trei luni, se trezi fără bani şi fără slujbă. Arheologii nu mai 
voiau să ştie de el, iar de compania de construcții nu mai putea fi vorba... 

Norocul i-a suris însă din nou. Într-un barr parizian de mîna a treia, Duklas făcu 
cunoştinţă cu sculptorul Nicolle. Acesta, deşi se remarcase prin cîteva lucrări originale, 
eşuase şi el în meseria lui din cauza unor vicii ascunse şi a prizelor prea dese de cocaină, 
de pe urma cărora pierduse siguranța în mînuirea daltei. Pellier, care-l cunoştea pe 
sculptor, i-a mijlocit îmbarcarea pe „Albatros” ca membru al expediției arheologice 
conduse de Schratt. Vastele cunoştinţe ale lui Nicolle în materie de artă puteau fi de folos 
într-o expediţie în care bancherul îşi pusese mari speranțe. 

La rîndul său, sculptorul interveni pentru John Duklas, noul său prieten, ale 
cărui „state de serviciu" în arheologie îl făcuse să fie admis cu entuziasm printre 
„temerarii" căutători ai statuii zeului Moloch. 

Duklas şi Nicolle înghițiră în sec ironia lui Pellier. Amîndoi socoteau că nu era 


momentul potrivit ca să-l supere pe acest Mecena obez, de care depindea soarta unei noi 


expediţii şi, la urma urmei, însăşi asigurarea existenței lor pentru mai multă vreme. 


Acelaşi raționament îl făcu şi bătrinul Praxagoras, care, abia reinstalat în fotoliu, 
se grăbi să-l copleşească de amabilități pe bancher: 

— Susceptibilitatea devine o trăsătură nobilă atunci cînd izvorăşte din teama de a 
pierde încrederea unei persoane pe care o stimezi... Sînt însă de acord cu 
dumneavoastră, domnule Pellier, că ne-am pripit... Erați îndreptăţit să ne solicitaţi toate 
probele pe care le deținem şi, de altfel, nici nu ne gîndim să vi le ascundem... 

— Aşadar aveți şi alte documente ? 

- Suficiente pentru a justifica eforturile pe care ni le-a cerut munca migăloasă de 
cercetare şi selecționare a materialului adunat. 

— Sînt gata să vă ascult, domnule profesor. 

— Voi încerca să fiu cît mai desluşit, deşi povestea e destul de întortocheată. Vă 
este, probabil, cunoscută istoria lui Dio Cassius despre războaiele dacilor cu romanii. în 
cartea a 68-a, capitolul 14, Cassius se ocupă de tezaurele regilor daci... Înainte de a-şi 
curma viața, Decebal, ultimul rege dac, ar fi pus nişte sclavi să abată cursul rîului 
Sargeţia, care curgea sub zidurile capitalei. Pe locul eliberat de apă, a dat ordin să se 
sape o groapă adincă, în care a îngrămădit vase cu monede de aur, afară de nestemate, 
podoabe şi veşminte care valorau cît tot aurul la un loc şi pe care le-a ascuns într-o 
peşteră. După ce a îngropat aurul în albia rîului, a îndrumat din nou apa pe făgaşul 
vechi, iar pe sclavi a pus să-i ucidă pentru a duce cu ei în mormiînt taina. Un sclav pe 
nume Bicilis a reuşit însă să scape cu viață şi, prins de romani, a dat în vileag locul 
comorii. 

Pînă aici povestea e pe cît de interesantă pe atît de simplă... 

Continuarea ar fi că romanii au predat tezaurul împăratului Traian, care, aşa cum 
pretinde o inscripție găsită la Roma, a folosit imensele bogății pentru a construi celebra 
„columna". 

- Dar coroana ?... Coroana lui Burebista ? Ce s-a întîmplat cu ea ? întrerupse 
bancherul, nerăbdător să cunoască sfirşitul întimplării. 

— Aveţi răbdare, povestea abia începe. Există indicații precise că atît afirmaţiile lui 
Cassius cît şi inscripţia cu caractere romane sînt pe de-a-ntregul inventate. 

— Adevărul, care e adevărul ? interveni din nou Pellier, vădit surescitat, spre 
satisfacția abia ascunsă a celorlalți. 

- Cu voia dumneavoastră vom ajunge şi acolo, se grăbi să-l liniştească bătrinul 
profesor. Ceea ce a făcut pe cercetători să pună la îndoială autenticitatea inscripției a 
fost faptul că istoricii contemporani cu Traian nu pomenesc nici un cuvînt despre 
sacrificiul pe care marele imperator l-ar fi făcut lui Jupiter consacriîndu-i, precum spune 
inscripția, „columna" ridicată din aurul regilor daci. Au trebuit să treacă opt veacuri 
pentru ca să apară aceasta . plastografie ordinară" 

— cum denumeşte arheologul italian Rafael Fabretti apocrifa inscripție 

— şi să se răspindească astfel legenda cu folosirea tezaurului la construcția 
monumentalei columne a lui Traian. în ce priveşte istoria lui Dio Cassius, pînă la urmă a 


trebuit să fie şi ea pusă la îndoială... 


Într-adevăr e greu să presupui că Decebal, care stăpînea o ţară cu cetăți şi munți 
prăpăstioşi, a trebuit să abată cursul unei ape pentru ca să-şi ascundă comorile. Cu atît 
mai mult cu cît rîul Sargeţia (Siretul de astăzi) seacă aproape întotdeauna în timpul verii, 
iar torenții ce-i umplu albia atunci cînd plouă puteau foarte uşor să măture nisipul şi 
pămîntul ce acopereau ascunzătoarea... 

— Nu înţeleg ce l-a putut determina pe un învăţat ca Dio Cassius să mintă cu atîta 
neobrăzare, întrerupse din nou Pellier. 

- Să avem iertare... Cassius nu a mințit deloc, răspunse zimbind viclean bătrinul 
profesor. 

De astă dată, bancherul nu se mai putu stăpini şi, izbind violent cu pumnul în 
masă, rosti surescitat: 

— Am impresia că vă bateţi joc de mine, stimate domnule Pra- xagoras ? |... 

- Ba nicidecum, domnule Pellier, replică surizător profesorul... Faptele pe care vi 
le-am povestit aşa cum sînt cunoscute de toată lumea nu corespund adevărului istoric... 
Una este adevărata cronică a lui Dio Cassius şi alta este cea care ne-a fost transmisă de 
excerptele scriitorilor bizantini Xiphilinos şi Zinaras din secolele XI şi XIII, deci cu 
aproape o mie de ani mai tirziu... 

— Vreţi să spuneți că sînteți în posesia originalului ? Şi dacă da, cine garantează 
autenticitatea documentului... Probabil tot trezorierul majestăţii sale ? ... 

- În parte aţi ghicit... într-adevăr. originalul se află în aceeaşi trezorerie a curții 
imperiale de la Viena... însă garanția autenticității o prezintă însăşi descoperirea 
tezaurului... 

Răbdarea lui Pellier era pusă la o încercare prea grea. Congestionat la față, părea 
gata-gata să cadă doborit de un atac de apoplexie... Abia reuşi să bolborosească cîteva 
cuvinte : 

- Tezaurul e unul şi acelaşi cu cel de care spunea Schratt că l-au găsit minerii...? 

- întocmai, dragă Pellier, interveni prompt arheologul neamt. 

Bancherul se prefăcu că nu observă rînjetul plin de satisfacție de pe chipul 
arheologului neamt şi îl încolți din nou cu întrebări pe Praxagoras: 

- Dacă tezaurul s-a găsit, unde e coroana ?... 

- Tocmai aici voiam să ajung. Dacă excerptele bizantine au în- florit istoria lui 
Cassius născocind povestea cu riul abătut din albie, un lucru rămîne în picioare... 
Tezaurul a fost îngropat în două locuri diferite... Podoabele şi veşmintele de preț într-un 
loc şi undeva, nu departe, monedele de aur... Cronica lui Cassius nu precizează însă ce 
se înțelege prin acest „nu departe". 

— Şi vreţi să săpațţi întregul munte ca să descoperiți coroana ? interveni Pellier 
nerăbdător, dorind să afle cît mai repede adevărata ascunzătoare a tezaurului. 

— Ar merita acest efort, dar nu e necesar! îi întoarse vorba calm Praxagoras. Din 
1803 pînă prin 1860. o serie de învățați şi oameni ai administrației imperiale au 
scormonit prin împrejurimile locului unde fusese găsit urciorul cu cele 40.000 de 
monede. în 1861. cînd funcționarii guvernului imperial au predat guvernului ungar 
arhiva şi administraţia comitatului Hunedoarei, unele documente de preț cu privire la 


săpăturile de pe muntele Piatra Rea au dispărut. 


— Şi aceste documente se găsesc în posesia voastră...? 

- Numai unul... O tăbliță cerată găsită, cu puţin înainte de predarea 
administraţiei, nu departe de locul unde fuseseră descoperite monedele. Se pare că 
descoperitorii comorii, nişte simpli țărani, nu j-au dat importanţă şi au aruncat-o... 

- Ce mai vrea să fie şi tăblița asta cerată ? 

— Nimic mai mult decît o schiță, e drept cam grosolană, a locului unde sînt 
îngropate cele două părți distincte ale tezaurului.- 

Pellier trebui să depună un mare efort pentru a nu-şi trăda emoția pe care i-o 
provocă această uluitoare destăinuire... 

— Şi posesorul anterior al tăbliței de ce n-a făcut uz de ea? 

- Deoarece nu cunoştea istoria lui Cassius, n-a bănuit nici un moment importanța 
documentului. 

Sinceritatea bătrinului îi plăcu lui Pellier. Oamenii aceştia, dacă ar fi fost de rea- 
credință, ar fi susținut că posesorul tăbliței cerate era deplin conştient de valoarea ei şi 
în felul acesta i-ar fi putut stoarce o sumă frumuşică în plus pentru răscumpărarea 
documentului. 

Zorile se luptau să biruie negurile nopţii, cînd arheologul Conrad Schratt, 
profesorul Arhimede Praxagoras, inginerul John Duklas şi sculptorul Charles Nicolle 
părăsiră casa bancherului Pellier... Planurile erau puse la punct în amănunțime. 
Expediția va porni în cel mult o săptămînă la drum înspre străvechile cetăți dacice din 
munții Orăş- tiei pentru a-i aduce lui Pellier neasemuita coroană bătută în nestemate. 
Mai întîi însă se vor abate pe la curtea de la Viena spre a solicita serenisimului habsburg 
cuvenita autorizație pentru a face săpături pe teritoriul împărăției sale... 

Între timp ziarele vor avea în grijă să ducă pînă departe vestea despre expediția 
arheologică plecată să dezgroape o nouă minune antică; „Coroana regelui Burebista”, 
căreia „valahii opincari" de sub pajura împărăției austro-ungare nu reuşiseră să-i dea de 
urmă... 

O LEGENDĂ CARE SE DOVEDEŞTE A AVEA Un SÎMBURE DE ADEVĂR 

A ici este momentul să arătăm cititorilor temeiurile de la care au plecat arheologii 
finanțați de bancherul Pellier... 

„„„De sute şi poate chiar de mii de ani stăruia în aşezările omeneşti din munții 
Orăştiei o legendă despre comorile unui anume rege Darie, care, cică, ar fi fost îngropate 
prin acele locuri. Mai vîrtos stăruia legenda prin satele de dincoace de cetatea Devei, 
acolo unde apele ce se cheamă Valea Rea şi Valea Cringului string ca într-o furcă 
cogeamite munte cu prăpăstii ameţitoare cunoscute sub numele de Piatra Rea. 

Muntele acesta semeț le era drag oamenilor căci, încrustat de furtuni şi cutreierat 
de năvalnice puhoaie slobozite din puzderie de grohotişuri şi peşteri, colosul era parcă 
îndemn la fapte viteze şi înălțătoare. 

Dar am minţi pe cititor dacă ne-am încumeta a spune că ceea ce atrăgea pe 
oameni spre muntele acesta era doar frumusețea lui pă- gină. Adevărul era că taina 
comorii lui Darie ei o legau de unele * ciudate zidiri ce încununau coamele de piatră ale 
uriaşului, urme de cetăți nu mai puţin tăinuite. Ba mai erau şi alte semne vrednice de a 


pune pe gînduri şi pe drumuri chiar şi pe cei mai îndărătnici: canale ce străpungeau 


stinca de munte acolo unde cu greu un om putea ajunge strecurindu-se pe singura 
cărăruie ce ducea spre cetate. Şanţuri şi valuri săpate cu meşteşug, turnuri de piatră şi 
tot felul de ciudățenii de arme şi unelte... 

Fără doar şi poate - credea» oamenii -, o asemenea cutezătoare lucrare nu putea fi 
făurită decît de un crai putred de bogat, căci cu amară cheltuială trebuie că s-a putut 
înjgheba construcția asta din pîntecul muntelui şi cele de pe culme. 

Socotind aşa, de bună-seamă că acel crai sau rege nu a luat cu el pe cealaltă lume 
comorile de care au pomenit străbunii stră- străbunilor. Ele trebuie să fie pe undeva pe 
aproape, în văgăună de piatră sau scorbură de copac ori poate risipite şi în unele, şi în 
altele. 

Poate cîndva, la obirşia ei, legenda arătată de noi o fi avînd şi alte temeiuri. Ceea 
ce ştim şi putem împărtăşi şi cititorului este că de-a lungul vremii ea a căpătat cele mai 
năstruşnice forme, după cum mintea căutătorului de comori era mai înfierbîntată şi 
dorința lui de aur mai pătimaşă... Unii pretindeau, de pildă, că un flăcău din Curcani, 
argat la o stină, a găsit într-un grohotiş un cal cu călăreț cu tot în întregime de aur. 
Minunea i-a luat văzul şi mintea, iar sărmanul s-a rostogolit în prăpastie. De spaimă, un 
copilandru ce-l însoțea a amuţit şi numai după semne au putut pricepe oamenii din sat 
cele întîmplate...! Dar de calul de aur n-au mai dat nici atunci, nici mai tirziu |... 

Alţii susțineau că, dimpotrivă, flăcăul s-a prefăcut nebun numai ca să-l sperie pe 
copilandru şi să poată ascunde comoara numai pentru el. Şi cîte şi mai cîte născoceau 
oamenii, că umblau zănatici şi visau treji cai poleiți şi palate cu nestemate! 

Aşa stăteau lucrurile cînd s-a stirnit întimplarea cu monedele de aur de la 
Vornicel... 

în primăvara anului 1803, nişte băieşi de la Vornicel au scos la iveală, de sub 
rădăcinile unor fagi uriaşi şi bătrîni, o comoară de monede de aur. Era atita bănet, că ar 
fi trebuit întreaga administraţie chezaro-crăiască să stea o zi întreagă pentru a-i face 
numărătoarea pe nerăsuflate... 

Pe cîțiva fără noroc a pus gheara stăpînirea. Aveau asupra lor 1.000 de monede cu 
neştiute chipuri de crai pe ele şi cu slove pe care nici hapsiînii slujbaşi ai împărăției, deşi 
ştiutori de carte nu le puteau desluşi. Pe dată, oamenii fiscului, bănuitori unii pe alții, le- 
au trimis la topitoria de la Alba Iulia. Dar nu ar fi fost ei slujitori aprigi ai curții de la 
Viena dacă s-ar fi mulțumit numai cu atît, ci s-au lăsat cu amarnică prigoană asupra 
satelor şi băilor din munţii cu pricina... Umpluseră temnițele cu presupuşi tăinuitori de 
monede, iar mulți din sărăntocii închişi au ispăşit în cazne, fără măcar a fi mirosit 
uriaşul urcior de lut care, cică, ar fi tăinuit comoara... 

Acestea nu erau basme, ci adevărul adevărat. Toţi i-au putut vedea pe cei puşi de 
stăpînire la cazne fiindcă s-a găsit asupra lor aurul, după cum îi ştiau şi pe cei dispăruți 
din sat ca să nu li se dea de urmă. Ba veniseră şi de la Viena şi Buda învățați care au 
desluşit chipurile şi slovele de pe bani. Ei spuneau că monedele au fost bătute cu vreo 
2000 de ani în urmă de un rege dac Koson şi de un altul de alt neam, Lisimah. 

Mai spuneau oamenii aceia învățați că s-a mai întîmplat cîndva ca nişte pescari 
care pluteau cu luntrea la vărsarea Streiului în Mureş să izbească barca de o buturugă 


de pe mal şi să dea astfel de o comoară asemănătoare, de 40.000 monede de aur... 


UNDE FACEM CUNOȘTINȚĂ Cu PROFESORUL CORNELIU Pîrvu 

În modestul său birou de la Muzeul de antichități din Bucureşti, tînărul arheolog 
Corneliu Pîrvu era pradă unei nervozități neobişnuite. în ajun făcuse un ultim demers la 
Ministerul Instrucţiei cerînd să se propună conducerii expediției franceze ce urma să 
plece în Ardeal participarea în calitate de observator a unui arheolog romîn. 

În zadar a încercat profesorul Pîrvu să-l convingă pe titularul departamentului 
cultural despre însemnătatea deschiderii şantierului de pe muntele Piatra Rea. Excelența 
sa, molfăind între fălci o bomboană interminabilă, l-a ascultat cîntărindu-l din ochi ca pe 
un armăsar de rasă rătăcit la vreun tirg de țară. (Ministrul era un pasionat al 
hipodromului.) Pînă la urmă l-a expediat, dîndu-i să înțeleagă că cererea nu-i poate fi 
satisfăcută. 

Şi acum îi stăruie în urechi ca un zbirniit de bondar răspunsul ministrului : 

-— De ce să ne stricăm noi cu ungurii şi cu împăratul de la Viena, să spună ei că 
nu ne cunoaştem lungul nasului ?... În definitiv, profesoraşale, străchini, urcioare sparte 
şi tigve de strămoşi găseşti şi în țărişoara noastră... Să ai numai atitea hîrdaie unde să le 
aduni !... 

Pentru prima oară în scurta sa carieră ştiinţifică, Corneliu Pîrvu, fostul bursier al 
Facultăţii de istorie antică din Berlin şi actualmente director al Muzeului de antichități 
din Bucureşti, regretă că s-a consacrat meseriei de cercetător... 

El - „micul Schliemann", cum îl porecliseră, jumătate în ironie, jumătate în serios, 
colegii berlinezi - rămăsese țăranul căpăținos din fundul Moldovei, neînduplecat cînd era 
vorba de adevăr, cinste, dreptate şi gata oricînd să se ia la harță cu oricine se încumeta 
să calce în picioare aceste principii care se înrădăcinaseră în el. 

în anii de studenție, ca şi în cei ce au urmat întoarcerii în ţară, Pîrvu a avut 
nenumărate prilejuri să constate că după cum în viața de toate zilele unul este adevărul 
stăpînului şi altul cel al slugii, tot astfel se întîmplă şi în ştiinţă... 

Sub obrocul catifelat al marilor cancelarii imperiale, o întreagă liotă de savanți 
confecționau adevăruri menite a justifica drepturile aşa-ziselor rase de stăpini asupra 
popoarelor de sclavi... 

Nu era oare considerat imperiul germanic ca un succesor legitim al romanității ?... 

Astăzi însă au trecut vremurile teoriilor despre destinul mesianic al cotropitorului 
roman. Trebuie întreprinsă o mare operă de luminare a trecutului. Trebuie definit ce au 
fost dacii, care au fost începuturile lor, credințele lor, viața lor materială, gradul lor de 
civilizație, cum au dăinuit ei alături de cuceritorul roman. Trebuie explorate străvechile 
aşezări dacice din umbra crestelor carpatine pînă la briul de argint al Dunării. Dar cine 
s-o facă...? 

- O vor face alții, fără dumneata, îi răspundeau aceia care disprețuiau fețele tinere 
şi studioase ale neamului. Dispreţul lor ascundea sub alte forme aceeaşi ploconire către 
Apus, care j-a împins pe cei de la Blaj să falsifice istoria propriului lor popor... O vor face 
aşadar nemţii, franțuzii, austriecii, oricine, dar nu romiîniiA şi pornit-o spre inima 
munților Orăştiei expediția aceea de străini. Dar din bagajul lor de savanți-arheologi 


lipseşte o unealtă minunată : patriotismul, sentimentul acela nedefinit că fiecare lovitură 


de tirnăcop te apropie de sursa de viață al cărei rod îndepărtat este însăşi existența 
poporului tău, cu măririle şi decăderile lui, cu patimile, dar şi cu virtuțile sale... 

Cufundat în meditaţiile sale, Pîrvu nici nu observase că nu mai era singur în 
cameră. Din pragul uşii îl îmbrăţțişa cu o privire caldă o tînără cu un profil energic ce 
contrasta vădit cu obrajii ei rumeni de fetiță... 

Mara Jianu, asistenta şi logodnica profesorului Corneliu Pîrvu, era cea de-a doua 
pasiune a lui... Prima era, bineînțeles, profesia... Din fericire. Mara nu era deloc geloasă 
pe această „intrusă". Dimpotrivă, ea era cea mai apropiată colaboratoare a tînărului 
arheolog. De altfel, din pasiunea comună pentru ştiinţă s-a născut şi marea lor dragoste. 

Cînd Pîrvu îşi zări în prag logodnica, tresări şi, încercînd să-şi compună o mină de 
om bine dispus, se îndreptă spre ea cu brațele întinse : 

— Ai venit, Mara ? Te aşteptam... Aş avea chef să petrecem astă- seară... Sint într-o 
dispoziție grozavă !... 

— ...Dispoziția ursului care iese din birlog simțind că de undeva îl amenință o 
primejdie sau, hai să spunem, o neplăcere, adăugă surizind Mara. 

- Exagerezi, draga mea, replică Pîrvu, roşind ca un copil prins cu minciuna. 
Arheologii şi astronomii privesc viața sub „specie aeternitatis" în consecință, sînt 
deasupra măruntelor neplăceri ce tulbură existența muritorilor de rînd... 

- După cum sînt şi deasupra măruntelor bucurii pe care le poate avea muritorul 
de rînd... Cum ar fi, de pildă, aceea de a se destăinui deschis şi fără a se preface unui 
suflet prieten, completă ironic Mara... 

Tînăra asistentă îşi cunoştea prea bine şeful pentru a nu bănui că s-a întîmplat 
ceva neplăcut... Era suficient să urmărească gesturile repezite ale omului din faţa ei, de 
obicei atît de stăpinit şi calm, petele de roşeață de pe chipul său tînăr, frumos... 

Desigur a eşuat şi ultimul demers la minister. Nici nu se poate altfel cînd ai de-a 
face cu nişte maimuţoi bătrîni şi nesuferiți care nu pot să înțeleagă în ruptul capului că 
tinerii entuziaşti năzuiesc la ceva mai mult decit la un fotoliu de „nemuritor”... lată are 
aici în servietă dovada cea mai elocventă a dragostei lor pentru ştiinţă, pentru patrie. 

— Cît de distrată sînt! îmi pierd timpul pălăvrăgind, în loc să-ți comunic vestea cea 
mare... 

— Ce veste ? 

În loc de răspuns, fata scoase din servietă un sul de hîrtie şi i-l întinse lui Pîrvu : 

— Ce este asta ? 

- O moţiune semnată de peste 200 de studenți ai facultăţii de litere, care cer 
guvernului să mijlocească pe lingă curtea de la Viena trimiterea arheologului Corneliu 
Pîrvu în calitate de observator pe şantierul de pe Piatra Rea. 

- E inutil, răspunse cu amărăciune tînărul savant, reluîndu-şi locul în fața 
biroului. Astă-dimiineaţă ministrul a respins ultimul meu demers. Gestul studenților e, 
într-adevăr, mişcător, dar nu ne va ajuta la nimic... Cel mult va turna gaz peste foc. Se 
va spune că mi-am reînceput activitatea de agitator... 

Pîrvu avea dreptate, şi Mara o ştia... Arheologul nu era agreat de oficialități... 
Junimiştii nu-i iertau că la Berlin frecventa cercurile socialiştilor şi că, reîntors în țară, 


continua să țină conferințe socialiste. Mai mult decît toate nu-i iertau că, la puţin timp 


după lichidarea răscoalelor ţărăneşti din Moldova, de la sfir- şitul veacului trecut, a avut 
îndrăzneala să publice în „Contemporanul' un articol în care protesta împotriva 
sălbaticei represiuni... Puțin a lipsit atunci ca să nu-l scoată din învățămînt... Studenţii 
însă îl iubeau pentru firea lui generoasă, pentru curajul cu care lupta pentru triumful 
ştiinţei româneşti... Deşi cei mai mulți nu împărtăşeau ideile politice ale profesorului lor, 
ei îl respectau pentru erudiția sa vastă, pentru zelul cu care conducea lucrările pe 
şantiere, pentru înaltul nivel la care îşi ţinea cursurile... 

— Aşadar nu e nimic de făcut ? reluă după o pauză Pîrvu... Voi rămîne să lucrez în 
acest muzeu pînă am să ajung eu însumi o piesă oarecare în inventarul instituţiei. 

— „lar pe etichetă mîna tremurătoare a vreunei asistente va scrie : „Parvus 
Cornelius"... 

— Ce vrei să spui, Mara ?... 

- Exact ceea ce vrea să însemne în latineşte: „Micul Corneliu"... savantul care a 
vrut să pară mare!... 

— Nu eşti de părere că mă jigneşti ? 

Mara îşi dădu seama că a mers prea departe. Se apropie de bărbatul îngiîndurat 
din fotoliu şi, sprijinindu-şi mîna pe umărul lui, îi spuse alintătoare : 

- lartă-mă, dragul meu... Nu am vrut să te necăjesc... Tu Ştii cît de mult doresc să 
reuşeşti în cercetările tale... ale noastre... Trebuie să încerci ceva, Corneliu... Nu poţi să 
te laşi doborit. Trebuie să înfrunțţi orice greutăți, oricît de mari ar fi şi ori de unde ar veni. 
Eu sînt gata să te ajut... Cere-mi orice!... 

Ardoarea din glasul Marei reuşi să alunge deprimarea din sufletul lui Pîrvu... 
Peste puțin acesta era din nou tînărul cutezător, neînfricat, gata de fapte mari pe care să 
le depună prinos pe altarul ştiinţei. 

— Îți mulțumesc, Mara... Vorbele tale mi-au redat încrederea în mine... Voi încerca 
să mă smulg din colivia asta... Libertatea îmi va da forță, iar entuziasmul aripi... 

- Nu însă şi paşaport... completă Mara, care îi înțelese gîndul... 

- O pasăre pribeagă nu are nevoie de paşaport... Voi trece granița clandestin. Am 
la Azuga, la fabrica de postav, un prieten muncitor... un anume Ducu... L-am cunoscut 
la întrunirile noastre... Îl voi ruga să mă treacă dincolo pe la Predeal... 

— Şi de acolo...? 

- De acolo voi vedea... Adică stai... îmbrăcat ca simplu țăran, mă voi prezenta pe 
şantierul de pe Piatra Rea şi voi încerca să mă angajez ca simplu muncitor... 

Uluită de planul lui Pîrvu, Mara abia îşi putea reține un strigăt... 

- Bine, dar muzeul... catedra ? 

— Peste o lună începe vacanța de vară... Voi spune că plec la ţară la părinți... Unui 
moldovean sucit i se iartă asemenea trăsnăi rustice. 

— Şi după aceea ? 

- După aceea ?... Vacanţa ţine trei luni... Cite nu se pot întîmpla între timp... 

O umbră se aşternu pe chipul frumos al Marei... Cu glasul scăzut, şopti ca pentru 
sine... 

— Trei luni |... Se reculese însă repede şi pe un ton de dojană i se adresă lui Pîrvu : 


După cum văd, persoana mea nu este inclusă în planurile tale ?... 


- În planurile de viitor da..., încercă să glumească arheologul... În toamnă ne vom 
căsători... Afară numai dacă nu vei refuza să te măriți cu un simplu muncitor... Ce zici, 
Mara ?... 

Cu ochii înrourațţi, fata îi zimbi drăgăstos. 

— Ştiu eu, voi vedea... Cite nu se pot întîmpla între timp, uri- ciosule !... 

Sub ÎNALTA PROTECŢIE A ÎMPĂRATULUI 

Şi acum să ne reîntoarcem la arheologii străini şi să-i urmăm în drumul lor. 

În posesia unui cec în valoare de 500.000 de franci semnat de bancherul Pellier, 
care se şi vedea proprietarul faimoasei coroane a regelui Burebista, cei patru membri ai 


expediției s-au îndreptat în cea mai mare grabă spre capitala împărăției habsburgice. 


Ajunşi la Viena, ei obțin, prin intermediul actriței Catherina Schratt, amanta 
împăratului Franz Josef şi mătuşa arheologului Conrad Schratt, autorizaţia de a efectua 
o serie de săpături arheologice în munții Orăştiei pentru a îmbogăţi puţinele da'te istorice 
în legătură cu marele stat geto-dac, care, cu aproape 2000 de ani în urmă, se întindea 
din Valea Mureşului peste culmile Carpaţilor pînă departe, la țărmurile Pontului Euxin. 

În timpul şederii la Viena, profesorul Arhimede Praxagoras a discutat în repetate 
rînduri cu bătrinul istoric şi topograf J. M. Ackner, care vizitase ruinele cetăților din 
munții Orăştiei cu prilejul unei periegheze efectuate în 1838 în părțile de sud-vest ale 
Transilvaniei. în camera de lucru a nonagenarului savant, ce purta două bărbi, ca 
împăratul Franz Josef, Praxagoras a făcut cunoştinţă cu o sumedenie de mărturii care 
atestau că de-a lungul secolelor şi alți căutători de comori au pornit pe urmele bogățiilor 
lui Burebista... 

- lată, îi spuse într-o zi bătriînul savant, mîngîind cu voluptate nişte hărți şi acte 
îngălbenite, ai aici cîteva mărturii prețioase care arată că reşedinţa regelui Burebista a 
fost puternica cetate Petrodava. 

Şi, într-adevăr, apropiindu-şi ochii miopi de documentele ce-l stăteau în față, 
Praxagoras văzu că pe ele scria cînd „Petrodava”, cînd „Pletra Mala"... numiri care 
reveneau ori de cîte ori era vorba de centrul politic şi militar al marelui stat geto-dac al 
lui Burebista. 

Altă dată, Ackner îi întinse un document din 1486 : 

— E de pe vremea judelui regesc Ştefan Bathory, un moş al, acelui principe 
Sigismund Bathory, care i-a vindut împăratului Pudnlf al III-lea al Austriei întregul 
principat al Transilvaniei pentru 50.000 de galbeni. Cercetează-l. tinărul meu coleg, ai să 
dai peste informaţii prețioase. 

Citind hrisovul caligrafiat de un grămătic anonim, Praxagoras se opri îndelung 
asupra rîndurilor care vorbeau despre „un drum vechi ce porneşte de la izvorul Văii 
Cringului şi duce spre muntele Piatra Rea, cale bătută de numeroşi căutători de 
comori..." 

Nici ceilalți trei membri ai expediției nu au stat degeaba. Conrad Schratt, John 
Duklas şi Charles Nicolie, fiind invitați la una din celebrele reuniuni ale actriței 
Catherina Schratt, fură prezentaţi prințului Montenuovo, fiul din căsătoria a doua a 


fostei împărătese Maria Luiza, soția lui Napoleon I. Acesta, în calitatea sa de şef al 


cancelariei împăratului Franz Josef, le promise înaltul lui sprijin pentru reuşita 
săpăturilor din Transilvania. 

Prințul Montenuovo îşi tinu făgăduiala mai curînd decît s-ar fi crezut. După 
puţine zile,într-unul dintre faimoasele şi elegantele localuri de petrecere ale înaltei 
societăți vieneze, alteța sa a făcut cunoştinţă membrilor expediției cu tînărul moşier 
transilvănean Caius Dancea, care, cu nepăsarea unui prinț de operetă, îşi risipea pe 
meleaguri străine uzufructul întinselor pămiînturi părinteşti cuprinse între Orăştie şi 
muntele Piatra Rea, adică tocmai acolo unde trebuiau să aibă loc săpăturile. 

Chiar în acea noapte, în timp ce acordurile valsurilor vieneze şi ale ceardaşurilor 
ungureşti erau destul de des tulburate de pocnetele dopurilor ţişnite din sticlele de 
şampanie, Caius Dancea fu cooptat în unanimitate ca membru al expediției. 

— Să ştiţi, domnii mei, că n-aţi greşit deloc cinstindu-mă să vă fiu soț, spuse rizind 
tînărul moşier, cherchelit de-a binelea. Deşi erudiția mea în legătură cu istoria dacilor 
începe şi sfirşeşte cu „Columna lui Traian" - care m-a impresionat nespus prin înălțimea 
ei cu prilejul unui recent voiaj ce l-am făcut la Roma -, vă dau cuvîntul meu de onoare că 
am să vă fiu de netăgăduit folos pe drumeagurile transilvănene |... 

— Vivat, vivat! strigară într-un glas călătorii străini, îmbrăți- şindu-l rînd pe rînd, 
pe Caius Dancea, după care, ciocnind cupele de cristal, le răsturnară cu fundul în sus şi 
apoi le triîntiră de pămînt, făcîndu-le ţăndări... 

Părăsind nu fără regrete Viena, cei cinci membri ai expediției luară drumul către 
cetatea Devei, unde îşi avea reşedinţa contele Hedervary, comitele suprem al Hunedoarei, 
ce era dator „să stea în orice împrejurare la dispoziția iluştrilor arheologi străini", aşa 
după cum scria negru pe alb în ordinul semnat de însuşi principele cancelar Montenuovo 
şi întărit cu pajura majestăţii sale Franz Josef, împărat al Austriei, rege al Ungariei şi 
principe al Transilvaniei. 

Mai bine de două săptămîni a durat călătoria spre îndepărtatul comitat al 
Hunedoarei. După un scurt popas la Pesta, membrii expediției şi-au continuat drumul 
prin majestuoasa pustă, cîmpia cea fără margini şi obstacole. 

Dancea, care străbătuse de nenumărate ori drumul între moşiile părintelui său şi 
capitala Ungariei, servea de ghid tovarăşilor lui. 

Apăsaţi de monotonia drumului, cu toţii se bucurară cînd în a treia zi de la 
plecarea din Pesta începură să zărească defileurile muntelui Regelui, semn că păşeau pe 
pămîntul Transilvaniei. 

Prietenii lui Dancea trebuiră să recunoască că într-adevăr ținutul acesta regal e 
plin de pitoresc şi nespus de interesant... Mult se mai minunară ei de varietatea 
peisajului carpatin, de diversitatea aşezărilor şi obiceiurilor feluritelor naționalități. 

Țară a tuturor contrastelor, Transilvania era pentru aceşti oaspeți din Apus o 
ciudată sinteză între civilizație şi barbarie. Dacă în aristocraticul Clausenburg (Cluj) - 
oraşul capitală - ei se simțiră „ca acasă" în strălucitoarele saloane ale baronului Josica 
sau în elegantul Cazino, locul de întîlnire a protipendadei... în schimb, nu acelaşi lucru 1- 
au putut spune văzînd primitivitatea şi mizeria din satele Transilvaniei, truda de sclav 
din minele de sare ale Turzii, din aurăriile Zlatnei, unde se muncea ca pe vremea 


agatirşilor... Oamenii le apăreau uriîți, slabi, fără vlagă, cu părul şi veşmintele murdare. 


Fluşturaticul fiu de boier era încîntat să-şi impresioneze tovarăşii de drum cu 
poveşti despre sălbăticia şi cruzimea iobagilor şi băieşilor. 

— Cînd se socotesc nedreptățiți, ei ard sate şi tirguri, ucid şi pradă. Spînzurătorile 
ce mărginesc şoselele nu-i sperie. Sînt bucuroşi că mor în satul lor şi că s-au răzbunat 
pe boieri... 

Povestind aceste grozăvii, în Dancea răbufnea ura stăpinului de moşie împotriva 
robului care-şi recăpăta demnitatea şi conştiinţa de 

om, amenințind tot mai mult huzurul şi bunăstarea boierului... 

Membrii expediției intrară pe poarta castelului contelui Hedervary cînd acesta 
tocmai asculta jeluirea unei delegaţii de țărani romîni şi maghiari de prin părțile Orăştiei 
venită să ceară reducerea dijmelor. Printre opincarii „neobrăzați” ce îndrăzniseră să 
tulbure liniştea ilustrisimului comite suprem al ținutului Hunedoarei, se afla şi tînărul 
țăran Voicu Buda din Cosmeşti, care, în numele jălbaşilor necăjiţi, nu s-a sfiit să ridice 
glasul împotriva rînduielilor. 

- E vai şi amar de capul nostru, domnule comite, spuse cu obidă flăcăul. Ne 
jupoaie şapte rînduri de piei boierii şi alte şapte rînduri işpanții... 

Roşu de minie împotriva „bezmeticului” care cutezase să se ridice împotriva 
sacrosanctelor privilegii feudale, contele Hedervary tocmai se pregătea să rostească o 
neîndurătoare osîndă cînd un aprod se apropie de urechea înălțimii sale şi, aplecîndu-se 
de şale, îngîna cu vădită tremurare în glas: 

- Ilustritate, oaspeţi de seamă din cetatea de scaun a Vienei adastă să vă 
transmită înaltă poruncă de la majestatea sa împăratul Franz Josef. 

La auzul neaşteptatei veşti, expresia de mînie de pe delicata față a temutului 
comite suprem al Hunedoarei se prefăcu într-o subită îngrijorare. În timp ce se ridica 
grăbit din jilt pentru a merge în întîmpinarea solilor împărăteşti, el se adresă cu o 
neobişnuită blindeţe în vorbă jălbaşilor, spre marea lor uimire: 

- Oameni buni, voi încunoştința neîntirziat guvernul de la Budapesta despre jalba 
voastră. Mergeţi liniştiți acasă şi dați dovadă de credinţă şi supunere față de stăpînire !... 

Era pentru prima dată cînd contele Hedervary, în loc să se slujească de baionetele 
jandarmilor sau de bicele vătafilor, a vorbit omeneşte cu țăranii romîni şi maghiari, pe 
care birurile grele îi împovărau deopotrivă. Recurgînd la această şiretenie, ilustrisimul 
comite suprem al Hunedoarei se dovedea slujitor credincios al guvernului de la 
Budapesta, pe care nu l-a pus într-o situație delicată față de trimişii împăratului Franz 
Josef. 

Tare s-a bucurat contele Hedervary cînd a aflat că nobilii oaspeți de la Viena au 
poposit înăuntrul hotarelor comitatului său numai mînați de patima săpăturilor 
arheologice. Iar prezența printre membrii expediției a tînărului Caius Dancea, risipitorul 
fiu al bunului şi vechiului său prieten Samu-baci, moşierul de la Orăştie, i-a şters din 
suflet orice urmă de îndoială şi de îngrijorare... 

După două zile de chiolhan în castelul ospitalierului conte Hedervary, timp în care 
Conrad Schratt, John Duklas, Charles Nicolle şi profesorul Arhimede Praxagoras, avînd 


drept călăuză pe Caius Dancea, au colindat în caleaşca aurită ulițele şi împrejurimile 


Devei, expediția a luat calea către Orăştie, acolo de unde, mai înspre sud cu cîțiva zeci de 
kilometri, apare în fața călătorului muntele stîncos numit Piatra Rea. 

VOICU BUDA VREA Să PLECE În AMERICA 

— Acesta este omul despre care v-am vorbit, spuse în franțuzeşte Caius Dancea, 
adresîndu-se membrilor expediției. Îl ştiu de cînd era de-o şchioapă. Apoi completă rizînd 
: Am fost amîndoi, ca să zic aşa, colegi de joacă... Descinde dintr-o „nobilă" şi „străveche" 
familie de iobagi şi nu are cine ştie ce ştiinţă de carte... Dar vă asigur, domnii mei, că nici 
cel mai ilustru savant arheolog nu cunoaşte mai bine decît el văgăunile şi cărările de pe 
Piatra Rea |... 

Rînd pe rînd, membrii expediției l-au măsurat din cap pînă în picioare pe tînărul 
țăran din fața lor. Era un flăcău chipeş, potrivit de stat, dar vinjos, că părea să 
plesnească cămaşa-i înflorată pe grumazul puternic, musculos. De sub fruntea înaltă, 
semeaţă, răsăreau nişte priviri vii şi iuți, uşor umbrite de clopul de paie ce se străduia să 
ascundă o chică bogată, pletoasă. Aşa cum stătea înaintea lor, el părea desprins parcă 
din cronica pictată ce o admiraseră îndelung într-unul din muzeele Vienei - cronică în 
care un artist anonim a imortalizat bătălia de la Posada... „Dacă după mai bine de cinci 
sute de ani, portul ţăranului romîn nu s-a schimbat cîtuşi de puţin, fără îndoială că şi 
neînfricarea lui a rămas aceeaşi...!” - aşa au gîndit deopotrivă cei patru străini. Apoi, fără 
să schimbe între ei vreo vorbă, doar din privirile ce li s-au întîlnit ca la un semn, au 
statornicit că valahul ce le stătea în față era omul de care aveau trebuință. 

Voicu Buda, pe care cititorul l-a mai întîlnit în fruntea unei delegații de jălbaşi la 
reşedinţa comitelui suprem al Hunedoarei, i-a cercetat pe îndelete pe cei patru domni 
străini, ce stăteau tolăniți în fotoliile de paie din cerdacul conacului. Straiele lor 
Împestrițate erau destul de ciudate, dar nu l-au impresionat cine ştie ce, fiindcă la fel se 
purta şi domnişorul Caius de cînd îşi petrece zilele şi mai cu seamă nopțile în cetatea 
Vienei. De alte lucruri s-a mirat tînărul păstor, căci cu ochii minţii sale agere a străbătut 
dincolo de hainele împopoţonate ale străinilor, de-a dreptul în sufletele lor... 

El văzuse plăcerea cu care arheologul Conrad Schratt îşi cravaşa pe rind carimbii 
cizmelor. Observase voluptatea cu care inginerul John Duklas dăduse peste cap, dintr-o 
singură înghițitură, mai bine de un sfert din licoarea gălbuie ce-o conţinea sticla de pe 
măsuța din dreptul său, plescăindu-şi cu satisfacție limba. Nu-i scăpase indiferența cu 
care sculptorul Charles Nicolle lovise cu o piatră în cuibul rindunelelor ce-şi făcuseră 
sălaş sub streaşina cerdacului. Şi i-a dat de gîndit febrilitatea cu care mîinile slăbănoage 
ale profesorului Arhimede Praxagoras curățau țeava unui revolver cu plăsele de sidef... 
Voicu şi-a dat repede seama că domnii în slujba cărora se tocmise să intre or fi avînd ei 
multă şi înaltă învățătură în capetele lor, dar nu e mai puțin adevărat că în inimile lor 
clocoteşte patima şi răutatea. Ar fi vrut, în primul moment, să le spună mîn- dru şi de la 
obraz că nu primeşte să le fie călăuză pe cărările şi prin văgăunile de pe Piatra Rea, dar 
prețul învoielii cîntărea prea greu : tînărul păstor şi toți ceilalți ţărani care, deopotrivă cu 
el, s-or tocmi să răscolească măruntaiele colosului de stincă, după gătatul săpăturilor, 
vor porni pe socoteala boierilor spre îndepărtata şi bogata Ţară a Americii, unde 


porumbul şi aurul aşteaptă doar mîinile care să le adune !... 


— Atunci, pe miine la horă, Voicule, rosti Caius Dancea, dindu-i să înțeleagă că, 
poate să plece... Viu împreună cu domnii ca să alegem toți oamenii şi să încheiem 
învoielile. Tu pînă atunci du ştirea cu America în Cosmeşti, Petreşti, Tulnici, Vornicel şi 
în toate satele 

cîte mai sînt de-a lungul drumului pînă la Orăştie... 

A doua zi, cam pe la vremea amurgului, cînd coconii străini au coborit în sat. hora 
era în toi. Ceteraşii cîntau de mama focului, iar în jurul lor, țăranii romîni şi maghiari, 
gătiți în straie mîndre, se învirteau de duduia pămîntul, slobozind la intervale scurte 
strigături şi chiuituri... 

Mult s-au minunat cei patru călători străini de frumusețea portului național din 
acest principat îndepărtat al imperiului habsburgic. Iile înflorate ale femeilor le aminteau 
de cămăşile copiilor din Egipt, iar fotele şi opregele se asemănau cu acelea pe care le 
întilniseră în Ţările Scandinave. Dar, şi într-un caz, şi într-altul, măiestria ornamentațţiei 
nu suferea comparaţie. Culorile vii ale veşmintelor, presărate cu flori şi frunze brodate cu 
migală din fir de aur, le dădeau țărancelor de prin partea locului suavitatea fecioarelor de 
pe friza Partenonului şi prestanța femeilor din Carya. după chipul cărora sculptorii 
antichității au modelat statuile zeițelor din templele greceşti. 

Cînd domnii au ajuns în apropierea jocului, lăutele şi oamenii s-au potolit ca prin 
farmec. Voicu ieşi în întimpinarea oaspeților şi, scoțindu-şi din cap clopul de paie, 
garnisit cu panglici multicolore şi flori de rosmarin, grăi pe limba lui țărănească, 
înțeleasă doar de Caius Dancea. 

— Cinstite fețe de boieri aşa precum mi-ați poruncit, am ales cu grijă oameni de 
ispravă şi fără temere de altceva decît de domnul din cer... Ei se învoiesc să vă slujească 
plini de credință, îndeplinindu-vă supuşi orice poruncă! 

- Care ţi-s oamenii, Voicule ? întrebă nerăbdător Caius Dancea .. La un semn al 
tinărului, o duzină de țărani înaintară cîțiva paşi, rîinduindu-se de la dreapta la stinga. 
Erau printre ei flăcăi chipeşi ca Voicu, cîțiva în toată firea şi vreo doi oameni cu părul 
nins de ani. Dar dacă-l măsurai pe fiecare în parte, te izbea aceeaşi privire ageră, 
călcătura hotărită, mîini puternice şi bătătorite de muncă- 

După ce ascultă atent cuvintele lui Conrad Schratt, pe care ceilalți membri ai 
expediției le aprobară scuturîndu-şi scurt capetele, Caius Dancea se adresă pe un ton 
repezit oamenilor tocmiți de Voicu : 

- lai neam de lele, să ştiţi că v-a pus dumnezeu mîna-n cap !... De vă veți face 
datoria cu cinste şi supunere, porțile de aur ale Americii se vor deschide larg în calea 
voastră. Dar vai şi amar de cel care va cîrti ori unelti împotriva poruncilor acestor nobili 
domni !.- Şi acum treceţi pe rînd ca să întăriți angajamentul !... 

O masă fu adusă în grabă, iar pe ea Dancea desfăşură actul de învoială... 

Singurul care a semnat a fost flăcăul Voicu Buda din Cosmeşti Ceilalți doisprezece 
țărani, toți neştiutori de carte, au pus pe hirtie doar buricele degetelor... lar la coada 
actului, pentru ca învoiala să fie de nedezlegat, sub pecetea cu chip de pajură a 
împărăției austro- ungare, şi-au caligrafiat numele viiişpan, Vereş, plutonierul de ulani 


Stang şi boacterul Nemeşiu. 


Era în prima zi a lui Cireşar. în zorii zilei următoare, expediția arheologică - care 
număra acum 18 oameni - avea să înceapă o bătălie pe viață şi pe moarte cu stincile 
neprietenoase de pe Piatra Rea. 

CORNELIU Pîrvu Îşi PUNE În APLICARE PLANUL 

Temerara încercare a arheologului Pîrvu de a trece clandestin granița a reuşit cu 
destule peripeții... 

Prietenul său, postăvarul Ducu, nu s-a arătat defel surprins de intenţiile sale. 
Muncitorul acesta, în aparență posac, ascundea sub înfăţişarea sa stăpinită un suflet 
clocotind de nebănuite energii. Lui Pîrvu nu-i fu greu să observe reflexele metalice ce 
scăpărau în ochii mici cenuşii ai postăvarului ca nişte fulgere stirnite de lăuntrice 
furtuni. Ducu se arătă gata să-l ajute pe intelectualul care îndrăznea să înfrunte cerbicia 
autorităților pentru a croi drumuri noi ştiinţei. Îi făcu rost din sat de nişte straie 
ţărăneşti, iar de la fabrică de o hîrtie în care se adeverea că muncitorul necalificat 
Corneliu Pîrvu a lucrat la spălătoria de zdrențe. Hirtia îi va putea servi oarecum şi de 
identitate în peregrinările prin Ardeal. Fugari şi nemulțumiți erau şi de o parte şi de alta 
a munților... aşa că prezența unui țăran din Regat în ținuturile ardelene nu era un lucru 
neobişnuit. Primejdia era mai mare aici, în părțile de graniță, unde jandarmii cu pene de 
cocoş şi tot felul de agenţi secreți vînau emisari ai diverselor asociaţii care în acea vreme 
reuşiseră să stabilească legături permanente între Bucureşti şi Braşov. 

Pîrvu avu astfel prilejul să facă cunoştinţă, prin intermediul lui Ducu, cu unul 
dintre emisarii acestor socialişti, tînărul student ardelean Titus Berde. 

Fire pasionată, romantică, Berde întrunea toate calitățile omului de acțiune: 
inițiativă, îndrăzneală, sînge rece. Tînărul student se descurca cu aceeaşi uşurinţă în 
lirica lui Coşbuc ca şi pe potecile conspirative de la Postăvarul sau prin văile sălbatice ale 
Timişului... 

într-o noapte, învăluiți în tainicele bezne ale unui cer senin fără lună, cei doi 
fugari o porniră pe cărările care, în ciuda tuturor opreliştilor, aveau să deschidă mai 
tîrziu cale liberă năzuinţelor unui popor întreg... 

+ 

Ultimele lumini ale Braşovului se stingeau în depărtare cînd Pîrvu şi Berde au 
început să coboare panta cea repede a Timişului. Frînt de oboseală, arheologul, 
dezobişnuit de opinci - cînd le încăîțase ultima oară era un flăcăiaş de 12 ani -, simți, 
spre desperarea lui Berde, că nu-l mai duc picioarele. Aici, pe coastă, puteau fi uşor 
reperați de jandarmi. în cele din urmă, studentul, ostenit şi el, cedă nu fără a-şi lua 
unele precauţii de camuflare. Primejdia însă trebuia să vină din altă parte... 

Pe urmele paşilor lor venea o patrulă de grăniceri. Din văgăuna de stincă unde-şi 
găsiseră adăpost, fugarii puteau desluşi penele pestrițe de la chipiele soldaților 
mişcîndu-se prin frunzişul copacilor. Erau probabil doi soldați şi cu un şef de patrulă. 
Cel dintii gînd al lui Berde a fost să ascundă materialul pe care-l avea asupra sa în 
scorbura unui copac fulgerat de trăsnet. Acum, cu revolverul în mînă, era gata să 
întîmpine pe adversari. 

Pîrvu, deşi nu avea experiența muncii conspirative, îl convinse pe însoțitorul său 


că lupta era inegală. Chiar dacă îi va dobori pe grăniceri, zgomotul detunăturilor va 


atrage atenția altor urmăritori. Sub impulsul primejdiei iminente, mintea lui Pirvu 
acționa repede, într-o clipă, el chibzui un plan... 

Acolo, sub stincă, apele Timişului se adunau într-un bazin destul de adînc înainte 
de a se prăvăli pe panta cea repede... Se vor ascunde sub apă, agățindu-se cu mîinile de 
ieşitura de stincă pentru a nu fi smulşi de curent. Vor încerca să se menţină aşa pînă vor 
trece urmăritorii... Afară dacă - şi Pîrvu simţi un fior de gheață străbătindu-l din talpă 
pină în buricul degetelor - grănicerii nu vor zăbovi cumva mai mult în preajma 
ascunzătorii... Atunci erau pierduţi !... Mai mult decît un minut-două nu vor putea 
rezista sub apa rece şi iute... 

Răspunsul lui Berde la propunerea arheologului nu mai veni. Studentul se şi 
aruncă în bazin urmat imediat de Pîrvu... Era şi timpul. Grănicerii se aflau numai la 
cîțiva paşi de ei... Din fericire, plescăitul apei în momentul săriturii nu a putut fi auzit 
din cauza vuietului necontenit al torentului... 

Trecuse o secundă, zece, un minut... Cînd cei doi au apărut din nou la suprafață, 
soldații coborau deja panta. Glasurile lor înveselite de cine ştie ce povestire cu haz se 
desluşeau destul de bine... 

În ŢINUTUL URIAŞULUI DE Stîncă 

Se cuvine, cititorule, ca, înainte de a-ţi povesti cele cîte s-au întîmplat cu expediția 
condusă de Conrad Schratt, să-ți facem cunoştinţă cît de cît cu situația geografică a 
locului pe care şi-a propus să-l cerceteze grupul de arheologi străini... 

Muntele Piatra Rea se înalță ca un mamelon masiv între Valea Rea şi Valea 
Criîngului. Printre dealurile megieşe, el apare ca un colos stincos şi izolat, iar rîpele sale 
adinci şi dezgolite de orice vegetație îl fac de-a dreptul înspăimîntător. 

Din orice direcţie ai veni, urcuşul pe Piatra Rea este dificil şi uneori aproape 
imposibil : dacă te afli la sud, trebuie să cobori mai întîi în Valea Rea şi apoi să înfrunți 
prăpăstii ameţitoare. Pe la nord, dai piept cu Valea Cringului şi, o dată ajuns în fundul 
ei. eşti nevoit să escaladezi panta pe brînci. Iar dacă o porneşti dinspre nord-vest, pe 
cărăruia strimtă ce şerpuieşte printre stinci, te amenință la orice pas rostogolirea 
neaşteptată a unor blocuri de piatră. În sfirşit, chiar pe la răsărit, unde un pinten îngust 
leagă Piatra Rea de dealurile din apropiere, ascensiunea de-a lungul drumului antic, ce 
străbate numeroase terase, este destul de anevoioasă. 

Nu arareori, căutători de comori de aiurea sau simpli munteni, păstori ori 
pădurari de prin partea locului - atraşi de mirajul legendei străvechiului rege Darie şi al 
fabuloaselor sale comori, despre care am pomenit la începutul acestei povestiri, - s-au 
prăvălit în prăpăstiile fără fund, aruncînd o ultimă şi îndurerată privire spre muntele ce 
tăinuia comori neînchipuite... 

x 

Caravana arheologică condusă de Conrad Schratt, alcătuită din cinci membri 
principali şi treisprezece muncitori săpători, şi-a început ascensiunea pe muntele Piatra 
Rea dinspre panta estică, pornind-o de-a lungul şeii de deal care, aşa cum am mai spus, 
leagă muntele stincos cu înălțimile de la soare-răsare. 

Sub razele soarelui de dimineaţă, urcuşul a început voiniceşte. Erau două grupe 


de cățărători. Prima compusă din cinci oameni, toți muncitori săpători, era condusă de 


Voicu. lar a doua, care urma la o distanță de aproximativ cinci sute de metri, număra 
grosul membrilor expediției, adică pe cei patru străini, pe Caius Dancea şi restul de opt 
țărani, care cărau uneltele, aparatele şi bagajele domnilor. 

Efectivul şi dispozitivul de înaintare a celor două grupe a fost hotărît de Conrad 
Schratt, care s-a dovedit destul de abil ca să lase tot greul ascensiunii pe umerii lui 
Voicu... Hotărînd ca în avangardă să intre numai țărani din partea locului, arheologul 
neamț scăpase de o mulțime de calcule complicate în legătură cu alegerea drumului şi 
totodată înlăturase orice urmă de pericol din fața lui şi a prietenilor săi... 

Şi, într-adevăr, Voicu şi tovarăşii lui s-a» dovedit călăuze neîntrecute. Cu gleznele 
încordate sub ițarii strimți, cei cinci țărani se cățărau, ca nişte veverițe sprintene, din 
stincă în stîncă. Cu atenția încordată, pipăiau cu ochii pereţii de piatră, iar picioarele 
vînjoase se fixau parcă înşurubate de fiecare colț de stincă, de fiecare crăpătură. 

Drumul printre stincile abrupte, mărginit şi într-o parte, şi într-alta de prăpăstii 
adinci, era greu şi primejdios. Un pas greşit sau o mină mai slab încleştată de stincă 
puteau fi fatale. Dar Voicu şi tovarăşii lui nu ştiau ce-i frica. Ei judecau repede şi cu 
chibzuinţă, cucerind fără răgaz metru cu metru, piatră cu piatră... 

Nu tot la fel se petreceau lucrurile şi cu grupul celălalt. Lui Conrad Schratt, John 
Duklas, Charles Nicolle, Arhimede Praxagoras şi Caius Dancea, ascensiunea le era 
nespus de dificilă. Echipaţi cu bocanci ţintuiţi, cu pantaloni golf, flanele groase de lină şi 
jachete din pînză impermeabilă, sprijinindu-se în pioletele lor cu formă de tirnăcop, ei 
urcau anevoie povirnişurile repezi. Noroc că cei opt țărani, care erau la cîțiva paşi în 
urma lor, duceau toate bagajele : rucsacurile, sacii cu alimente, foile de cort, aparatele, 
butoiaşul cu dinamită, precum şi tot felul de unelte pentru săpat: ciocane şi tîr- năcoape 
de fărirnițat piatra, sape, cazmale şi lopețţi... 

Cînd soarele a ajuns la nămiezi, Voicu şi echipa sa au trecut de cea de-a cincea 
terasă de piatră. Apoi, cotind-o către nord-vest, au întîlnit în cale un nou obstacol: un 
grup de stinci ale căror virfuri dantelate se înălțau parcă pînă la cer. Dincolo de 
„jandarmii" aceştia de piatră, sus, pe platou, se desfăşura o ciudată cetate, cu turnuri în 
chip de contraforturi şi ziduri groase durate din piatră. 

- Pe unde scoatem cămaşa, fraților ? rosti Voicu, cătind cu mina streaşină înspre 
uriaşul de stîncă şi, mai sus, spre cetate. 

- Ei, asta-i bună! izbucniră deodată ceilalți flăcăi... Doar nu ne-om da bătuţi ? 
Mergem înainte, drăguțule ! 

Şi Voicu, abia stăpinindu-şi bucuria, fiindcă nu vruse decît să-şi încerce soții, 
începu să cerceteze cu atenţie încordată peretele de piatră... lată, acolo spre dreapta, 
cam cu două capete deasupra creştetului său, abia se zăreşte cu ochiul liber o crăpătură 
în stîncă... încet, ca o broască țestoasă, tînărul țăran începu să se cațăre pe peretele 
abrupt. La început s-a prins cu cîteva degete, pe urmă cu 

amîndouă mîinile, apoi, făcînd un efort îşi vîri în crăpătură picioarele, după care 
corpul îi alunecă pe un prag întărit... 

După ce se opri cîteva minute să-şi prindă răsuflarea, Voicu bătu într-o fisură a 
stincii un piton. înfipse în ochiul pitonului de oţel carabiniera şi lăsă să alunece de a 


lungul dispozitivului capătul unei fringhii... Unul după altul, membrii expediției se 


cățărară pe scara suspendată şi ajunseră pe pragul de piatră, de unde - ţinîndu-se cu 
mîinile de ieşitura stîncii - pătrunseră pe platoul pe care urma să se amenajeze tabăra... 

După-amiaza celei dintii zile de la sosire, toată lumea a fost ocupată cu ridicarea 
taberei. Cele trei corturi au fost întinse, în formă de triunghi, către extremităţile 
platoului. în cortul de pe latura nordică s-au instalat cei patru străini şi Caius Dancea; 
în cel de pe latura vestică s-au depozitat aparatele, alimentele, uneltele şi butoiaşul cu 
dinamită, iar pe acela de pe latura sudică l-au luat în stăpînire Voicu şi tovarăşii săi... 

O dată instalați, membrii expediției făcură primele sondaje în vederea începerii 
săpăturilor. 

Platoul era complet lipsit de copaci şi după toate aparențele reieşea că a fost 
amenajat de mina omului. 

Totuşi, procedind la o amănunţită explorare a terenului, nu au reuşit să dea de 
nici un fel de urme de vechi aşezări, afară doar de cele două turnuri patrulatere parțial 
dezvelite probabil de cercetătorii anteriori. 

Răminea, aşadar, să orienteze săpăturile în direcția unuia din turnuri. După ce au 
făcut măsurătorile necesare, au trecut la trasarea secțiunii (şanțului) ce trebuia să 
delimiteze locul ales. Echipa lui Voicu primi dispoziția să defrişeze cu cazmalele terenul 
acoperit de o vegetație măruntă, în timp ce Schratt cu ajutorul unui echer verifica 
unghiurile formate de sfoara întinsă între țăruşii înfipți la colțurile secțiunii. Mai mult s- 
au oprit arheologii la latura de vest a secțiunii, acolo unde se afla turnul şi, după un 
îndelung conciliabul în cinci, au hotărît să atace acolo cu săpătura. 

Încă din primele zile s-au întîmplat evenimente deosebite. Săpînd la baza turnului, 
au căpătat curînd convingerea că acesta nu era decît unul din elementele unui întreg 
ansamblu de construcții. Lucrătorii reuşiră să degajeze un perete de zid care, după toate 
probabilitățile, compunea una din laturile unei incinte de cetate. 

Tehnica zidului era cu totul neobişnuită. Două rînduri de blocuri erau aşezate față 
în față. Spaţiul dintre ele era umplut cu pietre sfărimate, cu blocuri mai mari de calcar şi 
cu pămînt, formînd o umplutură. Pentru ca cele două rînduri de blocuri să nu se 
îndepărteze unul de celălalt, unele din blocurile din față erau legate de celelalte din spate 
prin birne de lemn transversale pe zid. Capetele birnelor cioplite în formă de coadă de 
rindunică se introduceau de sus în jos în scobiturile anume săpate în suprafețele de sus 
ale blocurilor. 

O dată fixate rîndurile de jos cu birne şi umplutură de pămînt şi pietre, se aşezau 
deasupra alte rînduri de blocuri legate prin acelaşi sistem. Bineînţeles că legătura prin 
birnele de lemn, arheologii o deduceau mai mult după conformaţia jgheaburilor şi piroa- 
nelor de fier găsite printre dărimături. Lemnul nu supraviețuise veacurilor şi mileniilor ce 
se scurseseră. 

Au trecut doar cîteva zile, şi săpătorii reuşiră să degajeze în întregime peretele de 
zid pînă la locul unde acesta se încheia cu un alt perete, formînd un perfect unghi drept. 
Nu mai încăpea nici o îndoială că erau laturile unei incinte de cetate. 

Procedind cu grijă la degajarea zidului, reuşiră să dea de intrarea în tu'rn. Un rînd 


de scări de piatră ducea din interiorul cetăţii spre o deschidere destul de largă pentru a 


îngădui introducerea unor materiale sau maşini de luptă. Lumina în tu'rn venea fie prin 
uşa deschisă, fie prin deschizături făcute în ziduri. 

Primele investigaţii făcute în interiorul turnului au avut ca rezultat descoperirea 
unor, fragmente ceramice, pereţi de chiupuri, ceşti şi vase cu ornamentații simple şi 
lustruite în exterior. Pasta din care erau lucrate era destul de fină, bine frămintată, dar 
slab arsă. Cele mai multe erau făcute cu roata, foarte puţine manual. În preajma 
incintei, ca şi în interiorul turnului, mai găsiră frinturi de arme, pumnale de fier, mînere 
de săbii lucrate în bronz, călcîie de sulițe, săbii de fier cu două tăişuri, aplice de bronz şi 
fibule de argint. 

Lucrările de dezvelire a cetăţii dacice continuau cu însuflețire. Era în această 
îndirjire a săpătorilor ţărani ceva din patima străbunilor căutători de comori, dar şi 
interesul pentru aceste ciudate zidiri, despre al căror trecut ştiau atît de puţin... Ceea ce 
i se păru ciudat însă lui Voicu, care-şi îndrăgise de-a binelea munca, era faptul că 
domnii cei străini o încetiniseră cu treaba... „Se poate să fie numai o părere - îşi spunea 
flăcăul. Ce poate şti o minte de țăran prost de rosturile şi îndeletnicirile unor învățați... 
?" Şi, liniştindu-şi cugetul, se apuca să sape vîrtos. 

Soarele era de o suliță pe cer cînd îşi făceau apariția, cu ochii umflați de somn, 
Conrad Schratt, John Duklas şi Caius Dancea. Cum îi zărea sosind, Voicu o pornea în 
fugă către cortul de pe latura vestică, de unde se întorcea în grabă cu aparatul 
topometric şi un scăunel pliant de piele, pe care le dădea inginerului. 

John Duklas se aşeza alene pe şaua scăunelului, îşi potrivea luneta aparatului în 
orbita ochiului drept şi începea să măsoare platoul în lung şi-n lat. Cînd şi cînd, el nota 
tacticos diferite dimensiuni într-un carnețel cu scoarțe decolorate şi apoi, oftînd din greu, 
ca după cine ştie ce mare efort, ducea la gură sticla de whisky, pe care nu uita niciodată 
s-o ia cu dînsul. 

în timpul acesta, Conrad Schratt şi Caius Dancea, urmați îndeaproape de Voicu, 
treceau în revistă, gravi ca doi generali, echipa de săpători. Arheologul nu scotea o vorbă. 
Nici măcar nu răspundea la salutul oamenilor. Se oprea tăcut în fața materialelor 
adunate pe malul săpăturii şi privea îndelung. Arareori, pe fața lui înflorea un suris abia 
perceptibil şi atunci, pe neaşteptate, culegea din grămada de lucruri cîte o relicvă, o 
examina distrat, după care o punea la loc. La sfirşitul inspecției lui Conrad Schratt şi a 
lui Dancea, sosea cu o precizie matematică sculptorul Nicolle, care organiza spălarea, 
ambalarea şi etichetarea materialelor. Fiecare primea un număr de ordine, după care 
erau transportate în depozitul instalat în cort. De îndată ce isprăvea cu selecționarea 
vestigiilor arheologice, sculptorul desfăcea burduful aparatului de fotografiat şi începea 
să fotografieze, în fel şi chip, ruinele zidului arhaic, stîncile abrupte din împrejurime, 
țăranii muncind la săpături şi bivuacul. 

Singurul om care nu părăsea zi şi noapte cortul era profesorul Arhimede 
Praxagoras. Cufundat în gîndurile şi cărțile sale vechi, el scria fără încetare şi cu pasiune 
nepotolită jurnalul expediției arheologice de pe muntele Piatra Rea... 

După-amiezele şi serile nu erau nici ele mai variate. În fața ceaunului de 
mămăligă, Voicu şi tovarăşii lui se gîndeau la îndepărtata şi necunoscuta Americă, unde 


vor avea s-o pornească în curînd. pentru a-şi croi o viață mai fericită, iar domnii stăteau 


tolăniți în hamace, mîncînd conserve şi ronțăind biscuiţi, bind whisky, prizind tabac şi 
jucînd cărți... 

Şi, totuşi, în cea de-a 14-a zi s-a întîmplat un eveniment „important"... Domnii au 
dat de fundul sticlelor cu băuturi scumpe, iar Voicu a fost trimis în grabă mare către 
satul de la poalele muntelui ca să aducă cîteva damigene cu vinars de cireşe de la 
conacul babacăi lui Caius Dancea. De bună-seamă că nişte butelci cu ţuică rominească 
nu sînt cine ştie ce lucru mare, dar de la ele se trage faptul că expediţia arheologică s-a 
mai îmbogăţit cu încă un membru, despre care cititorul va avea să afle în capitolul ce 
urmează... 

CEEA CE Nu ŞTIA ARHEOLOGUL Pîrvu 

întins în pat, în camera de oaspeți a învățătorului Cezar Mănoiu din Cosmeşti, 
arheologul Corneliu Pîrvu recapitula în gînd întimplările prin care a trecut în săptămîna 
de cînd părăsise Bucureştii... 

Întîlnirea cu patrula, arestarea lui Berde în casa conspirativă de la poalele Timpei, 
plecarea di n Braşov şi sosirea după multe peripeții, aici, la poalele muntelui Piatra Rea, 
în satul acesta uitat de dumnezeu. 

Mai mult decît întîmplările şi locurile l-au impresionat oamenii pe care i-a 
cunoscut... Muncitorul postăvar Ducu colțuros ca o stincă, dar tăinuind un suflet nobil... 
Apoi acel student Berde, neînfricat luptător şi, în acelaşi timp. un sentimental 
iremediabil... În ce temniţă o fi zăcînd acum ?... Ultima oară l-a văzut în lanţuri, pe ulița 
principală a Braşovului, încadrat între baionete cu alți cinci tovarăşi de luptă găsiți la 
casa conspirativă. El, Pîrvu, tocmai părăsea casa unde studentul îl introdusese în cercul 
prietenilor săi... Zbirii l-au găsit încă în curtea clădirii... O dată mai mult l-a ajutat 
prezența sa de spirit... Văzind nişte lemne împrăştiate lingă un şopron, s-a prefăcut că le 
stivuieşte. îmbrăcat cum era în straie ţărăneşti, agenții au crezut că o fi vreun muncitor 
tocmit la căratul lemnelor şi nu i-au dat importanță. Pînă să răscolească casa şi să-i 
aresteze pe conspiratori. Pîrvu a reuşit să dispară... 

„De unde răsar aceşti oameni minunațţi ?" - se gindea arheologul. 

lată şi acest bătrîn apostol. învățătorul Cezar Mănoiu... Timp de mai bine de 
treizeci de ani a dat de furcă autorităților austriece şi maghiare, răscolind focul ce 
mocnea încă sub cenuşa revoluției lui Bălcescu şi Petofi. Dintrun profesor erudit, cu 
studii la Viena şi Berlin, au făcut un învăţător anonim într-un umil sat de munte. Mulți 
din prietenii de la Braşov a lui Berde au fost discipolii acestui revoluționar veteran. De 
altfel, ei l-au îndrumat la dînsul. Cezar Mănoiu i-a promis să-l ajute... Dar cum ? Asta 
rămîne să vadă... 

O bătaie uşoară în uşă îl întrerupse din meditare... Pîrvu sări sprinten din pat, se 
îmbrăcă într-o clipită şi intră în camera alăturată. Învățătorul, un bătriînel uşor adus din 
spate, cu o barbă colilie pieptănată cu grijă, stătea de vorbă cu un flăcău chipeş, 
îmbrăcat cu o cămaşă înflorată... Privindu-l pe voinicul cu boiul drept şi părul negru 
lăsat pe spate în chip de plete, Pîrvu avu un moment impresia că are în față o figură de 
țăran dac, aşa cum apărea pe basoreliefurile Columnei lui Traian. învățătorul, parcă 
ghicindu-i gîndul, îi aruncă o căutătură şăgalnică : 


- Ei, îți place flăcăul pare-mi-se!... Asta-i Buda, finu-meu, americanul... 


Flăcăul, vădit stinjenit, mai puţin de prezența străinului cît de recomandarea 
învățătorului, se grăbi să intervină: 

- Io mi-s romîn şi nu american |... 

învățătorul nu-l lăsă să termine şi continuă amuzindu-se să-l aţițe pe tînăr. 

- N-o că eu m-am scris pentru America, şi nu Voicu Buda... Eu m-am vîrît vătaf la 
veneticii ăia, să-i slugăresc pentru dolari... 

Apoi, întorcîndu-se spre Pîrvu: Îl auzi, dragule?... Haiducul ăsta, care a băgat 
spaima în nemeşi, s-a făcut acum mieluşel pe şantierul străinilor, fiindcă le-a promis la 
toți să-i expedieze în America- Halal strănepot al lui Horia... Ptiu...! 

Flăcăul, întărîtat de-a binelea, scăpără flăcări din ochi... 

- Ruşinează-mă, naşule, dar io unul nu mai pot...! Mi s-a urit de robotă la nemeşi 
şi de ghionturi de jăndari... Vreau să am şi io pămîntul meu. căsoaia mea... 

Bătrînul învățător nu se lăsă impresionat: 

- Du-te, te aşteaptă cu moşioara gata pregătită şi-o să-ți dea şi cîțiva negri pe 
deasupra... Voicu Buda, mare fermier şi proprietar de sclavi |... 

De pe chipul bătrinului, dispăruse orice urmă de zîmbet... Avea acum o căutătură 
amenințătoare : 

— Ascultă, băiete... Pămiîntul tău e aici, pămînt udat de sînge de viteji şi lacrimi de 
mame. Aici sînt şi mormintele străbunilor tăi, ai noştri... Te-ai năimit să sapi colo sus pe 
munte... Întreabă-l pe învățatul ăsta venit cale de sute de poşte ce aprigă pornire I-a 
minat spre aceste locuri sfinte... Cu mii de ani în urmă, un popor brav de plugari a 
apărat cu neasemuită virtute acest pămînt darnic... Privit-ai tu cetăţile cele durate din 
piatră şi sudoare ?... Sînt cetăţile vitejilor daci... Dar ce ştii tu, biet năimit la venetici... 
Tu te gîndeşti la fer- niuşoara ta... 

Pradă uneia din acele furii care amintesc de temutul răzvrătit de pe vremuri, 
pătrinul părea că uitase de prezența lui Pîrvu. Acesta, deşi nerăbdător să afle cîte ceva 
despre munca de pe şantier şi mai ales despre posibilitățile de a pătrunde acolo, asculta 
cu interes disputa dintre învățător şi flăcău... în cele din urmă se crezu îndreptăţit să 
intervină : 

- Lasă-lasă, nu e dracul atita de negru. Cezar-baci. Mai bine să ne spună dacă se 
poate cumva să mă angajez pe şantier ?... 

Flăcăul privi cu neîncredere pe străin... După straie părea să fie țăran' de peste 
munți, dar palmele erau de surtucar de la oraş. Învățătorul înţelese gîndul ascuns al lui 
Voicu şi se grăbi să-i risipească neîncrederea : 

- Dumnealui, zise bătrinul arătind spre Pîrvu vrea să lucreze pe şantier. De 
meserie e arheolog ca şi firtații de sus de pe munte... Numai că el e romîn de al nostru. 
Vrea să ştie ce fel de oameni sînt străinii tăi şi dacă l-or primi să lucreze alături de ei. Cît 
despre straiele ţărăneşti, află că e îmbrăcat aşa, ca să nu 1 dibuie penele de cocoş că s-a 
furişat de la frații noştri de dincolo, din Regat... 

Buda era neîncrezător de felul său în surtucarii de la oraş. Dar el îl iubea pe 
bătrînul învățător ca pe un părinte. Aşa că recomandarea lui a fost cea mai bună carte 


de vizită pentru străin. Cu glas potolit, flăcăul se apucă să istorisească: 


— Apoi drept e că învățații străini nu se poartă chiar aşa de colțuroşi ca nemeşii de 
la noi... Mîncare ne dau bună, iar la treabă nu ne împing cu coarnele din spate... Dar ce 
nu-mi place nici mie şi nici la ceilalți ortaci e că nu ne lasă să imblăm slobozi... Ne-au 
urcat pe creastă de munte şi ne-au făcut tabără ca la ostăşie... Cică să nu care cumva să 
ne apucăm de rele aici, în vale. Şi-apoi, ce fel de contract e şi ăsta ?... Nici tu simbrie, 
nici tu arvună... America 

şi-atit!... Nu-ţi place, pe-aici ţi-e drumul! Sînt destui amărîți gata să-şi ia lumea-n 
cap" - spune Herr Schratt... Dar mai e ceva... Flăcăul se opri o clipă, dar, încurajat de 
privirea bătrinului, continuă: Nu prea pricep ce rosturi învirtesc boierii ăştia străini. 
Drept e că noi, ăi din opincă, sîntem proşti şi nu putem ajunge la înțelegerea unui om 
învățat... Dară prea se învirt ei de pomană, ca omul venit la tîrg să caşte gura şi nu să 
cumpere... Nu se omoară ei nici cu munca şi nici cu învățătura... Toată ziulica se 
ciorovăiesc pe limba lor păsărească... Pre cît gîndesc eu, după căutătura lor strimbă, 
oamenii ăştia au ceva pe cuget şi nu le arde lor de cioburi de oale, fiare şi zidărie de 
cetate... 

- Poate o fi căutînd aur ? îl ispiti Pîrvu. 

— Nici pe atât!... Că de-ar fi aşa, s-ar opinti la treabă mai avan ca zgirciobul din 
poveste !... 

O clipă, îndoiala se strecură în sufletul arheologului... Dacă?... Dar nu, e 
imposibil!... Ce poate pricepe un flăcău, abia ştiutor de carte, despre munca unui 
cercetător ?... Pîrvu se hotărî în cele din urmă să pună întrebarea care-l frăminta în cea 
mai mare măsură: 

- Crezi, băiatule, c-or fi bucuroşi boierii tăi să mă primească să lucrez alături de 
dinşii ?... 

Flăcăul se scărpină după ceafă, în semn de nehotărire: 

- Nu ştiu cum să vă spun, dar să nu mi-o luaţi în nume de rău... O vorbă pe la noi 
spune că pupăza o cunoşti după moţ şi omul după ochi... Mie nu-mi plac ochii lui Herr 
Schratt şi nici țifna lui... 

Pîrvu era nedumerit. Ştia ceva flăcăul ?... Ce bază poate pune pe vorbele lui, dar 
mai ales pe părerile lui ?... Adresă o privire rugătoare bătrinului, cerindu-i parcă să-l 
scoată din încurcătură : 

- Dumneata ce spui, Cezar-baci ? 

Bătrînul chibzui o clipă, apoi răspunse: 

- Eu zic că mai bine vede un chior cu singurul lui ochi decît dacă se foloseşte de o 
pereche de ochi străini... Calea de aici pînă la munte e mai scurtă ca de la Bucureşti 
încoace. Trebuie s-o străbați şi pe aceasta... 

-— Să le spun că-s arheolog ?... 

— Au în straie de arheolog ai venit aici ?... 

Pîrvu pricepu... Trebuia să se angajeze pe şantier ca simplu muncitor, şi dacă 
Buda s-a înşelat în ce priveşte rosturile şi apucăturile străinilor, are timpul să întoarcă 


straiele pe dos şi să-şi arate adevărata înfăţişare... 


Toţi trei căzură de acord ca în dimineața următoare Pîrvu să se prezinte 
conducerii şantierului şi să ceară să lucreze laolaltă cu ceilalți muncitori. Un locşor o 
mai fi la cazan... că tot nu se înghesuie prea mulți la simbria cea americană. 

VOICU BUDA DESCOPERĂ O LUME NOUĂ 

Trecuseră mai bine de două luni de cînd colonia de pe muntele cel prăpăstios se 
îmbogăţise cu un nou membru : un țăran bejenar de dincolo de munți, aciuat în 
văgăunele acestea de piatră, minat de cine ştie ce necazuri şi pustiuri ale inimii. 
încrederea pe care Voicu Buda o arăta bejenarului, dar mai ales firea dreaptă şi deschisă 
a acestuia îi ciştigaseră dragostea tovarăşilor de muncă. Le plăcea tînărul acesta copt la 
minte şi la trup, cu pielea obrazului, e drept, cam subțire, dar muncitor de nădejde şi 
povestitor nevoie mare |... 

Mai mult decît toți se bucura de noul prieten Voicu. Singur el cunoştea taina 
bejenarului şi numai față de dînsul îşi dezvăluia Pîrvu gîndurile ce-l frămiîntau, ca şi 
comoara de învățătură pe care o stăpinea. 

Tirziu, după terminarea lucrului, cînd umbrele nopţii cuprindeau într-o mizgă 
neagră oameni şi corturi, cei doi prieteni tăifăsuiau întinşi pe saltelele de muşchi despre 
întîmplări din vremi de mult apuse. întîmplări din care mintea ageră a lui Voicu ştia a 
scoate învățătură pentru vremi mai noi, deopotrivă neînțelese pînă atunci de flăcău !... 

în poveştile lui Pîrvu era vorba de neamuri şi semințţii care au trăit cîndva pe acele 
meleaguri şi chiar pe altele mai îndepărtate. Se minuna mult Voicu de traiul şi 
obiceiurile din cale afară de ciudate ale unor popoare ce au dăinuit pe pămîntul 
îmbrățişat de trei ape şi mai încolo, către ţinuturile dinspre soare-răsare, unde se 
întindea puterea regilor sciți... 

Mai mult însă dintre toate poveştile îi plăceau lui Voicu cele care pomeneau 
despre străbunii daci... 

Cît de mult prețuiau ei libertatea o arătau cetățile acestea în care luptau laolaltă 
împotriva cotropitorului - bărbați, femei şi copii. Nu-i înspăimîntau nici furtunile 
înfricoşătoare - urcați pe munte, trăgeau cu săgețile în norii cei întunecațţi -, nici moartea 
cea hîdă, pe care o întîmpinau cu nepăsare. Doar traiul de robi îi înspăimiînta şi atunci 
cînd mugea bătălia sub ziduri ridicau metereze de trupuri şi lănci. Vitejia lor era 
întrecută doar de cumpătarea şi înțelepciunea lor... 

Povestea Pîrvu despre acel cotropitor trac Lisimah, care căzuse prizonier cu 
generalii săi pe vremea regelui Dromihete... în loc să-i arunce în temniță, Dromihete a 
dat un ospăț în cinstea învinşilor. Prizonierii au fost ospătați numai în vase de aur şi cu 
cele mai alese bucate, în timp ce regele şi curtenii se ospătau cu mei şi legume în vase 
sărăcăcioase de lut. S-au mirat din cale afară Lisimah şi generalii săi de această 
ciudățenie. 

Atunci Dromihete l-a întrebat pe trufaşul cotropitor: 

- Au care soi de ospătare îți place mai mult ? 

Lisimah a zis : 

— Desigur, cel cu bucate alese şi în vase de preț! 


La care regele dac i-a răspuns: 


- Dacă e aşa, ce cauţi tu în țara noastră săracă ?... Vasele de aur în care te-am 
ospătat sînt prada noastră de război. Ele au fost ale tale... De ce atunci te-ai mai ostenit 
pînă pe meleagurile noastre ?... 

Prietenia lui Voicu cu tînărul arheolog de peste munţi aduse adinci tulburări în 
viața flăcăului... 

Copil de pripas, crescut pădureț laolaltă cu făpturile necuvîn- tătoare tocmit să le 
păzească, Voicu se găsea pentru a doua oară în tovărăşia unor oameni ale căror 
preocupări contraziceau în chip nefiresc părerile pe care şi le făcuse despre rosturile 
omeneşti. 

Prima dată se întimplase atunci cînd. încă copilandru fiind, se aciuase pe lingă 
casa învățătorului Mănoiu. Deprinzîndu-l să descifreze buchile. Cezar-baci a deschis 
fereastra de lumină în sufletul întunecat de amarnică obidă şi neştiință al feciorului de 
iobag. Dar ispitele erau multe şi patima de pămînt prea arzătoare pentru a nu se pune 
de-a curmezişul avînturilor încă nelimpezite ale flăcăului... 

Caius Dancea ţintise bine. El cunoştea slăbiciunile fostului copil de curte de pe 
moşia tatălui său. Nu cu gîrbaciul vătafului poți domoli pornirile aprige ale acestui fiu al 
munților, ci ispitindu-i dorurile tăinuite după un trai mai bun de țăran liber. 

Fluturîndu-i pe la nas perspectiva plecării într-o ţară unde pămînturile abia îşi 
aşteaptă stăpînii, Dance-i reuşise să îmblinzească vremelnic firea răzvrătitului... Dar iată 
că acum venise acel învăţat în straie de țăran, învoiburind apele statornicite şi abătindu- 
le spre alte făgaşuri, parcă mai luminoase şi mai vrednice de luat în seamă. 

De multe ori, Voicu se surprindea stăruind îndelung asupra unor cioburi de vase 
şi ciudate cioplituri în piatră găsite în incinta şantierului. Povestirile lui Pîrvu retrăiau 
aievea în închipuirea flăcăului şi fiecare descoperire cît de neînsemnată îl bucura ca o 
nouă mărturie a existenţei acelor străbuni de care se simțea mindru... 

Cu greu profesorul Corneliu Pîrvu reuşea să tempereze zelul lui Voicu. Ferindu-se 
să tragă vreo concluzie definitivă atîta timp cît nu va fi dumirit în ce priveşte apele în 
care se scaldă arheologii străini. Pîrvu păstra numai pentru dinsul unele observaţii ce-l 
nelinişteau în privința adevăratelor planuri ale expediției. Ar fi vrut din toată inima să-i 
împărtăşească şi lui Voicu îndoielile ce-l frămîintau, dar cîtă vreme nu avea în mînă toate 
firele întunecoasei afaceri nu putea clinti încrederea tinărului său învățăcel, ca şi a 
celorlalți țărani în rosturile straniei expediţii. 

Deznodămîntul trebuia însă să vină mai repede decit s-ar fi gîndit şi într-un chip 
cu totul neaşteptat... 

EXPLOZIA DIN Virful MUNTELUI 

Era o seară de miez de vară, cu zăpuşeală prevestitoare de furtună. Muncitorii 
coloniei de pe munte abia isprăviseră masa şi, neavînd chef de somn, stăteau pe jos la 
intrarea cortului, iscodindu-l pe Voicu cu fel de fel de întrebări... 

- Măi Voicule, mă, cînd am venit aici, ne strîngeam bine în cojoace şi amu ne-am 
lepădat şi cămeşile... dar de rîcîit muntele tot n-am isprăvit |... 

— Apoi ce tot mă luaţi pe mine la întrebări", zise Voicu cu glas răstit. Ne-am 


angajat să facem treabă la boieri şi-i musai s-o gătăm. Asta e! 


- S-o gătăm, vezi bine. rostiră oamenii întunecîndu-se la față... Dar dacă ne-apucă 
iarna şi îngheaţă apele oceanului... cum mai ajungem noi în America ?... 

- Mai întîi că apele oceanului nu îngheaţă niciodată... Şi, la urma urmei, socoteala 
asta s-o țină domnii ! adăugă Voicu, stringînd nepăsător din umeri. 

- Vrasăzică din ăştia îmi eşti, fecioraşule ! ? izbucni un ţăran între două virste, 
aruncîndu-i o uitătură cruntă. Noi credeam că ne vrei binele cu America şi cînd colo ne- 
ai vîndut cu toptanul boierilor străini !... 

- Aşa e !... Aşa e 1... Ne-a vindut ticălosul !... se auziră şi alte glasuri... Sfada era în 
toi cînd ecoul sudălmilor şi vorbelor grele rostite de-a valma ajunse pînă la cortul 
arheologilor... 

Conrad Schratt şi Caius Dancea o porniră în grabă spre locul de unde se auzea 
cearta. Dar tocmai cînd ajunseră în spatele cortului ocările încetară ca prin farmec, 
auzindu-se doar un glas potolit : 

- Măi oameni buni, geaba v-aţi ieşit din pepeni şi v-aţi năpustit ca nişte ulii 
asupra lui Voicu. El n-are nici o vină!... S-a lăsat amăgit la fel ca voi toți de basmul cu 
America... 

- Basm-nebasm, trebuie s-ajungem în America!... Că prea ni-i cîinoasă viața la 
căşile noastre... 

— America voastră este aici... unde v-aţi născut, continuă acelaşi glas cumpătat. 
Nicăieri pe lume grîul nu-i mai auriu, porumbul nu creşte mai înalt şi traiul cel bun nu-i 
mai pe aproape... 

- Vorbele tale sînt pline de adevăr, rostiră oamenii... Dar ce folos dacă din toate 
bogăţiile astea care ne trec prin mîini nu ne rămîne nici măcar să ne lingem deştele ? |... 

- Ehei. aiastă socoteală nedreaptă ce-au orinduit-o boierii şi grofii... se cere musai 
schimbată ! 

- Dar cum, bre omule, întrebară toți cu sufletul la gură... Cînd ei au de partea lor 
şi logofeţii, şi jandarii, şi guvernul de la Pesta şi chiar pe drăguțul de împărat de la Viena 
Dia 

- E adevărat că stăpiînii sînt astăzi mai răi şi mai puternici ca oricînd, dar ei se vor 
da înlături cu mare spaimă atunci cînd, la fel ca în '48, mulțimile se vor revărsa ca o 
mare înfuriată peste capetele lor netrebnice ! 

- lar pînă atunci să stăm şi să le răbdăm jugul şi neomenia ? oftară cu năduf 
țăranii. 

- Ba, dimpotrivă!... Să ne ridicăm glasurile fără temere, fiindcă închisorile n-or 
putea să cuprindă întreg poporul !... Şi de n-or înțelege de vorbă răspicată, apoi i-or 
dumiri pe boieri şi pe vistavoii lor țepuşile furcilor şi tăişurile coaselor !... 

— Şi cu America cum rămîne, bre omule?... Că doar asta ne e simbria pentru 
munca noastră. 

- S-o lăsăm în plata domnului! rosti cu hotărire aceeaşi voce... Le-om cere 
domnilor să ne dea crăițari, nu să ne legene pe, valurile oceanului...! 

- Ehehei, frate Pîrvule, spuseră oamenii, am bănuit de la început că nu eşti de-o 


seamă cu noi... dar acum ne am lămurit de-a binelea...! 


- Ba îs o apă şi-un pămînt cu voi, oameni buni!... Sînt fiu de clăcaş moldovean, 
dar avui norocul să umblu prin şcoli... Am venit aici pe muntele ăsta ca, laolaltă cu 
arheologii străini, să descopăr mărturii străvechi din trecutul poporului dac... Dar nici 
pînă acum nu m-am dumirit ce caută Conrad Schratt şi soţii lui, deşi meseria noastră 
este una şi aceeaşi ! 

„„„Aşa au aflat Caius Dancea şi Conrad Schratt adevărata identitate a profesorului 
Corneliu Pîrvu, iar vestea aceasta neaşteptată i-a pus pe citeşicinci domnii pe grele şi 
negre gînduri... 

Chiar în noaptea aceea, arheologii străini s-au sfătuit îndelung cu Caius Dancea şi 
au ajuns la concluzia că țăranii trebuie expediați cît mai degrabă în America : 

— Altfel, îşi spuneau ei, oamenii, influențați de Pîrvu, vor apuca pe neştiute 
drumuri către vetrele lor... 

Şi, pentru ca încetarea bruscă a lucrărilor pe şantier să nu mire pe nimeni, au 
căzut de acord ca John Duklas să dinamiteze zidul de est al cetăţii. În felul acesta, le vor 
putea explica muncitorilor că expediția şi-a îndeplinit misiunea, iar prin satele de la 
poalele muntelui Piatra Rea se va duce vorba din om în om că spiritele vitejilor daci i-au 
pedepsit cu potop de foc şi pară pe cei ce îndrăzniseră să le tulbure somnul milenar... 

Singurii care le încurcau planurile erau profesorul Corneliu Pîrvu şi Voicu Buda. 
Pe de o parte, aceştia arătară că nu doreau să emigreze peste ocean, iar pe de altă parte, 
desigur, aveau de gînd să împrăştie tot felul de vorbe neplăcute. De aceea, pentru a fi 
preîntîimpinată orice încurcătură, era mai bine ca Pîrvu şi Voicu să-şi sfirşească zilele 
într-o prăpastie fără fund. 

În zorii zilei următoare, oamenii au pornit-o ca de obicei la lucru şi, o dată ajunşi 
pe şantier, se apucară să sape de zor la temelia zidului de est al cetăţii, de-a lungul 
jgheabului pe care-l dezgropaseră în ajun. Dar nu apucaseră să dea decît cîteva lovituri 
de tirnăcop fiecare, cînd iată că sosi în grabă mare întregul stat-major al expediției. 

- Trebuie că domnii noştri au pus la cale ceva mai de seamă, îşi şoptiră oamenii, 
înghiontindu-se curioşi... Apoi exclamară în şoaptă, mirați de-a binelea : lote-te că-i şi 
scriptologul printre ei...! 

„Scriptologul" era profesorul Arhimede Praxagoras, iar faptul că ei îşi întrerupsese 
însemnările şi venise pentru prima dată pe şantier dovedea că urma să se întîmple într- 
adevăr ceva neobişnuit... 

- Neaţa, flăcăilor, strigă vesel Caius Dancea bătindu-l pe umăr pe Voicu... Şi, 
contrar obiceiului, domnii străini îşi duseră cu toţii degetele arătătoare, în chip de salut, 
la cozoroacele caschetelor. 

— Să trăiţi, boierilor, răspunseră într-un glas oamenii, că- tîndu-şi mai departe de 
treabă. 

- Staţi, nu vă mai trudiţi atîta cu zidul ăsta de piatră, căruia nu-i poate veni de 
hac nicicînd fierul tirnăcoapelor, spuse cu miere în vorbă Dancea... Aduceţi mai bine 
butoiaşul cu dinamită şi i-om găsi îndată ac de cojoc!... 

- Cum ?... Vreţi să aruncaţi în aer turnul cetăţii, izbucni din mulțime Corneliu 


Pîrvu. nemaiputînd să se stăpiînească... 


Apoi, apropiindu-se de Conrad Schratt, i se adresă în nemțeşte cu vocea 
sugrumată de emoție: 

- Dar bine, domnule coleg, dinamita nu se foloseşte în arheologie decît atunci cînd 
este vorba de dislocat un drum de nestrăbătut ori pentru minarea stincilor... Recurgind 
la această soluție, nu faceți altceva decît să distrugeți o urmă însemnată a civilizației 
dacice, un- vestigiu nespus de grăitor referitor la arhitectura fortificațiilor străvechi...! 

— Interesant, foarte interesant! spuse cu prefăcută mirare Conrad Schratt. 
adresindu-se lui Caius Dancea... Pe pămînturile lui babaca dumitale mi-a fost dat să 
întîlnesc ce n-am văzut nicicînd de-a lungul şi de-a latul continentelor şi oceanelor... Un 
țăran barbar care vorbeşte în cel mai corect dialect berlinez şi se pricepe în arheologie...! 

- E adevărat, domnule confrate, că arborele meu genealogic numără pînă la mine 
numai țărani opincari, dar mi-a fost hărăzit să învăţ ştiinţa nobilă a arheologiei în 
Berlinul domniei tale... 

- Aha! Care vasăzică eşti un arheolog travestit în haine ţărăneşti !... Ciudată 
stratagemă, domnule...! Ciudată şi mai cu seamă... suspectă! spuse Schratt, accentuînd 
în mod deosebit pe ultimul cuvînt... 

- Credeţi ce vreți !... Dar să ştiţi că realitatea e numai una singură, rosti Pîrvu cu 
vădită sinceritate... Am venit aici din Ţara Rominească, mînat de o înflăcărată şi adincă 
pasiune pentru trecutul îndepărtat al neamului meu... lar domniile voastre, care sinteți 
cărturari de seamă, luminațţi la înaltele şcoli ale Apusului, trebuie să mă înțelegeți!... 

— Să ştii, colega, că nu eşti deloc original, interveni în discuţie profesorul Arhimede 
Praxagoras... Viața neinteresantă a strămoşilor voştri barbari a fost rezumată în foarte 
puţine cuvinte : „Agricultori, păstori... şi beţivani'!... La concluzia asta tristă, dar absolut 
exactă despre neamul dacilor au ajuns cei mai iluştri istorici eleni şi romani... 

- Dacă într-adevăr dumneavoastră sînteți convins de cele ce susțineți, atunci ce 
naiba căutați pe muntele ăsta stincos ? rosti Pîrvu scos din sărite... 

- Căutăm potcoavele calului lui Burebista, onorate confrate!... Nu vrei să ne ajuţi 
cu erudiția domniei tale ca să le dăm de urmă ?... Şi, fără să mai aştepte replica lui 
Pîrvu, o porni pe urmele lui Schratt şi Dancea, grăbindu-se să ajungă grupul de țărani, 
care, conduşi de John Duklas, se îndreptau cu butoiaşul de dinamită către zidul cetății... 

- Puneţi-l aici, spuse Dancea, arătindu-le oamenilor turnul de piatră ce străjuia 
latura estică a platoului. 

Cu atenţia încordată, ca nu cumva să-l scape din miini, oamenii aşezară butoiaşul 
în scobitura exterioară a turnului. Imediat se apropie de ei John Duklas şi le făcu semn 
să se îndepărteze. Apoi inginerul englez, scoțindu-şi bluza şi sumețindu-şi minecile 
cămăşii, se apucă de treabă... 

Mai îmtii întinse fitilul de-a lungul zidului, introducîndu-l fără grabă în adîncitura 
jgheabului de la baza zidului, apoi înfăşură unul din capetele fitilului peste pîntecele 
butoiului, iar celălalt capăt îl trase spre mijlocul platoului. 

În acest timp, toți oamenii, în frunte cu Conrad Schratt, se îndreptară către 
ieşitura de stîncă pe unde se ajungea la platou, în- ghesuindu-se în spatele colosului de 
piatră. De aici, la adăpost de orice primejdie, se putea observa zidul cetății în toată 


lungimea lui. 


John Duklas, o dată ajuns în centrul platoului, îşi întoarse capul către stinca 
după care se adăpostiseră oamenii, aşteptind comanda lui Schratt. Acesta, înălțindu-se 
pe pragul de piatră din spatele stincii, strigă scurt şi apăsat, de trei ori la rînd : 

-— Foc !:.. Foc !... Foc l... 

Auzind semnalul, englezul îşi scoase bricheta din buzunarul stîng al pantalonului, 
scăpără de cîteva ori cu ea pînă ce se zări o flăcăruie albastră şi dădu foc capătului de 
fitil pe care-l ținea în mînă. Apoi puse cu grijă fitilul pe jos şi o porni grăbit către locul 
unde se găseau ceilalți. 

Flacăra alerga de-a lungul fitilului, care fumega uşor... Trecu un minut şi ajunse 
la extremitatea zidului cetății. După alt minut, ea străbătu jumătate din lungimea 
zidului... După alte două minute, flacăra avea să parcurgă întreaga distanță pînă la 
butoiaşul cu dinamită, iar în momentul acela zidul cetății şi turnul ce-l străjuia aveau să 
se prefacă în mii şi mii de bucățele... 

În aceste clipe de încordare maximă, Corneliu Pîrvu nu-şi pierdu cumpătul. Prin 
fața ochilor săi defilară într-un galop nebun vremurile de demult, cînd neînfricații oşteni 
ai lui Burebista durară, pe vîrful acestui munte neospitalier, cetate de piatră în calea 
cotropitorilor. Nu ! Orice s-ar întîmpla, el nu putea să lase ca o astfel de nelegiuire să fie 
săvîrşită!..." Îi poruncea acest lucru conștiința lui de patriot şi de savant... Şi, fără să mai 
piardă vreo clipă, Pîrvu o porni în cea mai mare goană înspre scobitura exterioară a 
turnului, acolo unde se găsea butoiaşul cu dinamită... Abia avu răgazul să-şi dea seama 
că în întreprinderea lui îndrăzneață nu era singur: în urma lui gonea Voicu... 

Oamenii priveau cu sufletul la gură această cursă îndrăcită... Flacăra mai avea de 
străbătut cinci metri de fitil, cînd Pîrvu şi Voicu ajunseră în dreptul turnului de piatră. 
Se scurseră o secundă, două. trei... Cu o sforțare deznădăjduită, cei doi prieteni 
împinseră butoiaşul cu dinamită, care se prăbuşi în prăpastia fără fund !... Nimeni nu şi- 
a putut da seama ce anume s-a întîmplat... O explozie asurzitoare zgudui muntele din 
temelii, şi o ploaie de sfărmături de stincă se ridică pînă dincolo de creştetul muntelui, 
întunecînd bolta cerului... Toţi au închis îngroziți ochii, făcîndu-şi semnul crucii. Cînd se 
potoli urgia şi-şi ridicară privirile din pă- mint, au văzut minunați că zidul cetății şi 
turnul de pază stăteau neclintite la locurile lor!... 

Negrii la față de necaz, domnii şi-au muşcat buzele pînă la sînge, în timp ce 
țăranii îşi şterseră pe furiş cîte o lacrimă în amintirea celor doi tovarăşi. Nici unii, nici 
ceilalți nu aveau de unde să bănuiască cum în momentul exploziei Voicu - cu o prezență 
de spirit uimitoare - îl îmbrincise pe Pîrvu într-o văgăună aflată sub pragul -"de stîncă ce 
sprijinea turnul... 

„A OPTA MINUNE A LUMII ANTICE"! 

în acea vară tirzie a anului 1898, Parisul - cetatea luminii şi a răsunătoarelor 
afaceri - trăia din plin emoțiile unor evenimente care răscoliseră deopotrivă lumea 
marilor bulevarde, ca şi cea a liniştitelor foburguri. 

Locotenent-colonelul Henry, unul din principalii martori în procesul celebrei 
afaceri Dreyfus, recunoştea public că a falsificat documentele în baza cărora nefericitul 
căpitan de stat-major Alfred Dreyfus fusese condamnat la deportare pe viață şi la 


degradare militară pentru înaltă trădare. încarcerat la Mont Valerien, loco- tenent- 


colonelul Henry şi-a pus capăt vieții. întreaga presă pariziană consacra nesfirşite coloane 
evenimentului, ziarele democrate cerind revizuirea procesului. în fruntea apărătorilor lui 
Dreyfus era marele romancier Emile Zola, care cu cîteva luni înainte, publicase în ziarul 
l'Aurore" fulminanta scrisoare deschisă adresată preşedintelui republicii în care acuza 
de crimă juridică pe autorii condamnării nevinovatului căpitan, victimă a reacţiunii 
clericale şi militariste. 

Casarea sentinței din 1894 şi trimiterea procesului spre reju- decare au stirnit o 
vilvă imensă. Afacerea Dreyfus era din nou la ordinea zilei şi se părea că pînă în ziua 
procesului, fixat pentru o dată destul de îndepărtată, va continua să țină afişul. 

lată însă că un nou eveniment, de astă dată petrecut într-un domeniu cu totul 
diferit, zgudui lumea pariziană, amenințind serios să pună în umbră publicitatea 
procesului Dreyfus... 

Cu litere de-o şchioapă, ziarele anunțau achiziționarea de către conducerea 
Muzeului național de antichităţi, în schimbul fabuloasei sume de 2.000.000 de franci, a 
celei de-a opta minuni a lumii antice: „Coroana regelui dac Burebista”... 

Coroana cîntărea 443 grame şi măsura 18 centimetri înălțime şi diametru. Ea 
reprezintă darul pe care străvechea cetate greacă Dionysopolis de pe țărmurile Euxinului 
îl făcuse stăpinitorului lumii celto-iliro- tracice Burebista ca preț al libertăţii sale 
amenințate de temutul rege... „Legenda spune - scriau ziarele - că cetățenii din 
Dionysopolis, ca să obţină grația cuceritorului dac, i-au oferit tribut 4.900 monede de 
aur... Burebista, mîniat şi nemulțumit de această ofrandă, s-a arătat gata de a preface în 
cenuşă şi pulbere cetatea. Totuşi războiul n-a avut loc: bogaţii negustori greci, oameni 
practici şi prudențţi, l-au îmblinzit pe tiran promițindu-i prin înțeleptul Acornion o 
coroană cum nu a mai purtat niciodată în lume vreun stăpinitor de popoare... 50 de zile 
şi tot atitea nopți au lucrat făurarii cetății la executarea bijuteriei..." 

Lucrată dintr-o singură foaie de aur, neavînd pe ea nici cea mai mică urmă de 
lipitură, coroana uimea mai ales prin bogăţia şi fineţea ornamentaţiei. Aceasta ilustra cu 
fidelitate scene din nepieritoarea epopee a lui Homer „lliada”... 

lată, de pildă, scena în care Ulise aducea în fața vestitului Achile pe frumoasa 
sclavă Briseis şi alte captive ce-şi ofereau grațiile pentru a îmblinzi mînia eroului... lată 
apoi greci copleşiți de durere la vestea uciderii lui Patrocle... Frumoasa Briseis, 
înfăşurată în văluri, plinge la umbra unui palmier... Agamemnon oferă o li- bațiune zeilor 
mani ai eroului. în timp ce neconsolatul Achile, în dreapta rugului, invocă vînturile să 
ațițe focul care trebuie să ardă trupul neînsuflețit al bunului său prieten. 

„De o inspiraţie diferită - scriau în continuare ziarele, publicind totodată fotografia 
coroanei. - este friza care încheie partea inferioară a bijuteriei. Pe ea sînt redate scene 
reprezentînd moravurile, credinţele şi bogăţiile regatului geto-dacic. Se văd spice de griu, 
podgorii, animale... Duhuri bune şi rele... În fine, daci în costumul lor caracteristic, în 
atitudini de luptă sau muncindu-şi paşnic ogoarele. 

În ziua în care coroana îşi făcu apariţia oficială în galeriile Muzeului național de 
antichități, acesta cunoscu un aflux considerabil de oameni. Custodele afirmă că a 
numărat atunci mai mult de 30.000 de persoane defilind pînă seara tirziu în fața acestei 


opere de artă. Afacerea pasiona Parisul şi era în centrul tuturor comentariilor pe străzi, 


în marile saloane, ca şi în perifericele localuri de zi şi de noapte. Se crease chiar o 
literatură a coroanei : cîntece şi cronici rimate, ce formau senzația spectacolelor de 
varieteu, ca şi a marilor teatre de revistă. Personajele centrale erau Burebista şi... 
celebrul bancher Pellier, fericitul posesor al cecului de 2.000.000 de franci ce purta 
semnăturile lui Pierre de Rochefort şi Francois Korens, primul conservator de antichități 
greceşti şi romane, iar celălalt directorul Muzeului național de antichități. 

Dacă aspectul comercial al afacerii putea inspira invidioşilor caricaturi ca acelea 
înfățişindu-l pe Burebista înmînîndu-i lui Pellier fabulosul cec însoțit de „Legiunea de 
onoare", în schimb evenimentul descoperirii coroanei era privit cu toată seriozitatea... 

Succesul expediției Ipi Conrad Schratt, Nicolle, Dukfas şi Praxagoras în 
îndepărtatele ţinuturi ale Transilvaniei era considerat drept cel mai de seamă eveniment 
arheologic de la dezgroparea ruinelor legendarei cetăți Troia de către Schliemann. 

Jurnalul expediției, redactat de către profesorul de istorie antică Arhimede 
Praxagoras, publicat mai întîi în foileton de două din cele mai mari cotidiene „Figaro'" şi 
„Petit Journal", a fost apoi achiziționat de o editură şi răspîndit în milioane de fascicule. 
Jurnalul conţinea amănunte senzaţionale privind peripeţiile prin care au trecut membrii 
expediției, nevoiți să lucreze în condiții vitrege într-o țară semibarbară, populată cu 
haiduci sîngeroşi şi ţărani rebeli, pe care i-au putut ţine în friu numai sub amenințarea 
revolverelor şi butoaielor cu dinamită. Riscîndu-şi în nenumărate rînduri viața numai şi 
numai pentru triumful ştiinţei, membrii expediției au reuşit să dea peste necropola care 
ascundea tăinuitele comori ale cuceritorului dac. stăpîn atotputernic al centrului şi 
răsăritului european. Piesa de rezistență a comorii o constituia coroana, singurul obiect 
de valoare pe care au reuşit să-l salveze din ghearele hrăpăreților şi primitivilor locuitori 
de prin partea locului. Celelalte relicve aduse, vase de ceramică, unelte de fier şi brățări 
de bronz, aveau doar o valoare arheologică, fiind mărturii ale existenței barbarilor daci pe 
care - spunea Praxagoras - numai vitejii împărați romani i-au putut stirpi spre binele 
civilizaţiei. 

împărtăşind gloria lui Praxagoras, Conrad Schratt fu solicitat să facă o 
comunicare la Academia de inscripții. 

Cu tot caracterul oficial al comunicării, orgoliosul arheolog neamt nu s-a putut 
reține de a debita unele aprecieri foarte puțin măgulitoare la adresa acelui popor de 
țărani „primitivi”, care periclitau la tot pasul însăşi viața membrilor expediției. Schratt 
lăsă cu dibăcie să se întrevadă că dacă n-ar fi fost sub înalta protecție a serenisimului 
împărat Franz Josef, comorile lui Burebista ar fi rămas mai departe îngropate... 
împreună cu cadavrele membrilor expediției de la Petrodava. 

ciuziife la protecția vulpoiului de Habsburg avură însă darul de a o dispune în cea 
mai mare măsură poporul francez, care ura de moarte pe membrii casei domnitoare de la 
Viena. lar indignarea opiniei publice franceze s-a dezlănțuit de-a binelea atunci cînd un 
ziar vienez avu îndrăzneala să revendice coroana regelui Burebista ca aparținind de drept 
imperiului austro-ungar, pe al cărui teritoriu s-au făcut săpăturile. 

Scandalul izbucnit amenința să ia proporţiile unui conflict diplomatic. Ziarele 
franceze publicau pe prima pagină articole cu titlul „Şovinismul în arheologie" sau 


pamflete intitulate ..După două mii de ani, Burebista dezlănțuie un nou război"... Ba s- 


au găsit şi unii reporteri mai îndrăciți care, dintr-o întorsătură de condei, au făcut o 
apropiere între „afacerea Dreyfus" şi „afacerea coroanei", ambele la ordinea zilei şi 
demonstrînd în aceeaşi măsură amestecul forțelor oculte austro-ungare în treburile 
Franţei... 

Comandorul Esterhazy, acuzatorul cel mai înverşunat al lui Dreyfus şi bănuit ca 
veritabilul autor al înscenării procesului, deveni din nou eroul reportajelor care făcuseră 
vilvă cu ani în urmă. Reporterii întrebau de ce nu-l revendică habsburgii pe acest odios 
personaj, care le aparținuse cîndva la origine... Spiritul de polemică ascuţit în care era 
dusă campania în presă atinse punctul culminant atunci cînd cancelaria antică de la 
Viena intenta proces statului francez, cerînd restituirea coroanei a cărei proprietate îi 
revenea de fapt şi de drept... Un tribunal internațional trebuia să judece această 
răsunătoare afacere. Prestigiul părților angajate în proces - două mari puteri europene -, 
valoarea fabuloasă a obiectului litigios şi campania violentă susținută de presă dădeau 
„afacerii coroanei" nimbul marilor scandaluri ale epocii. 

Poporul Parisului retrăia furtunoasele zile din timpul domniei uşuraticei regine 
Maria Antoaneta - zilele celebrei „afaceri a colierului”... 

TELEGRAMA MISTERIOASĂ 

La recepţia oferită de doamna şi domnul Pellier, în somptuosul lor apartament din 
Rue des Capetiens, erau invitați, în afară de numeroşi prieteni de casă, şi cîteva somități 
din lumea ştiinţelor şi artelor. Dacă cei dintii frecventau casa bancherului atraşi mai 
mult de colecția lui de vinuri rare decît de monedele „ruginite' cu care se fălea 
amfitrionul numismat, ceilalți ţinuseră să fie prezenţi dintr-o curiozitate - ca să spunem 
aşa - ştiinţifică... 

Cu toţii doreau să-l cunoască pe acest ciudat Mecena parizian care patrona 
expediții arheologice fără a ascunde că pasiunea sa pentru antichități nu contrazicea 
spiritul comercial moştenit din tată-n fiu. De altfel, sinceritatea brutală a obezului 
amfitrion plăcu celor mai mulți, ca şi afabilitatea fermecătoarei sale soţii - o autentică 
frumuseţe greacă. 

Cu totul alta a fost impresia pe care sărbătoriții acelei seri - membrii expediției din 
munții Orăştiei - au produs-o asupra distinsei societăți. înfumurarea lui Conrad Schratt, 
acest obscur arheolog 

pe care zeii l-au răsfățat deschizindu-i larg safeurile bancherului, era jignitoare 
pentru cei cîțiva binecunoscuți savanți, a căror erudiție le producea doar un modest 
salariu de profesor universitar sau de director de muzeu. Cît priveşte ceilalți membri ai 
expediției erau deopotrivă de impertinenţi şi anonimi, inclusiv acel sclivisit boier valah 
Dancea. Excepţie făcea deşucheatul bătrînel Arhimede Pra- xagoras, cunoscut în lumea 
oamenilor de ştiinţă ca un epigrafist reputat. Dar într-o vreme cînd scepticismul 
filozofilor făcea casă bună cu mercantilismul unora dintre ei, era greu să-ți dai seama în 
ce ape se scaldă vulpoiul acesta cu multe dioptrii... 

Aşa gîndea domnul de Hericourt, reputatul savant orientalist, autor a numai puțin 
de o sută de lucrări asupra civilizației egiptene şi unul din cei mai de seamă oaspeți ai 


acelei recepții... 


Domnul de Hericourt avea peste 60 de ani, dar causeria lui sclipitoare îl făcea să 
fie în orice societate în centrul conversaţiei. 

Subiectul la ordinea zilei erau, bineînțeles, atacurile dezlănțuite de presa germană 
împotriva guvernului francez în legătură cu „furtul coroanei”. 

Oaspețţii şi sărbătoriţii făceau cerc în jurul lui de Hericourt, care era angajat într-o 
aprinsă discuţie cu Conrad Schratt. 

- Eu personal îi înțeleg pe conațţionalii dumneavoastră, Herr Schratt, spuse 
egiptologul, accentuind cu intenție pe cuvîntul Herr... Nfu e uşor să reuşeşti în toate!... 
Poţi fi foarte bun diplomat sau general şi în acelaşi timp un prost arheolog. 

— Ce vreţi să spuneți, domnule de Hericourt, întrebă cu o uşoară iritație în glas 
Conrad Schratt. 

- Exact ceea ce gindesc despre politica de expansiune germană în Orient... Ea a 
eşuat cel puţin în ce priveşte cercetările arheologice. 

- Bine, dar Schliemann ?... Troia ?.,. 

— Schliemann este o excepție, ca şi dumneavoastră, de altfel, domnule Schratt, 
sublinie bătrînul orientalist, fără ca cei din jur să poată preciza dacă tonul e curtenitor 
sau ironic; afară doar de Conrad Schratt, care o clipă avu presentimentul că se află în 
fața unui adversar primejdios cu care se va întilni cîndva... Silindu-se să pară calm, el 
replică: 

- V-aş ruga să ţineţi seamă că am condus o expediţie franceză... 

— înțeleg, înțeleg, continuă bătriînul, dar cei de la Berlin şi Viena nu vor să țină 
seamă de asta... Ei vă revendică... De cînd cu „moabiticele", ei simt nevoia unei 
reabilitări... 

Aluzia la „Afacerea moabiticelor”, care în urmă cu ci ți va ani făcuse o senzație de 
nedescris, îl îndemnă pe Schratt la prudenţă... Unde voia să ajungă ramolitul ăsta de 
Hericourt ?... 

„Afacerea moabiticelor” stîrnise un adevărat război arheologic franco-german... 
Ostilitățile începuseră din ziua cînd pastorul Wesser, din misiunea protestantă de la 
Ierusalim, devenise celebru în urma descoperirilor arheologice făcute în țara biblicului 
Moab, ale cărui crime abominabile au fost stigmatizate chiar de profeți. Obiectele aduse 
de pastor în fața oamenilor de ştiinţă păreau să nu lase nici o îndoială asupra 
autenticităţii lor. Statuia cu coarne a zeiței Astartea, priapul medianii pe care se putea 
citi numele sfint al lui Iehova, ca şi urna ce înfățişa chipul şi numele lui Ummath, zeița 
poporului, în care Schlottman vedea o analogie de silabe ca Eschinounazar, de care 
aminteşte cartea a 70-a a lui Iosua, ofereau probele epigrafice ale autenticității. 

Expediția de control - Beglaubigungsexpedition - cerută chiar de către Wesser. la 
care participase, între alții, şi faimosul baron von Münchhausen - în acea vreme consul 
german în Palestina - a dat rezultate ce întreceau toate aşteptările. Un tezaur de 1.700 
de piese moabitice a fost achiziționat de guvernul german şi plătit din fondurile speciale 
ale casetei imperiale. 

Prețul nu a fost dat publicităţii niciodată. Revista franceză ,,Academie" pretindea 
însă că ar fi fost de 200.000 de taleri, res pectiv 820.500 de franci din care jumătate au 
revenit pastorului Wesser. 


Se părea că toată lumea, inclusiv reverendul Wesser, era mulțumită... lată însă că 
arheologul Clermont-Ganneau, fiind însărcinat de către .Palestina Exploration Fund" cu 
o misiune arheologică în pretinsa țară a lui Moab. făcu o serie de revelații ce avură 
efectul unui trăsnet. Tezaurul achiziționat de Muzeul din Berlin era apocrif... Obiectele 
fuseseră executate de către nişte olari beduini ce lucrau în atelierele unui anume Bakir- 
el-Masai din Ierusalim. Unul dintre muncitori, un anume Hasan Ibn-el-Bitar, făcuse 
mărturisiri complete. „Moabitica" părea că se va încheia cu un răsunător proces... Pentru 
a înlătura scandalul, cancelaria imperială a cheltuit fonduri uriaşe. Dar mult mai uşor 
era să lupţi cu martorii în proces decit Cu presa franceză, mai ales cu cea de specialitate, 
care îşi propunea să dărime întregul edificiu de probe pe care-l clădiseră cu sîrg 
arheologii nemți. 

Ca de obicei, atunci cînd „Afacerea moabitică” era adusă în discuţie, preoeimenții 
se împărțeau în două tabere. 

Schratt se crezu în drept să intervină în favoarea lui Wesser : 

- Ţin să vă amintesc, domnule de Hericourt, că „Afacerea moa- biticelor" nu este 
încă lămurită. Se prea poate... 

— Ştiu, îi reteză vorba savantul orientalist. La proces Hasan a retractat totul şi, 
sub prestare de jurămînt, a pretins că „Kawadja pe cal" - era vorba de Ganneau - l-a 
sechestrat şi l-a constrîins sub amenințarea revolverului să repete o lecţie pe care o 
învățase s-o spună dinainte... 

Ei bine. află, stimate domn, că prea binecunoscutul anticar Schapira. care i-a 
înlesnit lui Wesser afacerea cu olarii beduini, s-a sinucis recent într-un hotel din Olanda. 

- Nu văd ce legătură directă ar fi între sinuciderea anticarului şi „afacerea 
Wesser', cum o numiți dumneavoastră ? Schapira n-a făcut altceva decît să-l finanțeze 
pe reverend, lucrul acesta este binecunoscut de toată lumea, aşa cum ştiut e că 
anticarul şi-a pus capăt vieţii într un acces de neurastenie... 

— Acces de neurastenie ?... Ha, ha, Ha! rise bătrinul orientalist. Ciudat acces care 
vine taman după ce Hasan, chinuit de duhurile rele ale remugşcării, îi scrie lui Ganneau 
că-l autoriză să declare că a minţit la proces... 

Schratt păli... Ar fi abandonat bucuros partida, dar acum spiritul ofensiv al 
teutonului trezit în el îl îndemnă să încerce un ultim asalt: 

- Totuşi întreaga presă germană e de părere că Schapira s-a sinucis din cu totul 
alte motive... 

-— Vrei să spui... şi din alte motive ? !... E adevărat!... I-a propus lui British 
Museum să-i vîndă manuscrisul Bibliei... Acelaşi Ganneau însă i-a demascat şi acest 
trucaj arătînd că pretinsul original provenea din pergamentul unei vechi tora dispărută 
dintr-o sinagogă... 

Auditoriul se amuza copios văzindu-l pe orgoliosul arheolog neamt încolțit de-a 
binelea de Hericourt. Acesta din urmă, departe de a se mulțumi cu victoria repurtată, 
continua să-şi chinuiască victima : 

— Precum vedeți, Herr Schratt, zeii se răzbună într-un chip ciudat pe cei care le 
profanează tăinuitele locaşuri... Apropo... e de mirare că pînă în prezent răzbunătorul 


IWoloch al amoreilor nu v-a pricinuit nici un fel de neplăceri ? !... 


Schratt înghiţi în sec aluzia lui Hericourt, dar îşi reveni curind, iar pe chipul său, 
lipsit de expresie, apăru un rictus ce semăna a zîmbet: 

- Drept să vă spun, maestre, mă tem mult mai mult de invidia colegilor decit de 
răzbunarea Molochului!... 

— Se prea poate, replică orientalistul, prefăcîndu-se că nu înțelege aluzia... Se 
spune că profesorul Berg din Cristiania, atunci cînd colegii i-au demonstrat că sarcofagul 
pe care l-a descoperit în valea Luxorului nu este decît o păpuşă de cîrpe, a exclamat: 
„Slavă domnului... am scăpat de invidia voastră...!" 

Gluma în doi peri a savantului fu primită cu o explozie de risete... 

— Cît despre mine, eu aş sfătui pe domnul coleg să se teamă mai mult de 
blestemul lui Deceneu... 

De astă dată vorbise un bărbat între două vîrste cu barbişon şi cu un pince-nez 
aşezat neglijent pe un nas vulturesc. Era Ville- neuve, specialistul în problemele 
civilizațiilor iliro-scito-dacice. 

- Domnul coleg cunoaşte probabil legenda! ?... continuă noul interlocutor, 
adresîndu-se de astă dată lui Praxagoras, care asistase tot timpul la duelul Hericourt- 
Schratt. 

Praxagoras cunoştea legenda... Deceneu, marele pontifice al lui Zamolxis, se 
retrăgea la fiecare şapte ani într-un vîrf solitar de munte iar atunci cînd revenea în 
mijlocul poporului se răzbuna cumplit pe cei care s-au abătut de la credință sau au 
minţit pe semenii lor... Blestemul lui Deceneu urmărea pe păcătoşi generaţii de-a rîndul, 
şi chinurile cele mai înfiorătoare le erau sortite... 

Praxagoras tocmai se pregătea să răspundă că el personal nu crede în asemenea 
scornitură, cînd un valet în livrea intră pe neaşteptate, aducînd pe tavă o telegramă... 
Era adresată lui Calus Dancea... 

Cîteva minute mai tîrziu, în semiobscuritatea unui salonaş alăturat, Schratt şi 
colegii săi, pradă unei surescitări neobişnuite, discutau conținutul telegramei... 

— Cred că sînt în asentimentul dumneavoastră că trebuie să acționăm fără 
întirziere... 

- Ce propui, şefule ? întrebară toți într-un glas... 

- Propun ca imediat Dancea să plece în Transilvania... Bineînţeles, hipopotamul 
de Pellier nu trebuie să bănuiască nimic. E în stare să-şi piardă capul. în al doilea rînd, 
fiecare dintre noi va contribui cu o cotă parte din bani. Nu trebuie cruțat nimic... 
înțelegeți ? !... Nimic!... 

în timp ce toți membrii expediției erau numai ochi şi urechi aşteptind cuvîntul 
şefului, Praxagoras, aşezat pe un taburet într-un colț al salonaşului, bolborosea într- 
una: „Blestemul lui Deceneu... Blestemul lui Deceneu...". 

Abia atunci Schratt îl observă pe epigrafist... Dintr-o săritură fu lingă bătrinel. îl 
înşfacă de guler şi-l ridică în sus ea un fulg. 

- Taci, hîrcă superstițioasă... că te ucid... 

Ceea ce se întîmplă o secundă mai tîrziu făcu ca celor patru complici să le îngheţe 


sîngele în vine... Cu un hohot de ris înspăi- mintător, bătrinul se eliberă din strinsoare 


aplicîndu-i agresorului o directă în bărbie... După care începu să danseze într-un picior 
prin încăpere strigind: 

- Evrika !... Am găsit... blestemul... Ha. ha, ha...! 

Hotărit, bătrinul înnebunise, speriat de vestea primită de Dancea... Dar nu, şiretul 
de Praxagoras era mai lucid ca toți... 

- Proştilor, ați crezut că mi-a sărit o doagă... Ha, ha, ha!... Am un plan 
formidabil... Sintem salvațiBlestemul lui Deceneu o să cadă, domnule Villeneuve... Dar 
nu pe capul acelora care îţi închipui dumneata... Va fi vai şi amar de alții... Ha, ha, ha!... 

„„„Cînd cei cinci sărbătoriți au revenit în saloanele feeric luminate, chipurile lor 
complice radiau de o răutăcioasă satisfacție... 

Zarurile erau aruncate... 

UŞILE Rămin FERECATE 

După cum îşi aminteşte cititorul, profesorul Corneliu Pîrvu şi tînărul țăran Voicu 
Buda scăpaseră vii şi nevătămațţi de pe urma exploziei întîmplate pe virful muntelui 
Piatra Rea. Ei au stat atunci cîteva ceasuri bune în văgăuna unde se adăpostiseră de 
urgia potopului de piatră, iar cînd stelele au prins să lumineze ca nişte licurici în noapte 
amîndoi s-au grăbit s-o pornească în cea mai mare taină către satul din vale. 

Spre a preîntimpina vreo întîlnire neplăcută, Pîrvu şi Voicu au ales pentru 
scoboriş cu totul alt drum decît cel obişnuit. Înfruntînd primejdiile unei cărărui ce 
şerpuia printre nişte stînci abrupte, ei au trebuit să ocolească prăpăstii fără fund şi mai 
cu seamă să se ferească din calea unor blocuri de piatră dislocate din ajun şi care se 
rostogoleau din senin... E adevărat că în orice clipă cei doi prieteni simțeau în picioare şi 
în miîini greutatea temerarei lor încercări. Dar pină la urmă, însuflețindu-se unul pe 
celălalt, au ajuns la prima cîntare a cocoşilor, rupți de oboseală şi lihniți de foame, în 
casa învățătorului Cezar Mănoiu. 

- Ei, că tare prăpădiți mai sînteți...! îşi întimpină Cezar-baci oaspeţii neaşteptați. 

— Asta-i adevărat, naşule, îi luă vorba din gură Voicu. Da' bine că ne-au rămas 
zilele-n traistă !... 

- Haide, vorbeşte o dată, mormolocule, nu mă mai ține ca pe frigare...! tună glasul 
bătrînului învățător. 

- Ți-om spune de-a fir-a-păr, Cezar-baci, pățania noastră, interveni Corneliu 
Pîrvu... Dar mai întîi fă bine şi cinsteşte-ne c-un clondir de vinars, ca să prindem curaj la 
vorbă !... 

Tare s-a minunat bătrînul învățător de cele petrecute pe creasta muntelui !... Nu-i 
venea să-şi creadă auzului că poate încăpea atita răutate în sufletele unor oameni 
luminaţi la minte ca cei patru arheologi străini. Pe Caius Dancea nu-l punea la 
socoteală, fiindcă fiul cîinosului şi vicleanului moşier de la Orăştie nu se putea să fie mai 
breaz decît tătine-su |... 

lar cînd a aflat de isprava nebunească a lui Pîrvu şi Voicu, cum au înfruntat ei 
moartea ca să prăvălească butoiaşul cu dinamită în hăul prăpastiei, lui Cezar-baci i s-au 
umezit ochii. Nu ştia ce să prețuiască mai intii la amîndoi: curajul, patriotismul sau 


prietenia?!... 


Mult au tăifăsuit cîteşitrei despre cele petrecute, dar şi mai mult s-au gîndit ei la 
cele ce urmau să se întimple. lar la miez de noapte, cînd țăranii din Cosmeşti se 
perpeleau în greu şi tulburat somn, Pîrvu şi Voicu şi-au atirnat de git straițele înflorate, 
pornind-o înspre Ţara Rominească... 

Rămăsese bine stabilit ca cei doi să se reîntoarcă în curînd însoțiți de o echipă de 
arheologi romîni pentru a continua, cu voia stăpinirii austro-ungare, săpăturile la 
cetatea dacică de pe muntele Piatra Rea. Cît privea bătrinul învățător Cezar Mănoiu, el 
trebuia să-i pună în mişcare pe domnii politiceni din fruntea „Astrei", care vor fi bucuroşi 
să se fălească grozav cu o astfel de acțiune culturală şi națională... 

Vestea achiziţionării „coroanei regelui Burebista" de către Muzeul de antichităţi 
din Paris a ajuns foarte curînd şi în Țara Romînească. 

Ziarele bucureştene se întreceau în a reproduce senzaționalele reportaje apărute 
în presa franceză care descriau cu lux de amănunte peripeţiile expediției arheologice 
conduse de Conrad Schratt. 

Marile evenimente ale anului 1898 trecuseră pe planul al doilea. „Elita" 
rominească nu se mai pasiona nici după „degeneraţiile spirituale” ale magului Sar 
Peladan, sosit de curînd la Bucureşti... Nici chiar după războiul hispano-american, care 
se sfirşise de curind prin bătălia navală de la Manila, unde arhaicele corăbii ale flotei 
amiralului spaniol Montajo au fost scufundate fără prea multă greutate de către 
cuirasatele şi crucişătoarele moderne ale comandorului american Georges Dewey... 

În marile cafenele şi restaurante, în saloanele moderne, pe culoarele Camerei şi 
Senatului şi în cercurile studenţeşti, nu se discuta decît despre faimoasa coroană a 
regelui Burebista... Ziarele erau smulse din mîinile țigănuşilor, iar cititorii se minunau 
de peripeţiile neînchipuite prin care trecuseră membrii expediției arheologice de pe 
muntele Piatra Rea, pizmuind norocul bancherului Pellier, care - fără să-şi rişte cîtuşi de 
puţin pielea - pusese mina pe un giuvaer fără pereche. 

Mult au ris profesorul Corneliu Pîrvu şi tînărul țăran Voicu Buda de faptele 
năzdrăvane puse în seama arheologilor străini... 

Iar atunci cînd au citit „Jurnalul expediției de la Petrodava", redactat de profesorul 
Praxagoras şi reprodus în foileton de un mare cotidian bucureştean, s-au pipăit 
neîncrezători unul pe altul să vadă dacă mai sînt în viață... fiindcă acolo scria negru pe 
alb următorul paragraf care îi privea direct: 

După luni întregi de săpături şi sondaje de-a lungul zidului cetăţii şi la baza 
turnului de pază, am reuşit să dăm de galeria care ducea la tezaurul regelui Burebista. 
Ne-am străduit în fel şi chip să pătrundem în interiorul „sesam'-ului ferecat, dar am 
ajuns la concluzia că orice încercare era zadarnică Atunci ne-am hotărît să aruncăm în 
aer stinca masivă ce constituia o piedică de netrecut. Echipa de dinamitare a fost 
constituită din tinerii țărani Voicu Buda şi Corneliu Pîrvu, cei mai buni muncitori 
săpători ai expediției. Ei şi-au îndeplinit misiunea cu îndemînare şi eroism. Dar temerara 
încercare s-a soldat cu moartea amindurora... 

Înfruntînd primejdii neobişnuite, cu preţul vieţii a doi dintre noi, am reuşit să 


redăm omenirii o nouă minune a lumii antice: coroana regelui Burebista. 


Citind toate cele cîte le îndrugau ziarele, Pîrvu şi Voicu deveneau tot mai hotăriți 
în ducerea la bun sfirşit a planului ce şi-l propuseseră: organizarea unei noi expediţii 
arheologice pe muntele Piatra Rea, cu prilejul căreia să dezgroape adevăratele comori ale 
regelui Burebista !.., 

După zile şi zile de alergătură, toate demersurile făcute de profesorul Corneliu 
Pîrvu la Ministerul Instrucţiei, la Academia Română sau pe lîngă redacțiile ziarelor s-au 
dovedit zadarnice. Nicăieri tînărul arheolog n-a găsit sprijin şi înţelegere, nimeni nu i-a 
întins o mînă de ajutor. Ba ceî-e mai multe dintre personajele sus-puse l-au luat chiar în 
deridere, povățuindu-l să se caute de nervi, fiindcă într-o bună zi s-ar putea să susțină 
sus şi tare că, înainte de a fi participat la expediţia condusă de Conrad Schratt, l-a 
însoțit pe celebrul Schliemann la dezgroparea cetății Troia !... 

Era o după-amiază ca toate celelalte. În modestul său birou de la Muzeul de 
antichități, Corneliu Pîrvu stătea de vorbă cu Mara şi Voicu... 

Reflectind plin de amărăciune la întimplările din ultimele zile, Pîrvu rosti cu 
adincă tristeţe în glas : 

- Eu, dragii mei, am pierdut orice nădejde !... Toate uşile la care bat rămîn 
ferecate |... Oficialităţile mă privesc cu neîncredere... Ziarele refuză să-mi publice 
considerațţiile în legătură cu aşa-zisele descoperiri arheologice de la Piatra Rea... înşişi 
confrații mei mai vîrstnici mă socotesc un fel de „Don Quijote"... 

- Eroul lui Cervantes era, în felul său, un înțelept. Nu ti-ar strica nici ţie un 
grăunte din înțelepciunea lui, replică Mara suri- zătoare. Şi, apucindu-i drăgăstoasă 
mîna, continuă plină de convingere : Lupta ta nu va fi zadarnică. Pînă la urmă vei găsi 
înțelegere şi sprijin... Trebuie însă răbdare... 

— Şi io mi-s de părerea domnişoarei Mara, interveni Voicu... Orice greutate e musai 
să fie doborită pînă la urmă dacă există răbdare şi voință...! 

Apoi punîndu-şi mîna grea pe umărul lui Pîrvu, tînărul păstor îl săgetă pe profesor 
cu căutătura ochilor săi ageri şi continuă cu amarnică dojană: 

— Şi, de altfel, io ştiu, drăguțule, una şi bună : că ne-am legat să facem cale 
întoarsă la cetatea din virful muntelui, ca să-l trezim din somnu-i îndelungat pe bădița 
Burebista! 

Ruşinat de slăbiciunea şi neîncrederea care-şi făcuseră cuibar în sufletul său, 
Pîrvu îi îmbrăţişă cu'dragoste pe Mara şi pe Voicu rostind cu înflăcărare : 

- Vom face treabă bună, prieteni!... Nu se poate să nu izbutim |... Şi-acum să 
mergem la manifestaţie, că, uite, a şi început să se adune poporul... 

PIEDICILE Nu Sînt DE NEÎNVINS 

Manifestaţia din fața statuii lui Mihai Viteazul fusese organizată de tineretul 
universitar ca un vehement protest împotriva măsurilor luate de guvernul reacționar de 
la Budapesta pentru închiderea şcolilor romîneşti din Ardeal. Sute de tineri şi virstnici se 
găseau masați pe cele două trotuare şi pe partea carosabilă a marelui bulevard. 
Balcoanele şi ferestrele clădirilor ce împrejmuiau piața erau de asemenea înțesate de 
lume. Rînd pe rînd au luat cu- vîntul numeroşi vorbitori. Toţi au cerut redeschiderea 
şco'ilor din Ardeal şi încetarea persecuțiilor împotriva populaţiei romîneşti. Printre zecile 


de glasuri a răsunat şi acela al profesorului Corneliu Pîrvu. 


Cuvintele pline de căldură ale lui Pîrvu au găsit un puternic ecou în inimile celor 
de față. Unii dintre ei îl cunoşteau bine pe tînărul profesor. Erau studenți de-ai lui sau 
de la alte facultăți... Alții nu-l mai văzuseră niciodată... Fiecare însă cunoştea lupta pe 
care omul acesta, îndrăgostit deopotrivă de neamul şi de meseria sa, o ducea pentru a 
fringe cerbicia conducătorilor, pentru mersul înainte al ştiinţei romineşti, pentru 
înfăptuirea libertăţii naționale. Ascultindu-l vorbind despre prețioasele relicve pe care le 
tăinuia cetatea lui Burebista, ei s-au hotărît, din capul locului, să-l sprijine fără înconjur 
pe entuziastul arheolog. 

încă în aceeaşi zi, studenții semnară o moțiune prin care se cerea guvernului să 
intervină în favoarea expediției arheologice romineşti... 

Izbînda trebuia însă să vină din altă parte şi în împrejurări cu totul neaşteptate. 

Colosul habsburgic - măcinat de frămîntări interne şi hărțuit pe de o parte de 
tendințele separatiste ale partidei maghiare conduse de Kossuth-fiul şi pe de altă parte 
de mişcările tot mai puternice pentru autonomie ale celorlalte popoare ale imperiului - 
scîrțiia din toate încheieturile. Singurii care nu vedeau că prăbuşirea e mai aproape ca 
oricînd erau bătrinul împărat şi prințul moştenitor. Arhiducele Franz Ferdinand, bărbat 
de o ambiție nemăsurată şi abil intrigant, încerca în acea vreme, cînd se petrece 
povestirea noastră, să desăvirşească unul din planurile sale fanteziste: crearea unei 
„Austrii mari", un fel de stat federal, în care rolul hegemon trebuia să-l aibă Austria. Din 
„marea Austrie" trebuia să facă parte o Transilvanie autonomă romînească şi chiar 
Romiînia de dincolo de munți. Agenţii lui Franz Ferdinand reuşiră să momească o bună 
parte din burghezia şi intelectualitatea ardeleană, care se şi vedeau substituite în 
drepturile şi privilegiile grofilor unguri. 

în acelaşi timp, agentura diplomatică de la Viena se arătă plină de liberalități şi 
față de romiînii de peste munți. însuşi arhiducele, sub pretextul unui concediu de 
odihnă, se deplasă la Sinaia, unde desfăşură o intensă activitate menită a cîştiga de 
partea planurilor sale pe conducătorii țării. Visurile de mărire ale habsburgului şi mai 
ales promisiunile sale reuşiră să zăpăcească minţile unor ro- mini. Un ardelean, doctorul 
Aurel Popovici, a mers pînă acolo încît a scris şi o carte: „Statele Unite ale Europei”, în 
care ideea scumpă lui, Franz Ferdinand era preamărită ca unul din cele mai glorioase 
țeluri ale epocii... 

în această conjunctură favorabilă unor concesii, nimeri demersul făcut de Cezar 
Mănoiu pe lingă unul din conducătorii „Astrei", proaspăt partizan al ideii „Marii Austrii". 

Bătrinul revoluționar din Cosmeşti încă nu apucase să cunoască „schimbarea la 
față" a apostolului de la „Astra'... aşa cum nu avea de unde să ştie că, încuviințind 
expediția arheologilor romîni, prințul moştenitor se răzbuna în felul său pe „castelana" 
din Schonbrunn, Catherina Schratt, pe care o ura -cu aceeaşi înverşunare ca şi pe 
ramolitul său unchi - serenisimul împărat Franz Josef. 

O dată cu autorizarea expediției, grijile lui Pîrvu nu au luat însă sfirşit. Guvernul 
romîn nu era deloc dispus să subvenționeze cercetările de la Piatra Rea, pe care le 
considera lipsite de orice bază ştiinţifică şi rezultat practic. 

Zile şi nopţi s-au frămîntat Pîrvu, Mara şi Voicu ca să găsească fondurile 


necesare. Pînă la urmă, salvarea avea să vină, de la acelaşi tineret universitar entuziast, 


care, cutreierînd mahalalele bucureştene şi organizînd liste de subscripţie în ziare, a 
reuşit să entuziasmeze foarte mulți oameni care nu cunoşteau prea bine resturile 
arheologiei, dar erau în schimb animați de cel mai curat şi fierbinte patriotism... 

PAJURA Lui FRANZ JOSEF E SACROSANCTA... ŞI Nu PREA! 

într-o bună zi, învățătorul Cezar Mănoiu se pomeni în curtea şcolii cu un grup de 
oaspeţi sosiți de la Bucureşti. Erau în total 11 oameni: Pîrvu, Voicu, Mara şi opt 
studenți... 

După ce şi-a ospătat musafirii şi i-a riînduit în localul şcolii ca să tragă un pui 
zdravăn de somn, Cezar-baci împreună cu Pîrvu, Mara şi Voicu s-au aşezat să 
chibzuiască despre toate cîte aveau de făcut. 

— Ei, şi-acum să auzim care vi-s planurile ! spuse bătrînul învățător aprinzindu-şi 
tacticos luleaua. 

— Acelea pe care le ştii şi dumneata, Cezar-baci! îi întoarse vorba Pîrvu... Ni s-o 
urit cu „coroanele de aur" şi am venit să găsim alt fel de comori! 

- Bune gînduri, drăguțţilor, n-am ce zice!... Numai că n-o să vă fie deloc uşor! 

-— Cine să ne împiedice, domnule Mănoiu ?... spuse Mara contrariată. Poate nu 
ştiţi că avem autorizaţie de la împărăție ?... 

- Ba îs la curent cu treaba asta, că au adus ziarele vestea şi prin părțile noastre. 
Dar ați uitat un lucru: că pînă la dumnezeu te mănîncă sfinții! 

- Care sfinți, naşule ? îi luă vorba din gură Voicu. 

— Ăştia de-aici, finule! ...Doar n-oi fi crezînd că în timp ce tu mi-ai voiajat prin 
străinătăți au dispărut fără urmă comitele Hedervary, solgăbirăul Endrasy sau boacterul 
Nemeşiu ?-. 

- Cum adică, Cezar-baci, vor îndrăzni autorităţile locale să treacă peste ordinul 
cancelariei imperiale de la Viena ? strigă Pîrvu surescitat. 

- Ferească sfintul...! Pajura lui Franz Josef e sacrosanctă...! Dar nici dispozițiile 
guvernului de la Pesta nu pot fi trecute cu vederea...! Aşa că dacă or să vă trateze în față 
cu bunăvoință, apoi pe la spate or scorni tot felul de piedici şi mişelii. 

- Ba eu cred că afacerea cu coroana lui Burebista, care stă frumuşel în galantarul 
muzeului din Paris, mi i-a pus pe frigare pe domnii din capitala Ungariei, îi întoarse 
vorba Pîrvu. 

- Aşa ar fi fost, de bună-seamă, dacă nu venea acasă fiul rătăcitor al boierului de 
la Orăştie. El a întors însă în aşa chip lucrurile, că numai bine n-o să vă vină la 
socoteală! 

- Ce spui, Cezar-baci... ?! S-a întors Caius Dancea... ? exclamară într-un glas 
Pîrvu şi Voicu. 

- L-am văzut prin sat acum cîteva zile. 

— Şi ai aflat că unelteşte ceva ? întrebă neliniştită Mara. 

- Ce pune la cale nu m-am dumirit. Dar mi-a ajuns la ureche vorba că vrea să 
construiască un canal de irigație la conacul de-aici din Cosmeşti şi că le plăteşte bani 


buni țăranilor ce s-ar angaja ca săpători. 


- într-adevăr, mărinimia domnişorului Caius nu-i lucru curat, spuse indignat 
Pîrvu... Apoi se grăbi să întrebe: Spune, Cezar-baci, a încheiat cu vreunii din sat 
învoielile ? 

- Nu încă! Zicea că mai întîi să sosească inginerul ce l-a tocmit de la Cluj... 

- Aha ! îngînă Pîrvu lămurit. Fără îndoială că Dancea ne aştepta pe noi. A scornit 
povestea cu canalul ca să rărnînem fără mînă de lucru !... 

- E şiret, nu zic ba, domnişorul Caius, spuse cu năduf Voicu. Dar degeaba 
încearcă el să ne joace pe degete, că pînă la urmă tot n-o să-i meargă. O să-i lămuresc io 
pe oameni cum stă cazul! 

- Mi-e c-o să-ți baţi gura zadarnic, finule... De cînd cu explozia din virful 
muntelui, nimeni nu s-a mai încumetat să se cațere pe el. Stau toți cu frica-n sîn... să nu 
se răsucească în groapă strămoşii daci! 

- Care vasăzica au pus în joc şi spiritele morților, rosti înciudat Pîrvu. Straşnică 
scornitură...! 

- Scornitură, nescornitură, vorba-i că ea a prins rădăcină în sufletele țăranilor! 
oftă cu obidă bătrînul învățător. 

— Ne vom căzni să le explicăm oamenilor că e vorba de o minciună sfruntată- de 
interesele personale ale lui Caius Dancea şi ale arheologilor străini, rosti aprinsă Mara. 

- O să fie tare greu, domnişoară, să-i lecuim pe ţărani de sperietura asta, mai ales 
că basmul cu supărarea morților a pornit de la părintele Boghină..; Şi, deci! Oricum am 
căuta noi să întoarcem lucrurile, nu ne va fi lesne să le scoatem din cap năzdrăvănia 
asta ! 

— E adevărat că n-o să fie deloc uşoară lupta cu fiul boierului de la Orăştie, dar ne 
vom război cu el pe viață şi pe moarte. Şi pînă la urmă va trebui să-l doborim!... Miine, în 
zorii zilei, împreună cu dumneata, Cezar-baci, vom cutreiera ulițele satului ca să tocmim 
săpătorii de care avem nevoie...! 

CAIUS DANCEA TRECE LA ACŢIUNE... 

În timp ce în modesta cancelarie a şcolii din Cosmeşti, arheologul Corneliu Pîrvu 
şi prietenii săi chibzuiau în fel şi chip ca lucrurile să meargă cît mai bine, la conacul de 
la poalele muntelui Piatra Rea era mare fierbere... 

Caius Dancea fusese informat de sosirea expediției romîneşti de cum a pus ea 
piciorul în cetatea Devei. Contele Hedervary, comitele suprem al ținutului Hunedoarei, s- 
a arătat nespus de binevoitor față de călătorii veniți de la Bucureşti, care se bucurau de 
înalta protecţie a împăratului Franz Josef, dar s-a grăbit să trimită ştafetă către fiul 
boierului de la Orăştie. anunţindu-l că guvernul ungar e tare mîniat din cauza 
neobrăzării habsburgului de la Viena. Cu alte cuvinte, îi dădea de înțeles că domnii de la 
Budapesta vor fi mai mult decit mulțumiți să afle că arheologii valahi au luat calea- 
ntoarsă. 

Caius Dancea măsura cu paşi mari cerdacul conacului. Din cînd în cînd se oprea 
şi fulgera cu o privire pe cei de față. Solgăbirăul Endrasy, plutonierul Ştang, boacterul 
Nemeşiu, părintele Boghină şi işpantul Kocsis îl cunoşteau pe boierul cel tînăr şi ştiau 


ce-i poate pielea la mînie. 


- Prin urmare, aşa de departe au ajuns lucrurile că nişte străini pot scormoni 
ziua-n amiaza mare, nesupărați de nimeni, măruntaiele pămîntului transilvănean ? 
strigă Dancea pe neaşteptate. 

- Ba să-mi fie cu iertare, fiule!... Nu ricîiie pămîntul chiar aşa de capul lor, o fac cu 
voia ilustrisimului împărat de la Viena, rosti cîntînd pe nas părintele Boghină. 

- Puțin îmi pasă de ramolitul de habsburg, tună din nou vocea tinărului boier... 
Inima mea bate către Pesta, leagănul arpazilor...! 

în momentul acesta, işpantul Kocsis avu nefericita inspiraţie să intervină în 
discuție : 

- Cum adică, domnişorule, să ne împotrivim noi ordinului împăratului...? 

Din doi paşi, Caius Dancea fu lîngă işpant... Ochii îi erau injectaţi de turbată 
mînie... îl izbi pe neaşteptate pe logofăt cu pumnul în gură urlînd : 

- Lepădătură ce eşti! Cine-ţi dă ție să măniînci ? Hodorogul de Franz Josef sau 
babaca... ? 

Kocsis se făcu galben ca ceara. O groază de moarte i se Întipări pe față şi, 
ştergîndu-şi pe furiş sîngele ce-i potopi pe gură. căzu mototol la picioarele boierului: 

- Iertare stăpîne!... Îndură-te de un biet nevolnic... Te-am slujit şi te voi sluji cu 
credință pînă la capătul zilelor mele...! 

Dancea se pregăti să-l lovească brutal cu piciorul... Îşi luă însă seama. Un zîmbet 
răutăcios îşi făcu loc pe chipul boţit de ură al feciorului de boier. Urmărind un plan 
diabolic ce prindea să se înfiripe în cugetul său necurat, Dancea şopti ca pentru sine: 

- Bine, vom vedea cum înţelegi tu să mă slujeşti !... Şi asta chiar foarte curînd... 
Kocsis !... 

Discuţia ce a urmat s-a prelungit pînă noaptea tirziu. 
poate să încapă într-un suflet de om... Dar cine să îndrăznească să înfrunte inima unui 
boier cu atitea neamuri sus- puse în capitala Ungariei ? 

A doua zi după slujba de la biserică, părintele Boghină, tîrîn- du-şi prin colbul 
uliței anteriul şi kilogramele de osinză, se îndreptă, însoțit de cîțiva țărani din obştea 
satului, către clădirea şcolii... Le ieşi înainte învățătorul Mănoiu. Străduindu-se să-şi 
ascundă relele presentimente ce i le , trezi apariția popii, Cezar-baci îi întinse mîna 
prieteneşte. 

Preotul se prefăcu că nu vede mîna întinsă şi se răsti la învăţător ; 

- Vrem să stăm de vorbă cu surtucarii veniți de la Bucureşti ! 

- Drept e să se bucure sfinția ta că sporeşte numărul credincioşilor în casa 
domnului! glumi Cezar-baci. 

- Mîntuitorul cumplit s-a mîniat pe farisei şi i-a alungat cu biciul... Noi vrem 
numai să-i poftim să plece de bunăvoie. Să nu tulbure pacea celor morți cu spurcate 
unelte...! 

— Aşa e! aprobară într-un glas țăranii ce-l însoțeau pe Boghină. 

Cezar-baci pricepu de unde bate vintul... Stăpinindu-şi cu greu enervarea, 


bpătrînul continuă pe acelaşi ton de glumă : 


- Ce tot sporovăiţi, oameni buni... ? Cine v-a împuiat capul cu astfel de 
bazaconii...? 

- Nu lua în deridere vrerea domnului! tună deodată glasul părintelui... Zadarnic 
încerci, bătrîn fără minte, să înfrunți mînia duhurilor celor morți. Adu-ți aminte de focul 
de pe munte cînd l-a lovit neîndurătorul blestem chiar pe fi - u Voicu ?! Cutremură-te şi 
pocăieşte-te, bătriîn zănatic ce eşti...! 

Vorbele tunătoare ale părintelui păreau că au ţintit fără greş. Ţăranii simțiră un 
fior rece străbătindu-le prin trup, pînă dincolo de buricele degetelor ce se zăreau din 
opincile rupte şi colbuite... Singur învățătorul işi păstra aceeaşi înfăţişare senină, ba, la 
un moment, tuturora li se păru chiar că el s-a înveselit de-a binelea. 

- Care vasăzică l-ai îngropat şi pe finu-meu, grăi Cezar-baci apucînd în glumă un 
bumb aurit de la sutana popii... Apoi, întorcîndu-se spre clădirea şcolii, strigă cît îl ţinea 
gura : 

- "Aă, Voicule, mă ! Fă-te încoace, mortule... să te vadă taica popa...! 

Cînd Voicu ieşi țanțoş în tinda şcolii, îl întîimpină un murmur îmdelung de 
uluire... Oamenilor nu le venea să-şi creadă ochilor că flăcăul din prag era Voicu... Toţi 
ştiau că îşi lăsase ciolanele sus, pe munte, şi acum îl vedeau în carne şi oase... 

- Bine v-am găsit, oameni buni, zise Voicu înaintînd zîmbitor către țăranii rămaşi 
împietriți în mijlocul drumului. Şi, proptindu-se semeț în fața preotului Boghină, i se 
adresă în răspăr: 

- lacă-mă-s viu şi nevătămat, de pe cealaltă lume, sfinția ta ! 

Popa, încurcat şi tulburat de întîmplare, îşi ridică fustele sutanei şi o luă la 
sănătoasa urlînd cit îl țineau bojocii : 

— Ascundeţi-vă în gaură de şarpe, oițele domnului... Ăsta e chiar necuratul şi 
nimeni altul...! 

O parte din oameni o porniră buluc după Boghină, făcîndu-şi din mers semnul 
crucii... Ceilalţi, dumirindu-se oarecum de întîmplare, au rămas în preajma flăcăului şi a 
învățătorului... 

— Oiţele domnului au şters-o după lup, spuse înveselit Voicu. 

- Nu te bucura, finule... Cît nu ai pielea lupului în băț. nu ştii la ce te mai poți 
aştepta, îi răspunse îngîndurat Cezar-baci... 

Cîteva ore mai tîrziu, gătit în straie mîndre de sărbătoare, Voicu juca un ceardaş 
îndrăcit în bătătura satului cu Ilonca, fata lui Pişta vizitiul... Flăcăul era de multă vreme 
în vorbă cu fetişcana, şi numai întîmplările din urmă îi ţinuse departe unul de altul. Ba 
de cînd cu iadul de pe munte, Ilonca îl jelise ca pe un mort, aşternîndu-şi pe inimă 
zăbranic negru... 

Acum tinerii, răzbunîndu-şi neostoitul dor, dănțuiau cu foc, nrmăriți de privirile 
poporului adunat la duminicala horă... Prinşi în viltoarea ceardaşului, nici n-au apucat 
să-şi dea seama că s-a oprit în uliţă trăsura boierului Cafas... Abia cînd acesta s-a 
amestecat între perechile de dansatori, oamenii s-au dat înlături, lăsîndu-i drum liber. 

Dancea se opri în fața Iloncăi şi, părînd că nu-l bagă în seamă pe Voicu, o smulse 


din brațele acestuia. 


Fetei i se revărsa în obraji o undă fierbinte de minie şi dezgust... Toţi oamenii 
ştiau că feciorul boierului e mistuit de o patimă nepotolită pentru copila lui Pişta... Dar 
de data aceasta, el se întrecuse cu firea. Nu-i mai aținea calea pe vreun drum lăturalnic, 
ci îşi arăta pătimaşa pornire în văzul tuturora. 

Scena care urmă îi făcu pe ceteraşi să încremenească cu lăutele sub bărbii... 

Voicu, fără a-şi pierde cumpătul, apucă fata pe după umeri şi-l împinse cît colo pe 
boier. 


Scrişnind din dinţi, Dancea se repezi asupra flăcăului şi îi înfipse mina în beregată 


- Pui de năpircă, îndrăzneşti să-mi stai împotrivă...? 

Descleştindu-şi gîtul din strînsoare, Voicu îşi privi cu dispreț 

adversarul. Apoi rosti calm, dar apăsat: 

— Vezi-ţi de treabă, domnişorule, şi nu mai aţine calea fetelor noastre... 

O şuviță subțire de spumă apăru pe buzele învineţite de furie ale feciorului de 
boier. 

— Îți arăt eu ţie, dumnezeii cui te-au făcut ! Şi, smucind pe neaşteptate biciul din 
mîna bătrinului Pişta, care înlemnise de groază, îl păli pe flăcău în creştetul capului... 

Ameţit de lovitură, Voicu şovăi o clipă, după care-şi repezi cu sete pumnul greu în 
bărbia boierului. Dancea se clătină, işi pierdu echilibrul şi se prăbuşi la picioarele 
vizitiului. Urmară cîteva clipe de panică şi descumpănire. Ţăranii îngroziți se pregăteau 
să dea bir cu fugiţii... cînd deodată răsună o puternică detunătură. 

— Fereşte-te, Voicule, se auzi un glas de om ieşit din minți... Era bătrinul vizitiu 
Pişta, care cel dintii îşi dădu seama că boierul şi-a revenit şi că a scos pe nesimţite din 
buzunar revolverul. Voicu abia apucă să se arunce la pămînt... Glonţul şuieră deasupra 
lui şi se opri în burta calului înhămat la trăsura boierului... înnebunit de spaimă şi 
durere, animalul, nechezînd înfricoşător, smuci trăsura şi o porni în goană pe uliţă. 

După cîteva momente de groază, ţăranii văzură cum trăsura se dădu peste cap de 
cîteva ori, încălecînd trupul animalului sfîrşit de puteri... 

Larma stirnită de împuşcătură răscolise satul... Aşa se făcu că mai înainte ca 
oamenii să-şi revină în fire, apăru dinspre capul uliței, venind în goană, plutonierul 
Ştang, însoţit de doi jandarmi. Nici nu-l observă pe boier, care se repezise pe urmele 
trăsurii. Gifiind de alergătură şi înciudare, plutonierul îşi făcu loc cu tocul revolverului. 

- Cine a tras, mă prăpădiţilor ? tună glasul lui Ştang. Zărindu-l pe Voicu, îl înhăță 
de piepții cămăşii: Tu eşti capul răutăților, valah puturos. încerci să răzvrăteşti 
oamenii...? 

Voicu îi dădu la o parte mina şi-i răspunse cu un glas potolit: 

- Nu-mi căta pricină degeaba, domnule plutonier... Mai întîi anchetează faptele şi 
apoi trage la răspundere pe cine e cazul. 

— Ține-ţi gura ! mirii Ştang. Ori vrei să ţi-o mut din loc ? 

- No ! No !ia-o mai cu binişorul, gheneralule..., se auzi un glas sfătos. Era Cezar- 
baci, care, aflind de cele întimplate la horă, venise în cea mai mare grabă împreună cu 


Pîrvu. 


- Voicu nu are nici o vină. Toată harababura a pornit de la domnişorul Caius, care 
a vrut, drăguțul, să ne arate cît e de meşter în trasul la semn, spuseră pe înfundate 
cîțiva țărani. 

Dumirindu-se că e vorba de o nouă trăsnaie a tînărului boier, Ştang se răsuci pe 
călcîie şi, cu un ton milităros, porunci oamenilor : 

- Hai, cărați-vă ! Că de nu, duc hora la mine la post cu lăutari cu tot... 

Ţăranii se urniră greoi, mormăind înciudați. 

- Cine înjură stăpînirea, hai ? se auzi din nou glasul lui Ştang. 

- N-a înjurat-o nimeni. Numai că de săturat, ne-am săturat cu toţii de ea, grăi pe 
şleau Voicu. 

- Aha, care vasăzică sudui autoritatea, terchea-bevchea ce eşti! urlă plutonierul, 
bulbucîndu-şi ochii înecaţi de multă osînză... Voicu Buda, eşti arestat pentru incitare la 
răzmeriță...! 

Era rîndul lui Pîrvu să intervină: 

— Socot că e o neînțelegere la mijloc, domnule plutonier... Flăcăul face parte dintr- 
o expediție arheologică care se bucură de înalta protecție a majestăţii sale împăratul 
Franz Josef... S-ar putea ca fapta dumitale necugetată să supere cancelaria imperială de 
la Viena... 

Muşcîndu-şi de necaz buzele slinoase, plutonierul îl fulgeră pe profesor cu o 
privire de ură... după care făcu stîinga-mprejur. 

În urma lui, la fel de plouaţi, mergeau cei doi jandarmi. 

RAZE DE LUMINĂ... 

De mai bine de două săptămîni, expediția condusă de Corneliu Pîrvu îşi instalase 
tabăra în virful muntelui Piatra Rea. 

Unul dintre obiectivele expediției era stabilirea caracterului, destinaţiei şi datei 
aşezării de piatră de pe munte. Al doilea obiectiv era degajarea, în măsura în care va fi 
posibil, a zidurilor cetăţii, în vederea studierii în amănunțime a materialelor arheologice 
găsite. 

Erau în total 23 de oameni. Dintre aceştia, 10 erau localnici din Cosmeşti, în care 
vrăjmăşia împotriva boierului biruise ispita cîştigurilor ce le oferea cu lucrarea canalului 
de irigație de la conac. Mai erau apoi bătrinul vizitiu Pişta şi fiica sa llonca, care, 
temători de miînia şi poftele drăceşti ale lui Dancea, şi-au găsit adăpost în tabără. 

Organizarea şantierului ridicase o serie de probleme dificile. Mai întîi era necesară 
întocmirea unor temeinice planuri topografice. Aceste planuri urmau să le facă Mara şi 
doi dintre studenți. Apoi trebuia organizată selectarea materialelor pe şantier şi 
transportul lor în „laboratorul” amenajat rudimentar într-unul din cele patru corturi 
ridicate pe platou. Alte două corturi erau destinate dormitoarelor, iar al patrulea era în 
stăpînirea Iloncăi, aici fiind bucătăria şi magazia de alimente. 

Pentru a preîntimpina un atac din partea unor eventuali răufăcători, Pîrvu a 
organizat şi o strajă permanentă... 

Săpăturile înaintau cu nădejde... 

Acum scările de piatră ce duceau din incinta cetăţii spre interiorul turnului erau 


complet degajate. Flancate de o parte şi de alta de balustrade de calcar atolitic, 


monumentalele trepte se opreau în fața intrării, boltită în formă de arc de cerc. De aici, 
printr-un coridor, o scară interioară ducea la catul superior al turnului. Judecînd după 
fragmentele de chiupuri găsite la parter, Corneliu trase concluzia că jos era depozitul de 
provizii, turnul fiind locuit numai în partea superioară. Pe una din laturi, turnul-locuință 
avea un pridvor sprijinit pe un rînd de pietre. Din acest pridvor se deschidea o minunată 
privelişte asupra văilor din împrejurimi. 

Rezultate interesante obținu şi echipa care lucra în interiorul incintei. Pe o 
suprafață destul de mare se înşirau un rînd de tam- buri de piatră, aşezaţi direct pe fața 
stincoasă a platoului. După înfăţişarea lor, aceşti tamburi trebuiau să fie resturile unor 
sanctuare de tip dacic. Un drum pavat ducea de la sanctuar spre o cisternă săpată în 
stincă. Pereţii cisternei erau căptuşiți cu grinzi puternice de gorun, în care lemnul se 
păstrase în cea mai mare parte. 

Mai mult însă decît descoperirea cisternei îi surprinse găsirea în apropiere a 
urmelor unei conducte de apă. Dezvelită pe o lungime de 7-8 metri, conducta consta 
dintr-un număr de zece ţevi de teracotă. După înclinația conductei reieşea că ea cobora 
de la vreun izvor din coasta muntelui. 

Pe măsură ce lucrările de săpătură continuau, Pîrvu şi colaboratorii săi putură 
reconstitui, în parte, caracterul aşezării. Judecînd după configurația terenului, poziția 
cetății pe înălțime, etajarea în terase, enormele valuri din fața zidurilor şi mai ales 
tehnica acestor ziduri, aşezarea de pe munte avea toate elementele unei cetăți dacice. 

De obicei, munții pe care dacii îşi clădeau cetățile erau astfel aleşi încît să se lege 
printr-un istm, în formă de şa, de restul platoului înalt cuprinzînd alte fortificaţii. în felul 
acesta, îşi creau o posibilitate de retragere şi rezistență prin refugierea din fortificație în 
fortificație, platoul dominînd în întregime văile de unde putea veni duşmanul. 

Piscurile fortificate nu erau lăsate în forma lor naturală, ci erau etajate în terase 
tăiate în munte, formînd zone potrivite pentru locuit şi pentru clădit. în acelaşi timp, 
pereții aproape verticali ai teraselor le făceau imposibile de cucerit prin asalt. Punctul cel 
mai înalt al cetăţii era aşezat cu spatele spre o prăpastie, iar fața spre o întreagă serie de 
terase care coborau tot mai jos, pînă aproape de nivelul istmului ce lega promontoriul de 
restul platoului. Etajarea în terase era completată cu valuri, ziduri şi turnuri de veghe. 
Unele materiale găsite în preajma turnului-palat - resturi de locuinţe, chiupuri de 
cereale, rişnițe şi altele - indicau că aşezarea nu avea numai un caracter militar, ci că 
aici se desfăşura o viață intensă şi bogată sub conducerea principelui local 

Seara tirziu, la lumina unui opaiț, profesorul Corneliu Pîrvu nota în jurnalul 
expediției descoperirile din timpul zilei. Tînărul arheolog se surprindea adesea visînd la 
acele vremi cînd neamuri şi semințţii se învălmăşeau într-o cumplită încrîncenare de 
forțe, poate chiar pe acest platou unde se desfăşura cetatea cu turnuri durate din piatră. 

- Cine erau cu adevărat autorii acestor enigmatice construcții ?... Cine erau 
stăpînii acestor fortificații ce dominau înălțimile sălbatice ? Să fi aparținut epocii marii 
năvăliri celtice ? Nu era cu putință să fie aşa, deoarece blonzii năvălitori au răscolit cu 
carele lor de luptă aceste meleaguri cu mult înainte... Construcţiile nu puteau fi decît 
dacice.:.! 


Ilată-i, din satele cu căsuțe pătrate - înghesuite pe vreun pinten de deal sau pe un 
mal de ape -, un întreg popor se revarsă spre muntele cel prăpăstios. Cu unelte 
meşteşugite scormonesc pămîntul şi dăltuiesc în masivul stîncos terase ocrotite dinspre 
rîpi, cu valuri şi palisade. 

Acum ei durează zid veşnic din blocuri uriaşe de calcar şi porfir, pe care, cu prețul 
unor eforturi şi primejdii extraordinare, le cară de departe, din vale, urcîndu-le pînă în 
vîrf de munte. 

Rind pe rînd construiesc turnurile de pază, palatele nobililor, cazărmile, 
locuinţele, hambarele. Aici, apărat de briul de cetăți şi turnuri, în mijlocul pădurilor de 
brazi, pe înălțimile pure ale muntelui sacru, era poate şi marele sanctuar al zeului 
suprem Zamolxis... 

Cine ştie, poate aici a fost şi faimoasa Sarmisegetuza, de care vorbeşte Strabon, 
centrul politic, religios şi militar al regilor daci. Adevărata Sarmisegetuza ! Căci nu e 
posibil ca cetatea din Valea Streiului, aşezată la îndemîna şi sub paşii cuceritorului 
roman, să fi fost capitala regilor daci. 

Aici, pe muntele acesta, şi desigur în legătură şi cu aşezările de pe înălțimile 
învecinate s-a durat cîndva frumoasa civilizație dacică. 

Aici s-a închegat primul stat dac, cu un rege moştenind de drept tronul. Puterea 
lui se sprijinea pe popor, pe nobili şi pe marele preot, pe care şi-l asocia la domnie. 

Căci spune doar Strabon în a sa „Geographia' : 

„Zamolxis, după ce fusese sclavul lui Pitagora şi primise de la învățătorul său 
cîteva cunoştinţe despre stele, pe care şi le-a îmbogăţit mai tirziu în Egipt, s-a întors pe 
urmă în țară şi a atras luarea- aminte a conducătorului şi poporului prin prezicerile ce le 
scotea din semnele şi fenomenele cereşti, sfirşind prin a convinge pe rege să asocieze la 
putere un om care, ca el, ar putea să fie tălmaciul voinţei zeilor. Şi astfel el a fost numit 
mare preot al acelui zeu, pe care geții îl cinstesc îndeosebi. Pe timpul lui Burebista... era 
în această demnitate un oarecare Deceneu..." 

Alături de o intensă viață militară şi religioasă se desfăşura, în umbra turnurilor 
întărite şi a sanctuarelor, viața de toate zilele a poporului de meşteşugari şi țărani. 

Materialele şi obiectele pe care le dădeau la iveală zi de zi să- păturile îl întăreau 
pe Pîrvu în presupunerile lui cu privire la civilizația dacică în cea de-a doua vîrstă a 
fierului. Ce altă mărturie mai elocventă despre existența unei metalurgii a fierului şi, în 
acelaşi timp, a unei întinse agriculturi putea fi dacă nu mulțimea de seceri şi coase, 
chiupurile de cereale sau rişnițele de mină, scoase la suprafață ? 

Aceiaşi meşteşugari iscusiți lucrau, desigur, şi armele cele temute ale dacilor: 
săbiile încovoiate ca un iatagan, cuţitele cu lamă dublă, spadele cu mînerul împodobit cu 
măiestrie, pumnalele, lăncile, scuturile de fier şi bronz. 

Fără doar şi poate, au existat şi ingineri militari, meşteri pricepuţi în arta 
fortificațiilor şi a maşinilor de război. 

Mai era apoi arta încrustării în lemn şi a ceramicei. Chiupurile mari pentru 
păstrat cerealele lucrate cu roata, ceştile şi vasele meşterite manual vădeau multă 
imaginaţie şi iscusință. Cît despre arta ceramiştilor, ţevile apeductelor lucrate în teracotă 


erau suficient de grăitoare. 


Şi totuşi - gîndea Pîrvu - n-a reuşit să întrevadă deocamdată decît slabe licăriri de 
lumină... Ştia încă puţin, atît de puțin despre viața de toate zilele a dacilor, despre viața 
lor politică, religioasă... 

Unde este cheia miraculoasă care să-i deschidă lui, modestul cercetător, porțile 
ferecate care duc spre cunoaşterea cauzei cauzelor: secretul puterii principilor daci care 
au putut înjgheba un stat ce a rezistat atita vreme cuceritorului roman...? 

Frămîntind aceste ginduri, Pîrvu adormea adeseori pe paginile jurnalului mîngiind 
o relicvă oarecare din multele ce se îngrămădeau În laboratorul şantierului. 

CHEMĂRI MISTERIOASE În NOAPTE 

Munca se desfăşura pe şantier lipsită de evenimente deosebite. Oamenii lucrau la 
început fără entuziasm şi interes, nepricepind prea mult rostul săpăturilor... Curînd, 
mulțumită neobositei energii a lui Pîrvu, dar mai ales datorită talentului său de 
povestitor, oamenii învățară să descifreze tilcul întîmplărilor de demult, al căror martor 
erau zidurile enigmaticei cetăți. 

Adeseori, în serile cu lună şi cu cerul spuzit de miliarde de stele, povestirile lui 
Pîrvu populau ruinele de pe munte cu eroi şi fapte petrecute aievea... Atunci văile şi 
coastele înveşmîntate în bo- rangic de raze se însuflețeau de freamătul luptelor sau de 
cîntecele de victorie ale luptătorilor daci... Tiîrziu, cînd membrii micii colonii se retrăgeau 
în corturi, umbrele se reîntorceau în mormintele lor, şi liniştea era unica stăpînă a 
întinsurilor. 

A venit însă vremea cînd obişnuita linişte de pe şantier fu tulburată de o 
întîmplare pe cît de neaşteptată, pe atît de stranie... 

într-una din nopţi, bătriînul Pişta, chinuit de insomnii, se furişă afară din cort 
Pentru a-şi alunga urîtul, vizitiul căută din ochi o strajă ca să între în vorbă cu ea. Nu 
găsi însă pe nimeni... 

Cunoscîntl însă dispozițiile severe ale lui Pîrvu în ce priveşte paza, moş Pişta îl 
trezi pe Voicu, care avea în grijă rînduiaia stră- jerilor... Cu adevărat, flăcăul de strajă în 
acel schimb nu era nicăieri... Voicu dădu alarma... 

Cu ochii cîrpiți de somn şi cu neliniştea în suflet, oamenii au pornit în căutarea 
celui dispărut. Iancu Gorun - aşa-i spunea flăcăului - trebuia să fie pe undeva pe 
aproape... Ceea ce părea ciudat era faptul că nimeni n-a auzit nici un strigăt şi apoi nu 
exista nici un indiciu al vreunei lupte cu un agresor ivit de undeva, în noapte,... 

În primul moment, Pîrvu înclină să presupună că flăcăul Iancu Gorun - un 
păietan care, spre deosebire de ceilalți localnici, nu se prea omora cu treaba - a preferat 
s-o şteargă de pe şantier... Dar pentru aceasta nu era nevoie să dispară în faptul nopții. 
Nimeni nu i-ar fi stat în cale dacă s-ar fi săturat de săpături şi ar fi pornit-o spre sat în 
plină zi, fără a fi expus primejdiilor unui drum în noapte, aproape de neconceput în 
aceste coclauri prăpăstioase... 

Trecură cîteva ore de căutări zadarnice... Negurile nopții prindeau a se risipi, cînd 
Voicu, împreună cu alți cîțiva soți, îl descoperiră pe străjer zăcînd în nesimţire în 


imediata apropiere a „Peşterii cîinilor”, la mai puţin de 500 metri de şantier... 


Flăcăul era nevătămat, iar alături de el zăcea arma. Scuturat de brațele viînjoase 
ale lui Voicu, Gorun îşi reveni. Spre uimirea tuturor, „dispărutul" nu putu da nici o 
lămurire asupra prezenței sale la gura grotei... 

În zilele următoare, ecoul întîmplării, departe de a se risipi, părea că stăruie tot 
mai puternic în mijlocul oamenilor, tulburînd tihna micii colonii. 

Voicu, intrigat, căuta să dea de rost lucrurilor. Pînă la urmă, dibui de unde 
provenea această stare de spirit... Gorun povestise unui consătean că în noaptea aceea 
de pomină a auzit ca prin vis chemarea unui duh care i-a poruncit să-l urmeze în 
templul marelui preot Deceneu pentru a da socoteală de fărădelegea profanării 
mormintelor strămoşilor... Flăcăul a dat ascultare glasului misterios şi, cu inima 
îngheţată de spaimă, a pornit pe drumul acela fără reîntoarcere... îşi mai aducea aminte 
că a auzit apoi de undeva din satul din vale cîntatul unor cocoşi şi a căzut în nesimţire... 
Aşa l-au găsit iscoadele... 

Povestea lui Gorun a ajuns şi la urechile celorlalți, iar în curînd răscoli întreaga 
colonie... 

Cercetat de Pîrvu, flăcăul recunoscu că a povestit consătenilor cele întimplate... 
Adăugă că n-a spus totul de la început fiindcă i-a fost ruşine să nu-l crează careva 
scrîntit la minte sau stăpînit de necuratul. 

Nici rugămințile lui Pîrvu şi ale Marei, nici amenințările lui Voicu nu-l putură 
clinti pe flăcău să spună mai mult... 

Care putea fi explicația „dispariției” ? O criză de somnambu- lism ?... Mai firesc 
era ca aceasta să se întîmple într-o zi obişnuită şi nu în timpul cînd era de strajă...! 
Atunci ?... 

Oricum, Pîrvu hotărî să dubleze paza în timpul nopții şi, în acelaşi timp, să lupte 
cu energie pentru a spulbera superstițiile şi teama ce punea stăpinire pe oameni, 
primejduind înseşi rezultatele expediției... 

în ce-l priveşte pe Voicu, el îşi luă asupra sa sarcina de a-l supraveghea pe 
afurisitul de Gorun, care, cu vedeniile lui, zăpăcise toată colonia... 

GALERIA SUBTERANĂ 

Trecuseră mai multe zile de la întimplarea cu lancu Gorun. Oamenii se liniştiseră 


şi acum întreaga colonie trăia din plin emoţiile unor descoperiri extraordinare... 


În munca de şantier, Mara Jianu - asistenta şi logodnica lui Pîrvu - se dovedise o 
excelentă colaboratoare. Dacă la început ar, heologul îşi reproşa'se slăbiciunea de a fi 
admis să-l însoțească într-o expediție pe care o prevedea plină de riscuri, pînă la urmă, 
alungîndu-şi temerile, fu fericit că o luase cu sine. 

Cu aceeaşi uşurinţă, Mara se descurca în problemele dificile ale muncii de 
arheolog, ca şi în gospodărirea micii colonii. 

De multe ori, Pîrvu era surprins de spontaneitatea cu care Mara rezolva unele 
probleme ce se iveau în munca lor de cercetători. 

O întîmplare petrecută pe şantier îl lămuri definitiv asupra calităților fetei... 

Era într-o după-amiază de duminică. Pîrvu şi Mara porniseră să hoinărească prin 


împrejurimile şantierului. Se cățărară pe stinci, se fugăriră pe tăpşanele cu iarbă 


mătăsoasă şi, în cele din urmă, făcură popas sub un prag de stîncă. Era chiar văgăuna 
în care-şi găsiseră scăparea Pîrvu şi Voicu din întimplarea cu explozia. 

Aşezaţi pe un covor de muşchi, tinerii gustau din plin farmecul sălbaticului 
culcuş. Mara examina visătoare pereţii de stîncă şi, din obişnuință, îi răzui puţin cu un 
bețişor. Ciudat, un strat subțire de humus se prelingea pe perete. Dacă stînca ar fi fost 
aici dintotdeauna, stratul nu avea ce căuta. Apoi culoarea şi compoziția erau aceleaşi ca 
şi ale stratului de humus de pe platou... Concluzia nu putea fi decit că stincile fuseseră 
mutate aici de mîna omului. În ce scop ?... Aceasta rămînea de văzut... împărtăşind lui 
Pîrvu descoperirea sa, el se grăbi să examineze la rîndul său peretele. Presupunerile 
Marei erau întemeiate. Răminea să verifice cele constatate cu ajutorul hărților 
stratografice ce se aflau sus pe şantier. 

O echipă de săpători merse în zorii zilei următoare la locul cu pricina pentru a 
încerca să deplaseze peretele de stincă al văgău- nei. Abia către seară reuşiră oamenii să 
disloce lespezile grele de piatră. Aerul rece ce venea prin căscătura neagră ca o uriaşă 
carie dovedea că Mara nu se înşelase : era vorba de o galerie subterană ce ducea, fără 
îndoială, spre interiorul turnului de est, încă nedegajat... 

înarmați cu făclii de răşină, membrii expediției pătrunseră în galeria plină de 
nenumărate relicve, adevărate opere de artă... Scuturi de paradă din fier forjat 
reprezentind, în relief, figuri de animale şi plante, unele necunoscute... Lămpi de bronz 
cu mai multe brațe suspendate, cu ajutorul unor lanţuri, de candelabre de lemn sau de 
metal... Mai erau acolo amfore greceşti, unele încă întregi, fibule de bronz şi argint, 
aplice... înaintiînd spre fundul galeriei, au dat de un adevărat arsenal de arme... Erau 
săbii de fier cu două tăişuri, virfuri şi călcîie de suliță, pumnale lucrate în bronz ajurat şi 
cu plăsele încrustate, săgeți, securi grele de fier şi altele... 

Dar mai mult decît toate îl bucură pe Pîrvu găsirea unor monede de argint şi 
aramă, care nu mai lăsau nici o îndoială asupra epocii căreia îi aparțineau toate aceste 
relicve şi, desigur, cetatea. 

Erau dinari romani, cu capul zeiței Roma, cu coif şi egidă, da- tînd din 150-125 
înaintea erei noastre... Monede de bronz greceşti cu capul zeiței Demeier, cu cununa de 
spice, tetradrachme de argint cu capul lui Dionysos, toate datind din aceeaşi vreme... O 
matriță găsită în apropierea prețiosului tezaur era dovadă că în Dacia se imitau 
monedele romane şi greceşti... Oricum, pătrunderea lor aici nu era istoriceşte posibilă 
decît numai în secolul I înaintea erei noastre, şi, după toate semnele, în timpul lui 
Burebista. 

Descoperirea comorilor din galerie deschidea nebănuite orizonturi cercetărilor... 
Copleşit de emoție, Pîrvu reconstituia, cu ajutorul Marei şi al celor opt studenți, tabloul 
întregit al străvechii societăți dacice. Nici vorbă nu mai putea fi pe vremea marelui 
Burebista de simple triburi de agricultori... De mult se adîncise deosebirea dintre săraci 
şi bogați, dintre meşteşugari şi agricultori. Tehnica podoabelor, a armelor şi a uneltelor 
dovedea cu prisosință existența unei arte meşteşugăreşti înaintate. Prezenţa monedelor 
şi a obiectelor de proveniență grecească sau romană era cel mai sigur indiciu despre 
existența unor întinse relații de schimb şi a unei tagme de negustori ce înlesneau aceste 


schimburi. 


Aceşti negustori cutreierau întinsele pămînturi ale statului dacic aducînd din sud 
vinuri aromate, uleiuri fine, podoabe şi cumpărînd în schimb vite, metale prețioase, 
grine... 

Dacă aceste relații de schimb existau şi mărfurile dacice erau tot mai mult cerute, 
apoi desigur că vechea aristocrație tribală - devenită acum unul din stâlpii statului lui 
Burebista - folosea un mare număr de sclavi, fie decăzuți din starea lor anterioară, fie 
provenind din rîndurile prizonierilor de război. în felul acesta se înfățişa arheologului 
realitatea unei puternice organizații politice, sociale şi militare avînd toate trăsăturile 
unui stat sclavagist. 

Bucuria neaşteptatelor descoperiri a fost însă curînd întunecată de întîmplările 
ciudate ce s-au desfăşurat pe munte... 

Şantierul începu să fie bîntuit de strigoi ce apăreau în noapte, băgind groaza în 
străji. De astă dată nu mai putu fi vorba de nălucirea unui singur om... Măsura luată de 
Pîrvu, încă din ziua dispariției lui Gorun, de a dubla străjile nu părea să fie o soluție 
fericită. Oamenii povesteau îngroziți că pe ruine apăreau făpturi cu măşti hidoase, ce 
dănțuiau şi scoteau sunete stranii, însoțite de gemete de muribunzi... Alteori apăreau 
focuri neobişnuite, ce piereau înghițite parcă de pămînt... 

Nu mai încăpea îndoială - spuneau oamenii - că săparea galeriei a tulburat în chip 
nelegiuit odihna morților, iar acum duhurile au ieşit la suprafaţă... 

Într-una din zile, Pîrvu se sfătui îndelung cu Mara şi Voicu asupra celor ce 
trebuiau întreprinse pentru a da de urma strigoilor. Desigur, numai demascîndu-i pe 
răufăcătorii care încercau să se pună de-a curmezişul cercetărilor putea să se scoată din 
capul ţăranilor teama superstițioasă ce pusese stăpinire pe fiecare. S-a ho- tărit ca în 
noaptea aceea să facă de strajă Pîrvu şi Voicu. Alți şase oameni înarmați vor sta pregătiți 
pentru a porni pe urmele strigoilor... 

La ceasul sorocit, Pîrvu şi Voicu, înarmaţi fiecare cu cîte un pistol, îşi ocupară 
locul în fața corturilor... Un întuneric de nepătruns învăluia platoul. O linişte de moarte 
stăpînea întreaga fire, şi Pîrvu simți un fior rece străbătindu-i trupul. Ar fi vrut bucuros 
să poată schimba cîteva vorbe cu Voicu, dar flăcăul era la cealaltă extremitate a 
corturilor... şi consemnul stabilit nu putea fi călcat... Atacul asupra fantomelor trebuia 
dezlănțuit din două puncte diferite. 

Clipele se scurgeau greu... Pîrvu îşi auzea deopotrivă bătăile inimii şi ale ceasului 
pe care-l purta în vesta hainei... în liniştea nopții părea că timpul devine o noţiune 
concretă, palpabilă... Tînă- rul arheolog simți că o stare ciudată, vecină cu halucinația 
punea stăpînire pe el... Făcînd eforturi desperate pentru a-şi menține calmul şi 
luciditatea, încercă să cheme în minte imagini plăcute şi surise unei Mare invizibile... 

Deodată un urlet înfiorător sfişie negurile nopții, făcînd să-i îngheţe surisul pe 
buze... O împuşcătură răsună în apropiere, iar o umbră părea că se furişează spre 
dinsul... Cu degetele înțepenite pe trăgaci, Pîrvu era gata-gata să sloboadă un glonte în 
direcția umbrei, dar un glas cunoscut îl opri la timp : 

- Nu trageţi, domnule profesor, sînt eu Voicu...! Aţi auzit urletul...? 

- Da ! şopti Pîrvu cu vorba tremurată... şi urletul... şi împuşcătura ! 


- De tras, am tras eu, spuse Voicu... Eram atît de speriat, că nici nu ştiu cînd am 
apăsat pe trăgaciul armei....! 

Abia atunci cei doi şi-au dat seama că nu erau singuri... Din cort țişniră, ca la un 
semnal, toți membrii coloniei. 

— Aprindeţi torțele..., se auzi glasul lui Pîrvu... Trebuie să pornim chiar acum în 
direcția de unde s-a auzit țipătul 

Peste puţin timp, un număr de 15 oameni porniră la drum... Aşa cum mergeau în 
noapte în şir indian, cu torțele aprinse deasupra capetelor, păreau o procesiune 
celebrînd cine ştie ce rit păgîn, înfricoşător... 

După mai bine de un ceas de căutări zadarnice, erau gata să se reîntoarcă la 
corturi, cînd un horcăit înăbuşit atrase atenția lui Voicu, care se găsea în capul 
coloanei... Dintr-un salt ajunse lîngă locul cu pricina... 

Un tablou înspăimîntător i se înfățişă înaintea ochilor: un craniu se zvircolea într- 
o gruapă proaspăt săpată. Era al unui om îngropat de viu şi acoperit cu țărină pînă mai 
sus de grumaz... 

Fața muribundului era năclăită de sudoare şi de colb. O legătură zdrențuită îi 
înfăşura gura şi nasul... Primul lucru pe care-l făcu Voicu a fost să smulgă legătura... 
Era însă prea tirziu... Nenorocitul începuse să se sufoce... O spumă albă amestecată cu 
picături de sînge apăru pe buzele învineţite ale muribundului şi curînd, în orbitele enorm 
mărite, apele privirilor înghețară. 

- Dar ăsta e işpantul Kocsis! exclamă cu surprindere Voicu... Ce caută aici sluga 
de nădejde a boierului Dancea ? 

— Adevărat grăieşti, Voicule, e Kocsis logofătul, aprobară cîțiva ţărani din jur, 
făcîndu-şi semnul crucii. 

- Blestemul lui Deceneu nu alege... oameni buni... Pînă la urmă vom pieri cu 
toţii... ! Vorbise un țăran pirpiriu cu ochii bulbucaţi de spaimă. 

Cîțiva din cei de față încuviințară spusele omului... 

Pîrvu copleşit, mai puțin de întîmplare cît de urmările ei, se grăbi să intervină 
energic : 

— Ce tot grăiți şi vă văietaţi ca nişte babe... Işpantul a fost omorît de răufăcători... 
Vom înştiința autorităţile şi pînă la urmă criminalii vor fi dovediți ! 

— Apoi să ne fie cu iertăciune, dar omor fără să curgă singe nu se prea întîmplă pe 
la noi...! Kocsis a murit îngropat de viu ! rosti careva. 

— Şi legătura de la gură, asta ce mai era ?... Sau duhurile au învățat cumva 
„meşteşugul" de la făcătorii de rele? spuse zimbind Voicu, străduindu-se să risipească 
negurile din mințile oamenilor... 

Bodogănind, țăranii au pornit-o întunecați spre şantier, urmînd ca peste citeva 
ceasuri, la lumina zilei, să se limpezească lucrurile... 

Cînd au ajuns însă sus pe platou, corturi şi oameni erau pe dos .. 

Mara dispăruse şi, odată cu ea... şi [lancu Gorun... 

în timp ce sus, pe munte, nenorocirile se abăteau grindină pe capetele coloniştilor, 
jos, în sat, treburile nu mergeau mai bine... O molimă se ivise printre vite... Cădeau ca 


trăsnite pe cîmp şi rareori cîte una bolea mai mult de două-trei zile... Ţi se rupea inima 


să vezi nenorocitele dobitoace perpelindu-se în fierbințeli, cu ochii tulburi şi nările 
fremătind ca după o îndelungată oboseală... Babele dădeau din umeri neputincioase... 
Singurul priceput se arăta popa Boghină, care o ţinea într-una că duhurile alungate de 
pe munte au dat iama printre vite... 

- Dumnezeu nu bate cu ciomagul, tuna popa... Vai de cei care iau vrerea 
domnului în deşert...! 

- Dar care e vrerea domnului, sfinția ta ? întreba cîte un țăran cătrănit şi 
întunecat la față... 

- Să nu îngăduiți nelegiuirea celor care tulbură pacea morților, căci răzbunarea 
duhurilor va fi cumplită... Piatră de piatră nu va rămîne din casele şi satul vostru...! 

Vorbele meşteşugite ale preotului au stirnit adincă tulburare în sufletele 
țăranilor... Buruiana rea a superstiției năpădea inimile cătrănite de năpasta molimei şi 
de alte necazuri... Şi, după cum vîntul mare cînd coboară de pe creasta de munte se 
înfierbintă de lung drum, pirjolind cîmpiile din vale, tot aşa zvoana cu moartea 
işpantului aprinse pîrjolul... 

Întreaga obşte a chibzuit îndelung şi într-un tîrziu țăranii din Cosmeşti s-au 
hotărît s-o pornească de cu zori cu ciomege şi furci să alunge pe arheologii care, cu bună 
ştiinţă, au adus nenorocirea asupra satului lor de pălmaşi necăjiţi... 

CATASTROFA 

în dimineața aceea cu un cer tulbure, prevestitor de furtună, Pîrvu a pornit spre 
şantier, chinuit de amare îndoieli şi presentimente... Iată-l la capătul cercetărilor şi, de 
ce n-ar spune-o, la capătul puterilor... Totul i-a fost potrivnic : natura, oamenii... dar mai 
ales acele întîmplări ciudate care au răscolit satul ridicîndu-l împotriva lui... Şi acum 
răpirea Marei...! în ce fund de prăpastie zace trupul ei atît de plin de viață şi energie...? 
Voicu i-a promis că va face totul pentru a i-o reda vie sau moartă... De ce n-a plecat şi el 
împreună cu echipa de salvare ?... Şantierul Probele care trebuie păzite cu sfințenie!... 
Sint oare într-adevăr aceste probe un indiciu sigur că se găseşte pe drumul cel bun...? 
Desigur că întregul material adunat, toate elementele de datare ieşite la iveală, monedele, 
ceramica, construcțiile de piatră şi uneltele sînt tot atîtea mărturii cu privire la traiul 
dacilor. Dar izvoarele literare care ar putea confirma aceste mărturii sînt atît de puţine ! 

Ce păcat că s-au pierdut comentariile lui Traian asupra celor două războaie 
purtate de el... Ce preţioase date ar fi existat asupra vieții materiale şi culturii dacilor... 
Nimic n-a rămas din aceste comentarii decit doar cîteva fraze pomenite de grămăticul 
Priscian... Pierdută a fost şi „Getica" lui Criton, medicul de curte care luase parte la 
campaniile împotriva lui Decebal... Pierdute lucrările lui Dio Chrysostomul, filozoful care 
a pus atita pasiune în cercetarea traiului sciților şi al dacilor, cunoscînd îndeaproape şi 
măreața Sarmise- getuză. 

Totul a fost mistuit în negura vremurilor... Iordanes ?,.. Strabon ?... Dio Cassius 
?... Unul e prea puţin vrednic de crezare, altul e prea zgârcit la vorbă în ceea ce-l priveşte 
pe Burebista, iar al treilea n-a lăsat decit cîteva date fără prea mare interes în unele 
excerpte bizantine... - 

Frămîntind aceste gînduri, Pîrvu pătrunse în galeria descoperită de la poalele 


turnului de pază... 


Cei cîțiva lucrători şi studenți care mai rămăseseră pe şantier îl salutară 
respectuos şi se grăbiră să-i arate rodul muncii lor din dimineața aceea: un obiect 
strauiu de bronz pe care-l dezgropaseră cu grijă bănuind că e vorba de un lucru 
deosebit... 

Pîrvu examină atent obiectul... Era bustul unei zeițe cu brațele ridicate. 
Impresionantă era masca... În locul ochilor, sub arcade, erau două găuri rotunde în care, 
desigur, au fost cîndva aşezaţi nişte ochi de sticlă sau de pastă colorată. Emoţionat, 
Pîrvu explică colaboratorilor săi că este vorba, după toate probabilitățile, de statueta unei 
divinități feminine, lucrată de meşterii daci după gustul şi moda locală. 

— Cine ştie, poate că această mască, spuse Pîrvu gînditor, o fi simbolizînd cultul 
Astarteei. zeița cu şoldurile şi sînii tari... sau poate o fi o preoteasă a străvechiului cult 
sabazic, atit de frecvent la tracii din Balcani... 

Noaptea, în lumina faclelor, preotesele lui Dionysos-Sabazius, îmbrăcate în hiton 
lung oriental sau înfăşurate în piei de căprioară, dănțuiau în sunetele tobelor şi țiterelor 
pînă cădeau în extaz... 

în dumbrăvile şi poienile Macedoniei, departe de privirile bărbaților, preotesele 
sabazice dănțuiau, în timp ce şerpii se încolăceau în jurul trupurilor şi braţelor lor... Dar 
nu, beţia aceasta a martiriului, dansul acesta dionisiac nu putea să mai existe în țara 
dacilor, cu moravurile lor austere, unde adulterul era pedepsit cu moartea şi unde preoții 
practicau religia renunţării la viața cea pămin- tească... Cu tracii din Haemus (Balcani) e 
altceva... Ei n-au cunoscut purgatoriul lui Deceneu... Ei nu au avut un Burebista |... 

Pîrvu strînse la piept preţioasa relicvă şi se depărtă visător de colaboratorii săi... 

Abia făcu însă cîțiva paşi şi un trosnet înspăimîntător cutremură galeria... 
Instinctiv Pîrvu se arunca la pămînt. De afară se auzi un huruit de pietre ce se 
rostogolesc. Părea că muntele se prăvale cu totul, înghițind şantierul şi oamenii... Se 
prăbuşiseră blocurile de la intrarea în galerie!... 

Pîrvu încercă să se ridice în picioare. Simți o durere cumplită săgetindu-l în 
apropierea timplei drepte... Un colț ascuţit de stincă se desprinsese probabil din peretele 
galeriei, rănindu-l la cap... Mîinile i se încleştară de un obiect. încercă să-l desluşească în 
întuneric : Era masca zeiței Astarteea... Din orbitele goale, masca hidă îl privea cu nişte 
ochi de mort, stranii, batjocoritori... 

- Blestemul lui Deceneu, şopti rănitul şi îşi pierdu cunoştinţa... 

STRANIILE ÎNTÎMPLĂRI ALE Lui Pîrvu 

Cînd Pîrvu se trezi din leşin fu plăcut surprins de a simți pe fruntea înfiorată încă 
de sudorile reci ale morții o mînă mîngiietoare de femeie. 

Din noaptea adîncă, țişni primul gînd, prima rază de lumină: 

- Mara, şoptiră buzele dogorite de febră ale bolnavului. 

- Bea licoarea asta de ierburi şi ai să te înzdrăveneşti pe dată, auzi lingă el glasul 
femeii... Pe urmă vom vedea, adăugă acelaşi glas, de astă dată pe un ton aspru, 
poruncitor. 

Ciudată voce, dar mai ales ciudată limbă... Despre ce licoare o fi vorba...? 

Femeia apropie de buzele bolnavului un corn de zimbru plin cu un lichid gălbui, 


cu o aromă pătrunzătoare. 


— Ce idee năstruşnică să-mi dea să beau dintr-un corn de zimbru... Mara, Mara 
tot copilăroasă ai rămas |... Să nu uiţi să-l pui la loc în colecţia noastră... Închizînd apoi 
ochii, dădu pe gît băutura... 

Cînd deschise din nou ochii avu senzaţia că moleşeala din trup prinde a-l părăsi, 
gonită din urmă de un nestăvilit val de energie ce-i potopea întreaga făptură... Inima-i 
bătea să se spargă zvicnind de sînge fierbinte, tînăr, în timp ce negurile minții se risipeau 
înseninînd cerul privirilor... 

- Lăudat fie numele profetului şi al zeiței Diana... E tocmai timpul să se adune 
poporul şi regele...! 

Cu o mişcare bruscă încercă să se ridice în picioare... Abia atunci îşi dădu seama 
că membrele îi erau înlănțuite de lespedea de piatră pe care era culcat... Reuşi doar să se 
ridice în capul oaselor. Dar cine sînt femeile acestea în haine lungi de vestale şi cu părul 
strîns în conciu ?... Unde am mai văzut aceste chipuri... ? 

— Cine sînteți voi ?... Unde mă aflu ? strigă Pîrvu fulgerînd cu privirea pe o tînără 
femeie cu chipul grațios, ale cărei trăsături le scotea în evidență o maramă albastră cu 
aplice de argint... Cu un glas melodios tinăra îi răspunse : 

- Te afli, străine, în templul Dianei, regina nopții şi vindecătoarea bolilor trupului 
şi ale sufletului... Noi sîntem nevrednicile ei fiice şi preotese. Mulțumeşte-i zeiței că prin 
harul ei a alungat duhul cel rău din mădularele tale...! 

Uluit, prizonierul se pregătea să copleşească cu întrebări straniile preotese... Dar 
nu mai avu răgazul necesar... Cea mai bătriînă dintre femei, singura care era îmbrăcată 
în negru - probabil marea preoteasă - bătu de trei ori din palme-. Pe porţile larg deschise 
ale templului apărură patru bărbați zdraveni, cu chipuri fioroase şi înarmați pînă în 
dinți. 

- Luaţi-l pe prizonier şi duceţi-l pe scuturi în cetățuie, rosti cu asprime bătrina în 
negru. 

înainte de a putea opune cea mai mică rezistență, Pîrvu se văzu înşfăcat de oşteni 
şi curînd simţi sub el răceala scuturilor de bronz. 

De cînd îl duceau aşa şi ce e larma asta îngrozitoare 7... Sînt cîn- tece de 
războinici sau glasuri de credincioşi ce se adună la o uriaşă procesiune ?... Poate şi una, 
şi alta ?! 

Deodată s-au oprit... Urcă citeva scări de piatră şi-l depun pe un fel de sanctuar 
rotund în mijlocul căruia e zidit un stilp... Prizonierul îşi simţi o clipă membrele uşurate 
de legături, dar peste puțin se văzu din nou legat, de astă dată de stilp. Acum, cel puţin, 
putea privi totul în față... 

O mare de oameni se revărsa în nesfirşite talazuri în imensa agoră, străjuită de jur 
împrejur de impunătoare şi masive edificii. Arhitectura lor sobră cu frontoane amintea 
mai degrabă de nişte fortărețe decît de nişte palate. 

Dincolo de clădiri, o centură de ziduri unea într-un singur trup cetatea ce domina 
de pe înălțimi de munte văile bogat împădurite. Spectacolul ce se desfăşura în fața 
prizonierului era unic în felul său... Pe aripa din dreptul palatului cu impunătoare 
colonade - probabil palatul regelui - se orînduiau legiuni de războinici pedeştri fluturînd 
deasupra capetelor stindarde cu înspăimîntători dragoni cu cap de lup, avind gîtlejul 


străpuns de o suliță. Vacarmul tobelor şi al buciumelor era acoperit de zăngănitul de 
arme. Şi cît de diferite şi amenințătoare erau acestea 1... Săbii încovoiate ca o seceră în 
chip de iatagan şi săbii cu două tăişuri. Spade lungi şi drepte cu ciudate încrustări şi 
ornamente pe miner şi pe teacă. Pădure de lănci cu virfuri de fier purtate de lăncieri 
îmbrăcaţi în largi sagunuri cu mineci, strînse în centiroane late de piele. Veneau apoi 
purtători de suliți ce se aruncau cu mîna sau cu balista, arcaşi cu arcuri din corn de 
zimbru şi cu faretre pline de săgeți atîrnînd greu pe şold, precum şi purtătorii de darde 
galice, prăştii, topoare, buzdugane. Cu pletele fluturînd în bătaia vîntului, soldații de 
rînd îşi roteau nerăbdători scuturile ovale... 

Pîrvu privea cu uimire pe aceşti viteji desprinşi parcă de pe o medalie, aşa cum 
erau cu boiul drept şi mindru, cu privirile vii şi amenințătoare, sub sprincenele mari, 
dese. 

În flancul drept al pedestrimii erau orînduite mîndrele cohorte de cavaleriști ce-şi 
struneau caii înspumați, gata parcă să se repeadă asupra stepelor de atitea ori 
străbătute pînă dincolo de briul de argint al Istrului... pînă la Haemus, înzăuați în 
cămăşi de zale dințate, cu marginile tăiate în triunghi, sau în cuirase de bronz, cavalerii 
daci stăteau încordaţi în şa abia întrezărindu-li-se chipul sub căştile cu solzi, 
scînteietoare în lumina roşie a amurgului. 

în sfirşit, aripa ocupată de armiile cetăţii era completată de artilerie : carele pe trei 
roți avînd în față virfuri de fier sau lame încovoiate în chip de seceră, catapultele cu 
tunuri cu chiulasă de lemn, balistele, aruncătoare de ghiulele, precum şi nelipsiţii 
berbeci, - spărgători sau găuritori de ziduri. 

Acum Pîrvu îşi îndreptă privirile spre cealaltă aripă a pieței, unde popor de femei, 
bătrîni şi copii îngroşau nodurile într-o pestriță neorânduială de costume şi neamuri... 

Erau aici agatirşi, hîrşuți şi mustăcioşi, cu coama părului vopsită în culoarea 
albastră a cerului ; sclavi traci, aproape goi, cu trupurile tatuate, muiate parcă în bronz ; 
basternii cei blonzi, din semințţiile robite cîndva pe aceste meleaguri, iliri uriaşi, cu 
privirile vultureşti, cos- toboci, celți, sciți... 

Cei mai numeroşi erau însă cei din neamul dacic, cu cămăşile înflorate şi nădragii 
strînşi pe picior şi băgați în opinci cu nojițe, cu bărbile încilcite şi aspre şi cu pletele 
ninse de vijelia anilor. 

Privirile lui Pîrvu stăruiră îndelung asupra gloatei de femei : ce majestuoase erau 
în iile lor albe ca florile de caişi sau în rochiile lor simple, din două foi tivite la gît şi 
înnodate cu un şiret, înalte, cu talie de viespe, cu ochii mari umbriți de gene lungi 
arcuite, cu buzele cărnoase şi cu bărbiile energice, păreau nişte zîne ale pădurilor 
chemate la un festin regesc în cetatea cea de piatră... 

Deodată freamătul de glasuri şi arme amuți... Un rînd de porți interioare se 
deschiseră, lăsînd drum liber unui impunător cortegiu.- În frunte venea un sobor de 
preoți, în lungi hitoane albe, psalmo- diind versete religioase şi acompaniindu-se cu 
titere şi flaute... Urmau apoi nobilii - tarabostea - în sagunuri scumpe cu ciucuri de aur 
şi alții în armuri grele de bronz şi coifuri aurite... 

În mijlocul lor păşea un bărbat cu o statură de uriaş şi un profil leonin, încadrat 


de o barbă neagră, sălbatic crescută pînă sub umerii obrajilor puternici. Era Burebista - 


regele şi stăpinitorul popoarelor de la Țara Nordică pînă la muntele Haemus. Alături, 
într-un soi de lectică purtată de patru sclavi vînjoşi, prizonierul putu distinge un bătrin 
de o vîrstă matusalemică, cu o barbă lungă albă ce-i învăluia parcă întreaga figură firavă 
şi stafidită. Era Deceneu, marele pontif şi profet, tovarăş al lui Burebista întru 
conducerea statului. 

Cortegiul îl încheia o gardă de cavaleri în mîndră ţinută de paradă, cu armurile 
împodobite cu argint şi aur, în ciudate plăzmuiri de şerpi şi ziinbri. 

La apariția cortegiului, marea de oameni adunată pe platou îngenunchease într-o 
mută şi înălțătoare tăcere... Numai cînd regele, preoţii şi curtenii şi-au ocupat locurile în 
tribuna amenajată în aripa dinspre soare-răsare, poporul s-a ridicat de la pămînt 
izbucnind într-o furtună de urale... în vuietul glasurilor dezlănțuite, se amestecau 
deopotrivă osanalele ce preamăreau pe marele rege şi imnurile ce slăveau pe zeul zeilor, 
Zamolxis, şi pe profetul său, Deceneu. 

La un semn al regelui, glasurile amuţiră. 

Pîrvu, furat de măreţia spectacolului, uitase aproape primejdia care-l pindea.. O 
mişcare se produse în primele rînduri ale tribunei... Se auzi un zăngănit de arme... patru 
bărbați apărură pe platou şi în- fipseră în pămînt patru lănci cu virfurile în sus- 

Abia atunci prizonierul pricepu semnificația pregătirilor ce se făceau. Era 
ceremonia mlntuirii, marea sărbătoare a poporului lui Za- molxis... 

În fiecare al patrulea an se trimitea o solie temutului zeu. Ferice de cel căruia 
sorții îi hărăzeau dreptul de a împlini solia slobozin- du-şi înaripatul suflet spre cerurile 
albastre, unde erau locaşurile eterne ale zeului... 

Broboane de sudoare rece apărură pe chipul lui Pîrvu... În adăs- tarea 
înspăimântătoarei morți, îşi păstra pe deplin luciditatea... Peste o clipă, trupul lui, purtat 
de miini vînjoase, va fi ridicat deasupra virfurilor de lănci... Un fior îi străpunse inima, 
care-i bătea să se spargă.:. Sărmană inimă...! Curînd vei înceta să baţi, atirnînd ca o 
zdreanţă într-un ascuțiş de lance... Dar ce se aude ?!... 

- Moarte profanatorului!... Moarte aceluia care a furat coroana |... Să înceapă 
judecata...! 

Murmurul mulțimii creştea ca un talaz ameninţător, ecoul spăr- giîndu-se departe, 
undeva în hăurile munților... 

Furtul coroanei ? Aşadar, acea-sta era vina pentru care urma să fie judecat şi 
sortit pieirii... Pentru „coroana regelui Burebista" !... Dar ce vină are el ? Schratt, 
Praxagoras... Ei sînt făptaşii... Ei au furat coroana... 

Cînd l-au dezlegat de pe stilp şi l-au aruncat pe lespedea din fața tribunei, 
prizonierul s-a tirit cîțiva paşi făcînd eforturi supraomeneşti să se ridice... Simțea că 
puterile îl părăsesc din nou... Dar nu !... Nu trebuie să moară ca un nevrednic rob, cu 
grumazul plecat sub povara destinului !... încercă să se smulgă din toropeala ce-i 
cuprindea mădularele... lată-l acum stind demn în fața monarhului, înfruntîndu-i 
privirea rece, crincenă... O clipă parcă, fața aceea băr- boasă, întunecată de năprasnice 


furii, s-a îmblinzit... Curajul prizonierului îi place marelui rege... 


Puţini sînt aceia care l-au înfruntat vreodată... Şi nu dintre cei mai nevolnici |... 
Aruncînd cît colo ciozvirta de berbece din care înfuleca cu poftă, Burebista vorbi cu glas 
tunător: 

— Cine eşti tu, străine, şi cum te-ai încumetat să încalci ținuturile şi legile noastre 
aspre ? 

- Preaslăvite Burebista... Vina care mă aduce în fața înaltei tale judecăţi este 
străină de mine... în ce mă priveşte, sînt un umil invățat pe care dragostea de neam şi de 
ştiinţă l-a adus pînă aproape de umbra gloriei tale şi a viteazului tău popor... 

- Eşti învinuit că ai furat „coroana" împărăției mele. De cînd cititorii în cărți se 
furişează între ziduri de cetate căutind deşarte comori ? 

- Coroana ta, o rege, au furat-o alții. Pe acei ticăloşi gloria ta, măreţia numelui tău 
şi a neamului dac îi interesa mai puțin decit coroana şi aurul tău...! 

Un hohot înspăimîntător cutremură tribuna... 

- Ha, ha, ha ! Coroana mea... Aurul meu ?... Şi te pretinzi mare învățat ?!... Crezi 
tu, străine, că la umbra coroanelor de aur se dobiîn- deşte gloria, puterea ?... Aurul 
moleşeşte pe cei tari şi îi perverteşte pe cei slabi... Strălucirea lui întunecă mințile şi 
duce la pieire. Cea mai bună pildă au dat-o duşmanii mei de moarte : romanii! Nicicînd 
n-au fost ei mai puternici ca pe timpul lui Cincinatus, cînd conducătorii şi generalii 
Romei mînuiau cu aceeaşi îndeminare coarnele plugului şi spada... Regele tăcu, şi în 
apele întunecate ale privirilor lui prizonierul citi o nemărginită amărăciune... 

— Ştiu ce te frămîntă, o, mare Burebista... Din păcate, însă, uşuraticul Pompei şi 
nupreacumpătatul'Cincinatus e aliatul tău...! 

— îndrăzneşti să cîrteşti împotriva înțelepciunii preaslăvitului rege ?... De astă dată 
vorbise un curtean din imediata apropiere a monarhului... După îmbrăcămintea de modă 
ateniană, prizonierul îl recunoscu cu uşurinţă. Era Acornion din Dionysopolis, primul 
sfetnic al lui Burebista !... 

- Departe de mine gîndul de a cîrti... Dar fiindcă ai grăit de înțelepciune, 
preaînvățate Acornion, apoi nu e greu să-ți aduci aminte de dreapta orînduiîre a lui Solon 
atenianul. 

— Ce vrei să spui, străine? tună din nou glasul regelui. 

- Vreau să spun că aliatul tău trebuia să fie unitatea poporului tău! 

— De partea mea e puterea... 

- Puterea, da, dar nu unirea !... 

- Unitatea poporului meu ?... Dar ştii tu oare, nesocotitule străin, că sub spada 
mea am reunit nenumăratele triburi dacice din cîmpia pajnică pînă la marea cea 
neospitalieră... şi că de cuvîntul meu ascultă deopotrivă neamul celtic şi cel bastarnic, 
bessi, ilirii şi tracii...? 

Prizonierul continuă cu îndrăzneală : 

-— Adevărat e că lumea cea nerornanică este astăzi supusă ţie şi lui Ariovist al 
suebilor... Dar valurile mişcătoare ale popoarelor dinspre soare-apune îl vor înghiți 
curînd pe Ariovist... Şi atunci vei rămîne singur în fața lui Cezar, iar nestatornicia 


neamurilor pe care le ai în puterea ta îţi va fi fatală. 


Semeţia străinului stîrni un murmur de uimire în rîndurile mulțimii. Privirile 
tuturora erau ațintite spre marele rege. 

- Purtarea ta, străine, e plină de cutezanţă, spuse Burebista. Oamenii neînfricați 
au fost şi vor fi prețuiți întotdeauna. Fii dar binevenit printre supuşii mei! 

De cînd goneau prin cetatea de munți şi rîuri care se numea Dacia... Poate de o zi, 
poate de un an, poate dintotdeauna... Astăzi, însă, satele dacice risipite pe coaste de 
dealuri şi maluri de ape sînt în sărbătoare... Ferestruicile de deasupra uşilor sînt larg 
deschise spre soare, iar grinzile caselor şi ulucile gardurilor sînt împodobite cu flori şi 
verdeață." 

Vorbi înțeleptul Acornion : 

- E sărbătoarea Rosaliilor... Precum ai văzut, prietene Cornelius, poporul nu prea 
are vreme de petrecere. Ogorul trebuie muncit, iar seara, cînd cade obosit, țăranul nu-şi 
doreşte altceva decît odihna... Altminteri se întîmplă cu sărbătorile... Ele au fost 
orînduite de zei pentru ca în aceste zile oamenii să se apropie de dinşii mai frumoşi şi 
mai curați. 

— Acum înțeleg de ce nobilii voştri, tarabostes, se găsesc totdeauna în preajma 
zeilor... Frumoşi şi curați, ei sînt deopotrivă în zile de sărbătoare ca şi în cele 
muncitoare... 

Acornion preferă să nu răspundă la ironia însoțitorului său şi continuă : 

- Sărbătoarea trandafirilor este un prilej pentru cei vii să se întilnească şi să 
benchetuiască la morminte cu morţii lor scumpi... Asta împrieteneşte pe om cu ideea 
morții şi-l învaţă s-o înțeleagă ca o blindă odihnă în viața de dincolo. 

Cornelius asculta distrat vorbele sfetnicului, în timp ce-şi desfăta privirile 
urmărind cortegiul de bărbați şi femei ce se îndreptau dan- sînd şi chiuind în 
acompaniamentul ţiterelor şi al fermecatelor naiuri... 

Ce mîndre păşeau fecioarele Daciei în portul lor înflorat, legănîndu-şi şoldurile ca 
lanurile de mei spicele, în bătaia vîntului... Iar flăcăii îndrăciţi se întreceau în ghiduşii, 
prefăcindu-se că vor să le soarbă aroma părului stropit din belşug cu vinul din amforele 
purtate după obicei pe creştet... 

„Pentru ca să ai o concepţie optimistă asupra lumii şi a vieţii - gîndi Cornelius -, e 
nevoie de un suflet puternic. Preamărind viața, poporul acesta brav a învățat să 
disprețuiască moartea..." 

Acornion îi întrerupse firul gîndului arătindu-i profilindu-se în zare zidurile unei 
cetăți cu turnuri ce scînteiau în lumina soarelui de amiază. 

- Am ajuns la Singidava... E ultimul popas înainte de a intra în Țara agatirşilor... 

Curînd cei doi călăreți păşeau pe ulițele strimte ale oraşului, în mijlocul căruia, pe 
o colină, se înălța o cetate înconjurată de un îndoit rînd de ziduri interioare... 

— Acolo e acropola se grăbi să-i dea lămuriri Acornion. Cînd Se porneşte zvon de 
război se închid văile şi porțile, se construiesc maşinile de asalt şi se toarnă armele... Nu 
trece multă vreme, şi tăriile cerului se cutremură de mugetul bătăliei... Vai şi amar de 
năvălitorul care îndrăzneşte să tulbure pacea cetăţii ! 

„Desigur - gîndi Cornelius apropiindu-se de o prăvălie unde nişte negustori greci 


îşi desfăceau negoțul de untdelemnuri, vinuri scumpe, găteli şi statuete -, ăştia cei dintii 


o iau la sănătoasa cînd adulmecă zvon de război... Afară dacă nu găsesc şi în asta vreo 
afacere bănoasă |..." 

Totuşi nu puteai să nu admiri curajul acestor rătăcitori mesageri ai lui Mercur, 
care străbăteau drumul de săptămîni călare sau în care trase de boi, ținuturile nesigure 
ale lumii geto-scitice. 

Din cînd în cînd, vreun nobil, cu veşminte şi încălțări scumpe, se abătea pe la 
tarabe urmat de droaie de slujitori... Dar mai curînd sau mai tirziu făcea cale întoarsă 
astupîndu-şi nasul de patrician din cauza mirosurilor plebee... Pînă la urmă se oprea la 
vreun neguțător grec, unde îşi dădea drumul nărilor şi baierilor pungii... 

- Poţi să fii mindru de compatrioţii tăi, ințeleptule Acornion... Nobilii daci 
apreciază cum se cuvine arta greacă şi deopotrivă marfa voastră de export... Voi, grecii, 
sînteți cuceritori în felul vostru. 

- Bronzierul olbian preferă să vindă arme bune priripilor daci ca să se bată cu cei 
bastarni... Principii o să se taie între ei, şi el îşi va face negoțul mai departe!... 

Cornelius rise amuzat de spiritul subtil al (ui Acornion. 

Cînd vameşul de la porțile oraşului vestea din cornul său galic închiderea tirgului, 
cei doi călăreți erau deja dincolo de ziduri... Acum goneau din nou de-a lungul ulițelor 
satelor mărunte cu casele pătrate şi înghesuite, unele pe jumătate îngropate în pămînt. 

Cît de sărac era traiul acestor țărani... Tot avutul lor încăpea numai bine în 
gropile-hambar, săpate chiar sub casă pentru a fi ferite de ochii poftitori ai străinilor. 
Sărace erau şi uneltele : plug de lemn şi mai rar de fier, secere, coase şi o moară de mînă 
cu care macină griul... în pragul caselor, femei făceau clacă învirtind piatra rişniței în 
timp ce doineau viers de dragoste sau de amara obidă... 

Acelaşi tablou se înfățişa călătorilor şi în satele din valea Marisului, acolo unde 
începea Țara agatirşilor. Numai că aici ele erau presărate şi cu case de piatră, chiar în 
două etaje, cu ferestre deasupra uşii pentru a lăsa lumina să vină în catul de sus... Erau 
casele proprietarilor de mine, stăpîni ai aurului şi fierului, ce făceau faima acestor 
ţinuturi. În măruntaiele pămîntului scormoneau „oamenii regelui", cum era denumit 
poporul acesta, despre care Aristotel spunea „că-şi cîntau legile în versuri pentru a le 
memoriza mai bine"... Aceasta era patria aurului... Milenii şi veacuri de-a rîndul s-au 
prăvălit asupra acestor meleaguri valuri de năvălitori. Războinici iranieni cu care de 
război cu două roate asemenea eroilor achei. Erau înarmați cu spade şi lănci grele, 
apărați de platoşe şi scuturi... Preţuiau deopotrivă găteala trupului cu brățări şi inele, ca 
şi cea a veşmiîntului împodobit cu aplice şi fibule. Seniorii au prins gustul aurului şi n- 
au mai vrut să se desprindă de țara aceasta, ce părea însuşi sălaşul lui Apollo 
Hiperboreul - zeul soarelui strălucitor. Dar au venit cimerienii, cei cu chip fioros şi 
năpraznic. Seniorii şi-au ascuns în tainițele pămîntului comorile de nestemate şi aur... 
Dar viața lor trecătoare nu putea "fi păstrată în nici o tainiță din lume... Ei au fost 
doboriți de pe carele lor de cavalerii stepei - sciții. 

Valurile scitice au fost puse pe fugă de alte neamuri năvălitoare... În cetatea 
aurului transilvan poposiră „oamenii regelui" - agatirşii cei tatuați şi cu părul vopsit 


după culoarea cerului de azur... Statornici între zidurile munților şi uniți prin legături de 


singe într-o singură mare familie, neamul lor părea că nicicind nu se va şterge de pe 
acele locuri... 

Pe străzile oraşului-capitală, nobilii agatirşi, cu chipurile şi părul zugrăvit, se 
plimbă mîndri şi falnici înfăşurați în mantii largi presărate cu aplice de aur... Sînt 
trufaşi, căci aurul minelor şi al nurilor e în stăpînirea lor... Cu aurul ce se scurge prin 
mîinile lor inelate, ei îşi înarmează ca pentru zile de sărbătoare ostaşii de gardă... Iată-i 
cum trec urmaţi îndeaproape de oştenii cu securi de luptă. 

— Cît de mult seamănă în trufie bogațţii agatirşi cu nobilii Mycenei şi ai Spartei, îi 
şopti Corneliu lui Acornion. 

- Din fericire, strămoşii mei, răspunse rizîind grecul, au fost mai chipeşi decît 
aceşti barbari tatuați. 

În marginea oraşului, de-a lungul rîului ce înconjoară ca un brîu cetatea, aurarii 
cern nisipurile în site pentru a alege grăunțele prețioase... Alţii, stînd în apă pînă la briu, 
îşi trec din mînă în mînă căldările cu milul cel nisipos... Străji înarmate joacă rişca pe 
mal aruncînd priviri crîncene truditorilor, ale căror trupuri crestate de tatuaje şiroiesc de 
apă şi sudoare. 

Vorbi Corneliu : 

— Precum vezi, înțelepte Acornion, aurul are două fețe... Una strălucitoare, ce 
înveseleşte traiul stăpinilor, şi alta întunecată, pe care n-o văd decit obijnuiţii sclavi. De 
aceea, poate şi puterea celor dintii e şi ea cu două feţe şi nesigură ca şi soarta zarului pe 
care-l aruncă străjile de colo... 

— Şi unii, şi alții sînt gata să-l urmeze pe stăpînul lor cel mare, Burebista. Puterea 
lui are o singură față. 

— Te înşeli, Acornion... Cerberul avea o mie de ochi şi păzea cu străşnicie iadul 
clocotitor de păcate. Cerberii lui Burebista au numai cîte doi ochi şi cu fiecare în parte se 
uită la alt stăpîn... Cei pe care-i au şi cel pe care l-ar putea eventual avea... 

Sfădindu-se între ei, pribegii au ajuns la intrarea unei văgăuni de munte săpată 
de miîini omeneşti. 

- Să intrăm, aşadar, în infern, spuse Corneliu. 

La lumina opaițelor şi a feştilelor de seu, făpturi stranii, desprinse parcă din 
stincă, îşi mişcau ritmic trupurile înnegrite de pulberea de andezit... Păreau că execută 
un dans mitic oficiat pentru celebrarea unei zeități subpămîntene... Glasurile lor 
înăbugşite între zidurile de piatră răsună în hruba lugubră ca un plinset necurmat, o 
melopee a muncii de sclav. Ritmul trupurilor înfierbîntate creştea sau scădea după cum 
unealta înfrunta o rocă mai moale sau mai dură. Rocile cedează, şi tirnăcopul muşcă 
bucăţi din ele... Cu un uruit asurzitor, stlnca fărimată se prăvale la picioarele 
muncitorilor... Prin păienjenişul ochilor, pupilele se dilată de aprigă lăcomie... Filonul de 
aur zgindăre patimi ce mocnesc, şi inimile sîngerează ca roca sfirtecată de ascuţişul 
fierului. 

Străjile, ochii şi urechile stăpînului, îşi zăngăne armele, amintind în acest fel 
prezenţa lor. Zăngănitul armelor acoperă bătăile puternice ale inimii lor ticăloşite... Poate 
peste o clipă zăgazurile patimilor se vor rupe şi atunci nici fierul pumnalelor şi nici tăişul 


săbiilor nu vor putea sta în calea sclavului dezlănțuit !... 


- Să părăsim, Acornion, infernul acesta... Să ne strunim caii înaripați şi să 
zburăm departe spre cetățile scăldate în marea cea pontică... Poate acolo, în țara ta de 
baştină, vom găsi mai puțină vrajbă între oameni, dacă nu şi între neamuri... Să 
străbatem cît mai repede drumul de la porțile munților pînă la Ister... De acolo, de la 
gurile Isterului, țărmul cel însorit e aproape şi poate acolo 

sălăşluieşte înțelepciunea. 

„„„Pe străzile Tomisului foiesc negustorii şi notabilii oraşului aruncînd priviri 
piezişe getului cu tolba doldora de săgeți muiate în fiere de şarpe... În nădragii lui largi şi 
cojocul păros, getul autohton sau sarmatul cel cu cuțitul veşnic la şold ar putea părea, 
în mijlocul venerabililor notabili, vreun histrion venit să ia parte la spectacolele tragice şi 
comice cu care localnicii celebrează cultul lui Dionysios... 

Acum vor trece, desigur, şi cortegiile de corybanțţi şi satyri, după care vor urma 
himnozii intonînd nemuritoare imnuri întru slava zeului şi împăraților. 

Dar nu, astăzi nimănui nu-i arde de întreceri muzicale sau gimnastice... Caius 
Cezar, marele imperator, învingător al lui Pompei şi al lui Ariovist, a fost doborit cu 
douăzeci şi trei lovituri de pumnal... Spioni romani cutreieră cetatea şi tocmesc 
mercenari pentru ucigaşul Brutus. Geţii rămîn credincioşi lui Burebista, dar bastarnii, 
sarmații au pescuit întotdeauna în ape tulburi. 

Zvonuri rele bîntuie satele Daciei pînă departe în cetăţile Pontului şi ale Traciei... 
Zvonuri de moarte aduse de negustori ce abia mai îndrăznesc să se afunde în adîncurile 
păduroase ale ţării. Burebista, marele şi temutul rege, a fost doborit de o unealtă 
mişelnică a partidului advers... Mai întîi Pompei, apoi Cezar şi acum Burebista... Cît de 
fragilă e gloria cuceritorilor 

- Să ne întoarcem, Acornion, acvilele italice au prins să croncăne. În curînd vor 
începe să dea tircoale cadavrului regal, vorbi Corneliu, posomorit de năpraznica 
întîmplare. 

- Sau poate cadavrului Daciei, răspunse, chinuit de rele presentimente 
dionisopolitanul. 

- Nu s-a născut încă imperatorul care să poată extermina un popor... Viața 
popoarelor e ca marea bîntuită de furtună... Adîncu- rile rămîn mereu liniştite... Priveşte, 
văpaia sufletelor se încinge... 

Ard satele ca nişte ruguri... înaintea acvilelor italice prind a zburda ca nişte copii 
la auzul alămurilor neamurile cele barbare... Carele lor scirțiitoare au pornit să se 
vînture prin colbul paşnicelor drumuri de stepă. Sarmatii se grăbesc să ia parte la 
ospățul moştenirii lui Burebista... Şi bastarnii, şi peucinii... Ei speră să ajungă înaintea 
neamurilor nordice, a suebilor şi a celorlalți clienți ai romanilor... 

-— Să ne întoarcem Corneliu... Mai bine să murim cu arma în mînă pe zidurile 
cetății decît să ne pindească moarte de rob aici, în cîmpia frămîntată de copitele 
cavalerilor năvălitori... 

De cînd gonesc îndărăt spre cetatea lui Burebista ?... Au trecut poate veacuri... 
Marele rege e mort de mult... Acum domneşte peste poporul cel dacic Decebal - rege din 


viță de regi... Din nou aleargă prin satele Daciei zvonuri rele... Zvonuri de răzbunări 


romane. Din nou se ridică întărituri, se construiesc maşini de asalt şi se toarnă arme. 
Primăvara morții e aproape... Numai trecutul cel strălucit e mai departe ca nicicînd... 

Pe văile cele înguste, porțile munților se închid în calea cotropitorului... Castrele 
romane se împlîntă tot mai adînc în codrii de falnici stejari. 

Legiunile înaintează, ca un destin implacabil, către cetate... 

„Pe ziduri, flăcăi ai Daciei!... Încordaţi-vă arcurile şi sloboziţi săgețile muiate în 
venin de şarpe!... Voi, fecioare dacice, pregătiți torțele!... Fiecare trup duşman să-şi poată 
lumina singur calea către infern... 

Iar tu, Acornion, bătrine sfetnic regesc, pregăteşte-ți spada! Dar mai întîi priveşte 
de pe astă înălțime de cetate... Vezi colo în vale cîmpiile cele pline de rod ?... Pînă la Ister 
şi marea cea neospitalieră, pină la scyticul Borystene, se întindea cîndva ţara lui 
Burebista. Erai mai tînăr cu un veac, Acornion... Acum brațul îți tremură de bătrinețe... 

Ascultă, trompetele de război duşmane dau semnalul de asalt... Soldaţii se 
orînduiesc în broască țestoasă şi, cu scuturile peste cap şi umeri, apropie berbecii de 
ziduri. E începutul sfirşitului, Acornion... Auzi izbiturile?... Sfredelesc zidul... ba nu 
creierii... încă şi încă... Rămii cu bine, dionisopolitanule... şi tu, glorie a lui Burebista... 
Nu mai ai nici coroane de aur şi nici puterea !... 

Să înceteze ciocăniturile de berbece... Mai bine ucideți un om teafăr decit să 
cruțați viața unui sărman nebun... Dar tu cine eşti, mască ? De ce-ţi rinjeşti orbitele tale 
de mort... Să înceapă dansul sabazic... Pregătiţi tirsele, acordaţi-vă ţiterele... dar mai întîi 
să înceteze ciocăniturile... ciocăniturile !..." 

Ura !... Stînca a fost străpunsă... Numai să fie încă în viață ?!... 

Cînd Voicu şi soții săi l-au găsit pe Pîrvu, acesta, într-o stare de semiconştiență, 
se zvircolea pe pămîntul răvăşit bolborosind vorbe ciudate... 

+ 

După ce, cu multă greutate, Voicu reuşise să-l convingă pe arheolog că este în 
interesul expediției să nu pornească amîndoi în căutarea Marei cu atit mai mult cu cît o 
parte dintre oameni părăsiseră, încă în aceeaşi noapte, şantierul, flăcăul, împreună cu 
alți trei tineri de nădejde, înarmaţi pînă în dinți, răscoliseră toate văgăunile muntelui. 

Faptul că, o dată cu dispariția Marei, dispăruse din tabără şi lancu Gorun 
îndreptă dintr-un început bănuielile lui Voicu asupra Acestuia din urmă. „Criza de 
somnambulism" a lui Gorun, graba cu care acesta răspîndise zvonul cu duhurile şi 
răspunsurile sale piezişe şi viclene la întrebările pe care i le pusese Pîrvu au adîncit 
primele bănuieli ale lui Voicu... 

Dar de unde şi-a procurat tilharul licoarea. aceea blestemată cu care s-a furişat în 
cortul celor două fete făcîndu-le somnul mai adînc şi mai greu ?... 

Dacă, aşadar, Gorun a răpit-o pe Mara, nu putea în nici un caz s-o fi transportat 
prea departe... Dar unde, în ce văgăună sau peşteră?... Dar dacă?.., Printr-o ciudată 
asociație de idei, Voicu îşi aminti că atunci cînd l-au căutat pe Gorun l-au găsit la 
intrarea în „Peştera Cîinilor”. Ori pornind de la bănuiala că „criza" a fost o născocire a 
ticălosului, atunci prezența lui în fața peşterei nu a fost deloc întîmplătoare. Flăcăul le 
aminti celorlalți de întimplarea cu dispariția lui Gorun... E musai să-l caute pe tilhar în 


peşteră. 


Cînd au pătruns sub bolta grotei, îi intimpină o boare răcoroasă care fu cît pe ce 
să stingă făclia pe care Voicu o purta într-o mînă... În cealaltă avea pistolul... înaintau de 
mai bine de zece minute printre stiîncile colțuroase ce barau drumul la tot pasul... Nici 
un zgomot... Doar susurul vreunui izvor sau foşnetul unei şopirle speriate. Deodată 
drumul s-a îngustat. În fața urmăritorilor se înălțau doi pereţi de piatră ca nişte uriaşe 
porți date înlături... Voicu se pregătea tocmai să avertizeze pe tovarăşii săi că de acum 
înainte trebuiau să înainteze cu toată prudența, cînd o detunătură bubui în imediata 
apropiere... Apoi alta şi alta... Citeşipatru se triîntiră la pămînt, iar în cădere torța se 
stinse... 

Voicu înainta de-a buşilea prin întuneric pipăind terenul ca să nu se lovească de 
peretele de piatră... De dincolo de peretele de stincă venea o diră palidă de lumină... 
Aşteptind să-l ajungă din urmă ceilalți tovarăşi, Voicu chibzui un plan de atac... Dacă 
bandiții erau mai mulți la număr, numai într-o luptă corp la corp le puteau veni de hac- 
Pistoalele deveneau inutile şi chiar primejdioase... Un glonte rătăcit o putea ucide pe 
Mara... 

La un semnal al lui Voicu, flăcăii se năpustiră în cea de-a doua încăpere de piatră 
agitînd în mînă cuţitele... înainte ca bandiții să poată slobozi prima salvă, urmăritorii 
tăbăriseră pe ei... Erau şapte la număr... 

- Predaţi-vă, ticăloşilor !... tună glasul lui Voicu... Dintr-o aruncătură de ochi, el îl 
zări pe Gorun, şi acum nemernicul se zvirco- lea să-i scape din strinsoare. Cu ochii ca 
nişte cepe, banditul începu să horcăie, şi Voicu îi dădu drumul fleaşcă, la pămînt... Era 
şi timpul, căci boacterul Nemeşiu - cocoțat pe un colț de stincă - se pregătea tocmai să-l 
pălească în cap cu patul pistolului... Fără să mai piardă o singură clipă, Voicu slobozi cu 
toată puterea un pumn în bărbia banditului, iar acesta - cu un urlet înspăimintător - se 
prăvăli şi el la pămînt. 

Peste puţină vreme, tilharii au fost scoşi din luptă. Toţi şapte erau slugile de 
nădejde ale boierului Caius Dancea şi ale solgăbi- răului Endrasy... 

Cît priveşte pe Mara, au găsit-o încă dormind, sub puterea narcozei, pe un pat de 
muşchi... 

Cel dintîi făcu mărturisiri Gorun... El recunoscu că a fost îndemnat de Dancea ca 
să se strecoare în rindul membrilor expediției şi că, în noaptea în care fusese de strajă, 
simulase pățania cu duhurile pentru a-i înspăimînta şi a-i face pe ceilalți țărani să 
părăsească şantierul. Işpantul Kocsis făcea şi el parte din bandă şi l-au curățat fiindcă 
refuzase să ia parte la uciderea lui Pîrvu... 

În felul acesta, Voicu află de grozăvia întimplată pe munte cînd - profitînd de lipsa 
lui - bandiții au prăvălit stînca de la intrarea în galerie, îngropîndu-l de viu pe Pîrvu şi pe 
ceilalți membri ai expediției rămaşi cu dînsul... 

După ce i-a legat fedeleş pe bandiți cu aceleaşi fringhii pe care le folosiseră aceştia 
la prăvălirea stincii, Voicu şi tovarăşii săi au pornit-o în cea mai mare grabă spre tabără. 
Cînd au ajuns pe platou, au găsit tot satul, înarmat cu furci şi topoare, căutîndu-l pe 
Pîrvu... Țăranii întărîtați n-au dat la început crezare flăcăilor... A trebuit să meargă cîțiva 
dintre ei pină la peşteră ca să se convingă că oamenii lui Dancea fuseseră prinşi în 


capcană... Abia atunci au pornit cu toată nădejdea la dislocarea intrării în galerie... 


CERUL E DIN NOU SENIN 

În casa învățătorului Cezar Mănoiu, Pîrvu dormea primul său somn liniştit... Rana 
provocată de pietroiul desprins din peretele galeriei în momentul prăbuşirii stincii de la 
intrare îl făcuse să piardă mult sînge. 

Aşezată la căpătiiul logodnicului ei, Mara îi urmărea respirația regulată. Din cînd 
în cînd, îşi arunca privirile îngrijorată pe fereastra din curte. Veşnicul du-te-vino al 
țăranilor dornici să afle noutăţi cu privire la starea profesorului putea să-l trezească... 

Totuşi tînăra fată nu putu să nu se gindească cu emoție la aceşti oameni simpli, 
care, deşi au avut de îndurat atitea necazuri de pe urma expediției, se simțeau vinovați 
față de Pîrvu şi se străduiau să-şi arate căința. Zile întregi au ținut să stea în preajma 
bolnavului şi cu greu cineva reuşea să-i urnească din loc, spre casele lor... 

Mara zimbi văzîndu-l pe Voicu în mijlocul unui grup gesticu- lînd şi vorbind cu 
aprindere. 

Pentru a cîta oară le povestea întimplarea din peşteră ?,. 

Pîrvu s-a trezit. Mina lui caută mîna Marei. 

- Îţi mulțumesc, draga mea... Dragostea ta a fost mai puternică decît blestemul lui 
Deceneu... 

- Nerecunoscătorul, l-ai uitat pe Voicu ? 

- Nu, Mara, nu l-am uitat... ! Ştiu cît de mult îi datoresc şi lui Voicu... şi lui Cezar- 
baci... şi muntenilor acestora de treabă, care aşteaptă veşti despre sănătatea mea... l-am 
văzut aievea pe aceşti vrednici urmaşi ai dacilor... l-am văzut luptind înăuntrul zidurilor 
cetăţii... l-am văzut muncindu-şi ogoarele şi uimind deopotrivă lumea barbară şi cea 
romană prin trăinicia moravurilor lor curate... Asta va trebui să arătăm celor de la 
Bucureşti şi întregii lumi, Mara! 

— Şi cu coroana lui Burebista cum rămîne ? 

— Asemenea coroane n-au existat niciodată în statul lui Burebista. Nu cu 
asemenea zorzoane a putut rezista poporul său brav valului de năvălitori bastarni sau 
romani... Ci prin vitejia lui neasemuită, prin tehnica sa militară şi prin viața sobră şi 
cumpătată... 

Strins îmbrățişați, Corneliu şi Mara priveau, prin ochiul de geam, muntele în 
flăcările soarelui în amurg... Undeva un glas de tulnic chema vreo turmă întirziată la 
binefăcătoarea odihnă... 

O COMUNICARE CARE FACE SENZAŢIE 

în toamna anului 1898, o comunicare ştiinţifică făcută în scris la „Academie des 
Inscriptions" din Paris de către arheologul ro- mîn Corneliu Pîrvu stîrni emoție în lumea 
oamenilor de ştiinţă. Savantul bucureştean încunoştința academicul for că expediția 
condusă de el în munții Orăştiei a reuşit să identifice existența în regiunea carpato- 
danubiana a unei aşezări dacice. După ce enumera o serie de probe materiale găsite cu 
prilejul săpăturilor şi care veneau să confirme această teză, corespondentul încheia 
exprimiîndu-şi îndoiala asupra autenticității coroanei achiziționate de către Muzeul de 
antichități din Paris. Profesorul Pîrvu îşi rezerva dreptul de a-şi susține teza în fața 
oricărui for” ştiinţific sau judiciar atunci cînd va fi necesar şi cînd sănătatea, în prezent 


şubrezită de pe urma accidentului suferit la Piatra Rea, îi va permite acest lucru. 


La 28 septembrie, ziarul „Le Temps" informa în prima pagină! pe cititorii săi că, 
după afirmaţiile unui arheolog romîn, faimoasa coroană a lui Burebista era falsă!... 
Ziarul promitea să revină cu noi şi senzaţionale amănunte. 

Spre surprinderea tuturora, a doua zi, acelaşi ziar se grăbi să calmeze spiritele 
ațițate ale cititorilor dezmințind ştirea din ajun. „provenită din surse răuvoitoare" 

„Autenticitatea coroanei achiziționate de către Muzeul de antichități scria ziarul - 
nu poate fi pusă la îndoială. lată ce trebuie să ştie toți aceia care se interesează de 
comorile artistice ale acestui muzeu..." 

înfăşurat în tricolorul unor fraze patriotarde, puţin a lipsit ca adevărul să moară 
sufocat în faşă... Ziarele pariziene, printr-un inexplicabil concurs de împrejurări, păstrau 
o ciudată tăcere în jurul „afacerii coroanei "... 

Trecuseră mai bine de două luni de la apariția notiței din „Le Temps", şi scandalul 
reizbucni. lată ce se întimplase: 

Cu prilejul celui de-al X-lea Congres arheologic rus, ținut la Riga, profesorul de 
Stern, conservatorul Muzeului din Odesa, făcu o comunicare asupra falsificărilor de 
obiecte antice în sudul Rusiei. Savantul arăta că fraudele începuseră prin încercări 
timide de a imita monede ale străvechiului regat al Bosforului... încurajați de succes, 
mistificatorii s-au pus să fabrice inscripții, sarcofage, apoi obiecte de aur a căror 
provenienţă era aproape întotdeauna indicată ca fiind antica cetate greacă Olbia. 

De Stern arăta că şefii bandei de falsificatori sînt frații Okman. care fondaseră un 
atelier de fabricat obiecte antice la Oceakov. Banda avea ramificații întinse şi reuşise să- 
şi cîştige colaborarea unor personaje instruite în istorie, literatură şi epigrafie greacă. 

După ce înşira nenumărați arheologi şi numeroase muzee care fuseseră păcălite 
de mistificatori, profesorul rus încheia afirmiînd că ..însăşi coroana achiziționată de 
muzeul din Paris este complet falsă, fiind ieşită din aceleaşi ateliere... De altfel, faimoasa 
coroană nu este singurul obiect de acest gen. Există în mîinile unui alt colecționar 
parizian o coroană din Kerson din aceeaşi execuție şi chiar de aceeaşi formă...". 

O dare de seamă asupra senzaționalei comunicări a lui de Stern apăru în revista 
franceză „L'autropologie". Redactorul adăuga următoarea notiță : 

„După cum reiese din ştirile apărute în ziarele ruse. unul din frații Okman a fost 
arestat în momentul cînd livra profesorului Suracian. custodele muzeului din Cracovia, o 
nouă serie de antichități false. Okman este urmărit pentru escrocherie şi abuz de 
încredere". 

De astă dată, reacția cercurilor oficiale franceze a fost promptă. 

Dar nu în sensul în care se aştepta opinia publică. În loc să ceară deschiderea 
unei anchete sau, eventual, unele precizări suplimentare, conducerea Muzeului de 
antichități din Paris se mulțumi să răspundă că cei doi savanți - atit cel din Bucureşti cât 
şi cel din Odesa - îşi întemeiază afirmaţiile numai pe simple prezumțţii, deoarece nici 
unul, nici celălalt nu văzuse coroana decît în, fotografie !... 

În ciuda rezervei în care se mențineau cercurile oficiale franceze, enigma „afacerii 
coroanei” începuse să pasioneze lumea pariziană... Dar, aşa cum am arătat, ziarele 
refuzau să-şi inițieze cititorii în dedesubturile scandalului, mulțumindu-se să reducă 


toată afacerea la o controversă academică. 


Apariţia într-un ziar de seară a unui reportaj care, prin vehemența tonului, se 
deosebea întru totul de stilul „ştiințific” adoptat de majoritatea presei pariziene stirni o 
uriaşă vilvă. Foile fură literalmente smulse din mîinile vînzătorilor. Reproducem mai jos 
textul reportajului intitulat : 

„De LA COLONELUL CESNOLA LA CONRAD SCHRATT... 

Pentru orice om cinstit e o datorie să dezvăluie minciuna, mai ales cînd această 
minciună este îndreptată împotriva ştiinţei. Numele unui individ despre care se spune că 
a reuşit să înşele publicul în general, dar mai ales lumea savanților şi a arheologilor este 
de mai multă vreme pronunțat în legătură cu «afacerea coroanei lui Burebista». 

Unii confrați, din motive care nu e cazul să le arătăm aici, preferă, să treacă sub 
tăcere numele lui Conrad Schratt. Acestor confrați noi ne permitem să le amintim 
asemănarea dintre «cazul Schratt» şi cel al faimosului colonel Luigi Palma di Cesnola, 
care a făcut atita vilvă în anii din urmă. 

Cititorii îşi aduc, desigur, aminte de comorile din Curium, descoperite de colonelul 
Cesnola în Cipru şi vîndute lui Metropolitan Museum din New York ?/... 

Cesnola, consulul Statelor Unite în Cipru, autor al monumentalei lucrări 
arheologice „Cyprus" şi director pe viaţă al primului muzeu american, nu era decit un 
ilustru şarlatan. Celebrul templu al lui Venus din Golgos, sarcofagul şi cele aproape o 
mie de statuete şi ornamente de aur antice au fost un bluff pe care l-au înghițit 
americanii /... 

Noi însă nu ne putem permite «americanisme» şi de aceea nu vom cere pentru 
Schratt direcția pe viață a Muzeului de antichități... Nici pentru el, nici pentru complicii 
lui, care au furat poporului francez cele două milioane de francii... 

Cerem să se deschidă o anchetă imediată în «afacerea coroanei de la Piatra Rea»... 
Să fie chemat la Paris profesorul romîn Corneliu Pîrvu şi să se ceară extrădarea 
deținutului Okman!... 

Sintem din toată inima alături de cei care dezgroapă tezaure arheologice, dar 
niciodată nu vom fi alături de cel care îngroapă prestigiul ştiinţei, onoarea Franţei /..." 

Scandalul nu mai putea fi înăbugşit!... Ca o furtună care, o dată pornită din creştet 
de munte, mătură din calea ei orice obstacol, scandalul amenința să strivească pe cei 
care, dintr-un motiv sau altul, încercau să-i pună stavilă. 

Din nou „afacerea coroanei" era pe buzele tuturor parizienilor... Uriaşe 
manifestații organizate de diverse asociaţii artistice, culturale şi ştiinţifice cereau 
deschiderea unei anchete şi sancţionarea vinovaţilor. Panouri cu caricaturi, care de care 
mai năstruşnice, erau purtate de manifestanți, în timp ce ştrengarii Parisului cîntau în 
gura mare pe străzi: „Coroana, coroana (Curată belea!) Unii spun că-i aur... Alţii tinichea 
?1" 

În această atmosferă de indignare generală, apăru în revista „Cosmopolis" articolul 
lui Furtwängler, conservatorul muzeului din Miinchen, articol care avea să dea o 
întorsătură cu totul neaşteptată afacerii. 

Eminentul savant german, după ce arăta că a avut prilejul să privească faimoasa 
coroană nu numai din dosul cristalelor vitrinei în care stă, ci, prin bunăvoința unui înalt 


funcționar al muzeului, a putut să o aibă îndelung în mîinile sale. scria mai departe : 


„Concluzia mea este că ne aflăm în fața celei mai îndrăznețe şi neruşinate fraude, 
a cărei victimă a căzut, din nefericire, unul din primele muzee din Europa. 

La o riguroasă expertiză se poate constata că lipseşte urma acelei patine roş- 
brune care se observă doar pe piesele vechi. De asemenea, motivele încrustate pe 
coroană sînt luate din epoci diferite... Ilustraţiile din Iliada apar mai degrabă ca derivind 
din teatrul modern decît din reprezentările antice, iar dacii sînt sciți, ceea ce ar confirma 
teza profesorului de Stern, care afirmă că lucrarea a fost confecționată în atelierele de la 
Oceakov, specializate în obiecte de imitație tracă şi scitică. 

De altfel, însăşi autenticitatea legendei trebuie pusă la îndoială. Este greu de 
presupus că un rege barbar care asediază o cetate bogată ca Dionysopolis poate fi 
înduplecat să renunţe la asediu aşteptind zile nenumărate să I se confecționeze o 
coroană?...' 

BANDA PREGĂTEŞTE UN NOU ATAC... 

În cabinetul de lucru al bancherului Pellier, erau reuniți aproape toți membrii 
expediției din munții Orăştiei. Lipsea doar Caius Dancea, care socotise că e mai prudent 
să rămînă în țară pînă se vor limpezi apele. 

De la prima ochire, Îți puteai da seama că lunile din urmă au lăsat urme adinci pe 
chipurile celor cinci asociați... 

Pettier, de obicei atit de îngrijit şi de calm, se agita prin cameră într-o ţinută 
dezordonată, în timp ce miinile-i albe de sidef frămîntau nervos foile mototolite ale unei 
reviste... Mititelul Prana- goras se făcuse parcă şi mai mic şi, proiectat cum era într-un 
fotoliu inalt de catifea, părea un şoricel miop încolțit de motan... Duklas, cu ochii 
galbeni, lipsiți de expresie, fixa în gol o sticlă imaginară de whisky... lar Nicolie îşi căuta 
de lucru cu un praf alb pe care-l presăra pe o foiţă de țigaretă, aruncînd din cînd în cînd 
cîte o privire rătăcită către ceilalți... Singur Conrad Schratt afişa aceeaşi ţinută 
impecabilă şi țeapănă de junker. 

- Domnii mei, începu şeful, cred că cel mai bun lucru pe care-l aveţi de făcut e să 
vă păstraţi sîngele rece...! 

Şi, apropiindu-se de bancher, îi şuieră la ureche: 

- E sfatul de care ai nevoie în primul rînd dumneata, dragă Pellier. 

Bancherul tresări... Congestionat pînă în creştetul cheliei, el izbucni, sforțindu-se 
să susțină privirea rece ca un tăiş de cuţit a lui Schratt: 

— Eşti un ticălos, Schratt !... Sînteți cu toții nişte ticăloşi !... Eu nu sînt decît un 
colecționar cinstit Am să spun totul la tribunal. 

Jucîndu-se cu un revolver mic cu plăsele de os, care apăruse pe neaşteptate în 
mîinile sale, „şeful" rînji disprețuitor: 

- Chiar totul, nu cred, Pellier!... E primejdios pentru un colecționar de obiecte 
antice... Cu atit mai primejdios pentru un colecţionar de obiecte mai puţin antice, dar tot 
atit de productive pentru patronul uzinelor A.B.C. |... 

Aluzia la furniturile pe care consorțiul de armament condus de republicanul 
Pellier le contractase pentru înzestrarea flotei de război a lui Wilhelm al Il-lea îşi făcu 


efectul... Prăbugşit într-un fotoliu, bancherul horcăia ca un hipopotam rănit de un vinător 


dibaci... „Şeful', continuînd să se distreze cu revolverul, se apropie de victimă şi i se 
adresă de astă dată pe un ton voit împăciuitor : 

- Părerea mea e că cel mai bun lucru ar fi să ajungem la o înțelegere... Cu atit mai 
mult că situaţia nu e chiar atit de rea. 

- Chiar după apariția afurisitului de articol din „Cosmopolis" ? biigui Pellier, 
punîndu-i în față revista mototolită... 

- Tocmai după asta, rînji insinuant Schratt. 

— Ce vrei să spui...? 

- Vreau să spun că în ce ne priveşte vom şti să fim destul de buni patrioți pentru 
a apăra patrimoniul cultural al Franței împotriva unui atentat pus la cale de secularul ei 
duşman... Germania. 

Un murmur de admiraţie scăpă de pe buzele celor de față.- Neruşinarea „şefului îi 
depăşea pînă şi pe aceşti încercați făcători de rele... Un neamt care se erijează în patriot 
francez... Hotărît, Schratt ăsta e diavolul în persoană... 

— Şi dacă nu vom reuşi ? chițcăi din fotoliu Praxagoras, subit înviorat. 

— O diversiune naționalistă nu poate să nu reuşească în Franța îngenuncheată de 
trufia teutonă! replică Schratt, parafrazînd ironic articolele de fond la ordinea zilei. 

„Şeful" ştia că momentul politic era din cele mai favorabile planurilor sale... într- 
adevăr, în toamna acelui an, ultimele tentative pentru o apropiere franco-germană 
eşuaseră lamentabil... Nemţii puneau ca o condiție expresă renunțarea definitivă la 
Alsacia- Lorena, ceea ce jignea dureros sentimentele francezilor de rind. Succesele pe 
care le dobîndise în aceeaşi toamnă Wilhelm al II-lea cu prilejul pelerinajului său la 
„locurile sfinte" - obţinerea, între altele, a concesiunii construcției uriaşei căi ferate 
„Konieh-Bagdau” - îndîrjiră şi mai mult spiritele naţionaliştilor francezi, care vedeau 
Franța “înlăturată din rolul ei de mare putere şi protectoare a ţărilor din Orientul 
Apropiat. 

După o clipă de tăcere, se auzi glasul lui Duklas : 

- Bine, sîntem de acord... Dar cum rămîne cu Okman... Dacă nu-şi ține clanţa ?... 

- Poliția țaristă îşi are metodele ei, iar Okman are cerul gurii prea negru pentru ca 
să clămpănească... Şi dacă are s-o facă, nu trebuie să uităm că e originar din Tarutino... 
colonie germană. Cine poate garanta că Hans Okman nu este un agent din puzderia 
celora care mişună sub ochii Ohranei lui Alexandru II ? 

Creierul lui Sehratt lucra prea repede pentru posibilitățile receptive ale celorlalți... 
Mai trebui să treacă cîteva secunde pentru ca aceştia să înțeleagă în toată amploarea 
planul conceput în amănunțime de „şef... Intervenţia lui Furtwăngler nu era decit o 
cabală pusă la cale din culisele diplomaţiei germane pentru a compromite Franţa, care, 
îngenuncheată politiceşte, trebuia îngenuncheată şi moraliceşte... 

Desigur, mai existau cîteva umbre care tulburau bucuria complicilor ... Era în 
primul rînd posibilitatea sosirii la Paris a arheologului Corneliu Pîrvu... întrebat de Pellier 
cum s-ar desfăşura lucrurile în această situație. Sehratt se grăbi să-l liniştească: 

'- Parisul nu e Bucureştii... în oraşul lumină se întîmplă zilnic cîte 30_50 de 
accidente!... Şi ap oi în materie de justiție totul sînt probele materiale... Ce poate dovedi 
profesoraşul ? 


— Şi dacă se formează o comisie de expertiză ? 

— Singurul primejdios ar fi Hericourt... Moşneagul e însă plecat într-o expediţie în 
Orient... Nu se întoarce mai devreme de 6 luni... 

e- Se spune că Hericourt s-ar afla prin apropierea lacului Ga- zeh... se auzi 
chițcăitul lui Praxagoras... 

Sehratt tresări aproape imperceptibil... îşi reveni însă repede... „Ai început să ai 
năluciri, Sehratt" - se mustră neamţul singur alungîndu-şi tulburarea... 

O oră mai tîrziu, „şeful' însoțit de sculptorul Nicolle, se 'îndrepta spre o uliţă 
întunecoasă din cartierul Montmartre... Nicolle îl ajuta să înfăptuiască ultima parte a 
planului chibzuit cu atita migală pemtru a pune la adăpost banda de primejdiile ce o 
pîndeau din umbră... 

O ÎNTORSĂTURĂ SENZAȚIONALĂ.I... 

Trimis în fața tribunalului militar din Rennes, nefericitul căpitan de stat-major 
Dreyfus este condamnat cu cinci voturi contra două la zece ani detențiune grea. Sentința 
avu efectul unei bombe. Franța retrăia emoția marilor evenimente care de atitea ori în 
ultimele decenii au scos în stradă poporul iacobinilor. împărțită în nouă tabere 
formidabile, gata să se ciocnească în fiecare clipă, Franţa îşi canaliza de astă dată 
elanurile revoluţionare în rezistența pe care o opunea clicii militariste, autoare a 
monstruoasei înscenări antidreyfusiste. Valul de proteste împotriva sentinței de la 
Rennes devenea tot mai amenințător. 

În această atmosferă de încordare, presa pariziană lansă „noua afacere Dreyfus... 
Membrii expediției din munții Orăştiei nu sînt decît victimele unui monstruos complot ce 
urmăreşte compromiterea ştiinţei franceze şi a patrimoniului cultural al Franței. „O nouă 
eroare judiciară se pregăteşte în umbră" - scriau ziarele... Furt- wangler era denunțat ca 
unul din agenții germani puşi la cale pentru a monta „afacerea coroanei"... În ce priveşte 
Okman, acesta nu era decit o unealtă infamă a complotiştilor... Un individ de teapa 
acestui falsificator nu avea nimic de pierdut dacă în „mărturisirile sale complete" adăuga 
la lanţul fărădelegilor sale o afacere mai mult... 

întorsătura senzațională pe care o luă peste noapte „afacerea coroanei" avu darul 
în primele momente de a buimăci opinia publică. În alte împrejurări, bunul simț al 
poporului s-ar fi orientat mai puțin greoi pentru a discerne unde e adevărul şi de unde 
începe minciuna... 

Lovitura pusă la cale ţintise în plin. „Momentul Dreyfus" era cu deosebire prielnic 
marilor erori şi confuzii. La aceasta se adăuga recrudescența şovinismului francez, 
zgîndărit în acel an de manevrele diplomatice ale Reichului în Orientul Apropiat. Jocul 
abil pe care-l susțineau cei doi parteneri : Germania şi Anglia, joc a cărui miză era 
desființarea Franței ca mare putere, îndîrjise la culme poporul francez, şi orice prilej ce 
se oferea pentru a răzbuna umilințele primite era binevenit. 

„Afacerii coroanei", francezii îi opuneau „Afacerea moabitice- lor"... „Dezgropate' 
pentru a doua oară, faimoasele pietre se revărsau ca o ploaie peste capetele arheologilor 
nemți. Aventurile baronului Münchhausen, unul din principalii eroi ai „descoperirilor” 


din țara lui Moab, erau povestite şi răspovestite cu haz în coloanele ziarelor pariziene... 


„Baronul Minciună" deveni calul de bătaie al foiletoniştilor, iar dacă e adevărat 
proverbul că „ridicolul ucide”, apoi se poate spune că efectul pe care l-au avut atacurile 
satirice împotriva diplomatului german au fost de-a dreptul ucigătoare!... 

În furibunda campanie susținută de presa pariziană, nu a fost cruțat nici măcar 
marele Schliemann. Calomniatorii se prevelau de însăşi afirmaţiile vestitului arheolog că 
adeseori imaginaţia sa în- fierbîntată galopa înaintea realităţilor. În dezlănțuirea aceasta 
de patimi, nici presa germană nu se lăsa mai prejos... Astfel au fost dezgropate „afacerea 
maxilarului de la Moulin Quignon", „afacerea cu oase gravate din grotele de la Chaffaud" 
şi alte cazuri de trucaje copilăreşti, care păcăliseră pe savanții francezi. 

Cam acesta era tonul în care se ducea campania în presa din ambele părți. Totuşi 
dincolo de pasiunea şi brutalitatea cu care cei mai mulți erau tentaţi să întineze la un 
moment dat şi adevăratele cuceriri ale ştiinţei arheologice, spre cinstea poporului francez 
s-au ridicat voci hotărite şi doritoare de a aduce lumină în „afacerea coroanei"... 

Aşa se făcu că, în plină şedinţă a Parlamentului, deputatul de Sena, Jerome 
Pascal, interpelă pe ministrul Instrucțiunii Publice şi al Artelor asupra achiziţionării 
„coroanei lui Burebista"... 

„Originea acestei coroane - afirmă deputatul - este mai mult decît dubioasă. Cum 
se explică că acest obiect, atit de scump plătit, a putut fi achiziționat fără ca în prealabil 


administrația muzeului să se fi asigurat de originea şi autenticitatea lui ?... 


Atîta timp cît acest obiect va fi discutat, el nu-şi are locul în primul muzeu al 
Franţei. Tezaurul nostru național are destule bogății pentru a nu admite şi asemenea 
opere dubioase!..." 

Huiduielile cu care „vîndutul” Pascal fu copleşit de către apărătorii coroanei nu 
reuşiră să înăbuşe glasurile cinstite... Pentru cei dintii, intervenția marelui orientalist 


Clermont Ganneau, descoperitorul falsurilor moabitice, avu efectul unui duş rece. 


Într-un articol întitulat „Să dăm cuvîntul bunului simţ!", Ganneau dădu o lovitură 
de grație „coroniştilor" : 

„Trebuie oare să deschidem un credit nelimitat conducerii muzeului de antichități 
pentru achiziționarea tuturor coroanelor fabricate în cele cinci părți ale lumii?... Dacă ar 
fi să ne luăm după apărătorii coroanei, autenticitatea obiectelor de artă, ca şi inocența 
oamenilor, trebuie prezumată pînă la proba contrarie. Asta înseamnă că trebuie să 
credem pe cuvînt pînă la proba contrarie, care s-ar putea să întirzie. pe escrocul care s- 


ar prezenta la Banca Franţei spre a cere să i se verse o oarecare sumă..." 


Clermont  Ganneau îşi incheia articolul exprimîndu-şi neîncredere în 
autenticitatea coroanei, ținind seamă de surprinzătoarea ei stare de conservare, 
mărturisirile lui Okman şi personalitățile dubioase ale bancherului Pellier, Conrad 
Schratt şi ale celorlalți parteneri ai lor... 

Prestigiul şi autoritatea lui Clermont Ganneau era prea mare în rîndurile 


oamenilor de ştiinţă. Totuşi „coroniştii” erau gata să treacă şi peste cadavrul lui... 


Desfăşurarea evenimentelor le fu însă defavorabilă. A doua zi după apariția 
articolului lui Ganneau, bancherul Pellier, proprietarul uzinelor A.B.C. şi principalul 
implicat în „afacerea coroanei", şi-a pus capăt zilelor, tăindu-şi vinele de la mîini... 

În aceeaşi zi cînd bancherul ieşea pentru ultima oară din somptuoasa lui vilă, 
„coroana" părăsea vitrinele muzeului pentru a lua drumul comisiei de expertiză numită 
de minister. 

Ziua aceea memorabilă şi bogată în evenimente se încheie cu arestarea bandei de 
arheologi, În frunte cu Schratt. Arestarea avea un caracter preventiv, falsul nefiind încă 


stabilit... „Şeful îşi păstra sîngele rece... Ultima carte nu fusese încă jucată... 


NEGUŢĂTORUL DE AUTOGRAFE 

Tînărul judecător de instrucție Jules Farbe se găsea în această zi într-o dispoziție 
din cele mai proaste. Blestemata „afacere a coroanei", în care întrevăzuse prilejul unei 
consacrări răsunătoare, se dovedea a dracului de încilcită... Zile şi nopți s-a străduit să 
adune probe peste probe... Mărturia lui Okman, raportul de expertiză al lui Clermont 
Ganneau, depoziția profesorului Pîrvu, sinuciderea lui Pellier... Şi tocmai cînd se părea 
că totul este în cea mai perfectă ordine şi că poate să treacă la întocmirea actului de 
acuzare... iată că intră pe fir acest pictor ratat din Montmartre şi răstoarnă întregul 
eşafodaj de probe... Pentru a zecea oară, Farbe reciti scrisul acela dezordonat, depoziția 
prevenitului Elina Mayence... 

„Subsemnatul Elina Mayence, de profesie pictor, domiciliat în Rue des Plantes 
135, declar următoarele: 

Recunosc de bună voie că sînt autorul „coroanei lui Burebista" şi că lucrez într-un 
atelier de fabricat obiecte de artă antică apar- ținînd domnilor Baron şi Barze. 

În urmă cu un an s-a prezentat la noi unul din clienţii casei - Conrad Schratt - şi 
a comandat o coroană, a cărei realizare artistică patronii mi-au încredințat-o mie. Pentru 
munca mea am fost plătit cu suma de 45.000 de franci... 

Aflind din ziare care a fost destinaţia obiectului, am socotit ca o datorie 
cetățenească să fac această mărturie pentru a nu lăsa ca statul şi poporul francez să fie 
păgubit de nişte escroci cu o sumă atît de fabuloasă..." 

În scurta sa experienţă judecătorească, Farbe mai avusese prilejul să se găsească 
în fața unor indivizi care, chinuiți de mustrări de conştiinţă, vin să se constituie singuri 
prizonieri. E drept, asemenea cazuri sînt destul de rare, dar eîe totuşi există... De astă 
dată însă, lucrurile, în loc să se simplifice, se complică... Doi oameni la mii de kilometri 
depărtare... unul la Oceakov şi altul la Paris pretind că sînt făptaşii... Cel puţin unul 
dintre ei minte, căci nu se putea ca unul şi acelaşi obiect să fie lucrat în ateliere 
diferite... A cui depoziție e mincinoasă şi care e mobilul pe care-l urmăresc ?... 

Să fie într-adevăr Okman un agent german pus să compromită pe arheologii 
francezi ?... De-ar fi să te iei după tonul presei, acest lucru ar fi perfect plauzibil, mai 
ales dacă ţii seamă că atît Sehralt cît şi partenerii săi resping cu încăpăținare acuzaţiile 
şi declară că nici nu-l cunosc pe Okman... Oare pe Mayence îl vor recunoaşte ?... Asta se 
va vedea la confruntare... Mai întîi însă să nu ne pripim, judecătorule Farbe !... Să vedem 


îndeaproape cine e păsărica aceasta, care se viră de bună voie în colivie... 


Adîncit în monologul său, judecătorul apucă cu un gest reflex receptorul 
telefonului şi ceru un număr... - Allo!... Brigada judiciară ?... Cu domnul inspector 
Regrelle,,. În persoană?... Noroc, dragă Paul... Aici e Farbe... Trebuie să ma ajuţi într-o 
chestiune afurisită... Trebuie să operezi o descindere în cartierul Montmartre... Dar mai 
întîi aş vrea să ştiu dacă-l cunoşti pe un pictor Elina Mayence... şi dacă e un informator 
demn de încredere?... Vezi dacă are cumva cazier... într-o jumătate de oră sînt la tine... 

Regrelle, supranumit „Sherlock Holmes-ul Parisului”, îl primi pe vechiul său 
prieten Farbe cu o explozie de bucurie: 

— În sfîrşit, iată-l pe celebrul instructor al „afacerii coroanei... , A opta minune" a 
magistraturii noastre...! 

— Salve, rege neîncoronat al poliției franceze! replică pe acelaşi ton Farbe stringînd 
cu efuziune mîna inspectorului... 

- Rege neîncoronat?... Dimpotrivă! În ultima vreme, prietenul tău Regrelle a fost 
etichetat „bon pour l'Orient" !... Abia m-am întors din Siria - ştii, cu afacerea Deleasse a 
cecurilor false -,. iar acum am primit ordin să plec de urgenţă în Palestina şi să mă pun 
la dispoziția lui Hericourt... 

- Orientalistul ? 

- Da Nu ştiu despre ce poate fi vorba... în telegrama adresată Ministerului de 
Justiție, nu se spune altceva decît să fie trimis un polițist iscusit... 

Dar să revenim la problema care te interesează... Am aflat cine e clientul tău: 
Elina Mayence alias Vrain Lucas. Judecătorul holbă nişte ochi cît cepele : 

- Doar nu vrei să spui că e unul şi acelaşi... cu „neguțătorul de autografe"?... 

- Ba chiar aşa! replică zîmbind inspectorul Regrelle. 

x 

Prin 1880, tinărul Vrain Lucas, de meserie copist, se angajase la cabinetul 
genealogic al fraților Letterier Casa Letterier” 

procura clienților din înalta aristocrație originalele sau copiile de pe titlurile de 
noblețe cumpărate sau negociate, întocmea genealogii şi reconstituia insigne heraldice... 
într-o asemenea speculație, era greu să stabileşti unde se termina autenticul şi unde 
începea falsul. 

în această dubioasă oficină de fabricat titluri şi-a făcut ucenicia Lucas pînă în 
ziua cînd a făcut cunoştinţă cu un oarecare conte florentin Libri, ajuns, printr-un 
straniu concurs de împrejurări, membru al Academiei de ştiinţe de la Paris. 

Prietenia cu Libri îi prilejui copistului trecerea la un gen nou de afaceri 
confecționarea de scrisori, manuscrise şi autografe celebre.. Prima piesă executată de 
Lucas a fost o scrisoare a lui Moliere. Apoi una a lui Rabelais, alta a lui Racine... 

Afacerea mergea ca pe roate, spre mulțumirea maestrului, care plătea generos... 

O scrisoare autografă a lui Dante Aligheri trimisă Şcolii de artă din Florența 
pentru a fi expusă cu prilejul celui de-al şaselea centenar al naşterii autorului „Divinei 
Comedii" consacră în ochii oamenilor de litere pe generosul academician... 

Mai tîrziu Libri oferi Academiei regale din Belgia două scrisori ale lui Carol Quintul 
către Rabelais. Într-una din scrisori, împăratul german promitea 10.000 de scuzi celui 


care va rezolva quadratura cercului şi-l considera ca cel mai indicat chiar pe Rabelais. 


Pasiunea de colecţionar a lui Libri fu răsplătită din ce în ce mai copios, mana 
divină revărsiîndu-se într-o egală măsură şi asupra lui Lucas. 

în culmea gloriei, Libri produse un manuscris al lui Biaise Pascal către celebrul 
fizician Boyle, manuscris în care erau enunțate legile atracției universale înainte chiar ca 
Newton să fi formulat marea sa lege cosmică... Manuscrisul, semnat „manu propria" de 
marele Pascal, avu un răsunet extraordinar. Admiţind autenticitatea manuscrisului, 
însemna să-l umbreşti gloria lui Newton. Departe de a bănui falsul, savanții se angajară 
într-o uriaşă dispută... 

Prins în focul polemicii, Libri produse noi manuscrise. O întreagă corespondență 
dusă între Newton şi Pascal, apoi scrisorile lui miss Ane Ascough, mama lui Newton, în 
care mulțumea lui Pascal pentru sfaturile pe care le da ilustrului ei fiu... 

Din nefericire pentru Libri, se strecură într-una din scrisorile lui Pascal o greşeală. 
Se vorbea într-un loc de „legile abstracţiei”... Or, era greu de crezut că autorul vestitelor 
„Pensees" putea să scrie, oricît de distrat ar fi fost, în loc de „legile atracției".,, „legile 
abstracției"... Era primul avertisment. 

Al doilea nu întîrzie... Prilejul îl oferi o scrisoare autentică atribuită lui Galileu şi 
datată din 1641, în care astronomul pisan se plingea că vederea îi slăbeşte tot mai mult, 
încît nu mai e în stare să scrie. 

La mai puțin de o săptămînă de la producerea scrisorii, într-o şedinţă a 
Academiei, Libri fu interpelat de un coleg dacă cunoaşte raportul marelui inchizitor din 
Florența În care scrie negru pe alb că în acea vreme Galileu era : totalmente privo di 
vista..." (complet lipsit de vedere). 

Scandalul era dezlănţuit. Se dovedea că scrisoarea a fost scrisă de un om care 
cunoştea prost biografia astronomului... 

în zadar Libri produse alte zeci de scrisori în care Viciani, elevul lui Galileu, 
prințul de Condé, Carol I Stuart, Saint Vincent de Paul, cardinalul Ventivoglio, ducele de 
Suly, Ludovic al XIII-lea şi ducesa d'Aiguillon păreau să se fi înțeles să corespondeze 
între ei numai în problema Galileu!... Manuscrisul atribuit astronomului pisan a fost 
trimis direcției Bibliotecii din Florenţa. Procesul-verbal de expertiză stabili nu numai 
caracterul apocrif al scrisorii, dar, ceea ce era mai grav, conținutul era copiat cuvînt cu 
cuvînt din ediția Alberi, marea carte a geniilor omenirii. 

Ancheta fu urmată de arestarea vinovaţilor... La cercetări, reieşi că Lucas ticluise 
şi pusese la dispoziţia lui Libri sute de piese, începînd cu numeroase note ale lui Iulius 
Cezar, scrisorile apostolilor, ale lui Grégoire de Tour, Carol cel Mare, Alcuin... 

Tehnica folosită de Lucas era aceea a redactării manuscriselor pe paginile de 
gardă ale cărților vechi sau pe file din registre... Cel mai bine îi reuşea operaţia de 
îmbătrinire a cernelii. Aceasta avea o tentă gălbuie, simulind vechimea şi rezistind la 
acizi. De asemenea erau folosite toate mijloacele pentru ca piesa în aspectul ei general să 
dea impresia că a înfruntat vitregiile timpurilor... Muiatul în apă, înroşitul la foc, 
înnegrirea la fumul de lampă şi picuratul cerii erau procedeele obişnuite... 

Cu cultura lui redusă, Lucas nu era în stare să confecționeze miile de scrisori, aşa 
încât, de cele mai multe ori, se mulțumea să extragă pasaje din enciclopedii şi cărți vechi, 


modificîndu-le uşor conținutul. 


Pe aceste piese fără valoare, Lucas adăuga semnături celebre. Procesul dezvălui 
unele lucruri extraordinare... în doi ani, Lucas fabricase 2.400 de documente. Nu mai era 
munca obişnuită a unui falsificator, fie el cît de abil, ci un caz patologic... Isprava unui 
exaltat care falsificase zile şi nopți de-a rindul, cu o înfrigurare bolnăvicioasă, sute şi 
sute de hîrțoage pentru a pune în mişcare întreaga lume de savanți şi academicieni... 

Evocînd în minte celebra „afacere a autografelor”, Farbe, pierdut pe ginduri, şopti 
ca pentru sine : 

-— E într-adevăr de necrezut cum acest vis fantastic a putut fi luat drept realitate... 
Nenumărați savanți s-au războit timp de doi ani de zile din cauza elucubrațiilor unui 
maniac mistificator... 

- Errare humanutn est... Adu-ţi aminte de inscripția de la Aune... Zeci de savanți 
şi-au frămîntat nobilele lor creiere pentru a descifra misterioasele hieroglife de pe o 
piatră preistorică pentru ca, pînă la urmă, portarul de îa Sorbona să constatate că e 
vorba de o piatră de la un han de țară pe care, probabil, o haimana a mizgălit cîteva 
cuvinte : „Pe aici e drumul măgarilor"... 

— Se pare că pe acest drum al măgarilor era s-o pornesc şi eu, spuse Farbe şi, în 
cîteva cuvinte, îl puse la curent pe inspector cu cele întimplate în ajun... 

Regrelle chibzui îndelung asupra celor povestite de judecător... 

— Ai făcut bine că ai procedat astfel... Se pare că, după eliberarea din închisoare, 
Lucas nu s-a lecuit de exhibiționism. Presupun că unul din membrii bandei Schratt îl 
cunoaşte îndeaproape pe acest pictor ratat!... Folosindu-l pe Lucas, escrocii voiau să 
deruteze pe anchetatori... respectiv pe tine, dragă Jules... 

- Bine, dar pînă la urmă ? 

- Pînă la urmă, te-ai fi acoperit de ridicol... Presa ar fi comentat cu haz 
întimplarea cu „minunea" fabricată în acelaşi timp în două locuri diferite, şi cercetările 
ajungeau la un impas... adică tocmai ce urmărea şi banda de escroci... 

- Într-adevăr, lovitura a fost pusă la cale cu cap... Schratt ăsta e diavolul în 
persoană- Totuşi nu crezi că o descindere trebuie făcută ?... Poate totuşi aflăm cîteceva 
PAR 

— Cred că ai dreptate!... Trebuie însă să păstrăm cel mai desăvirşit secret... şi mai 
ales să ne ferim să ajungă chestiunea la urechile vreunui trepăduş de la ziare... 

E 

O oră mai tîrziu, judecătorul Farbe şi inspectorul Regrelle operau o descindere la 
atelierul unde lucra Mayence. Anticarul Barze, unul din patroni, recunoscu că se ocupa 
cu fabricarea de obiecte antice, dar susținu categoric că e complet străin de falsul 
coroanei. Fabrica lui producea doar „mumii false", pe care le trimitea... în Egipt. În 
acelaşi sens vorbi şi văduva celuilalt patron, Baron. Mayence este, într-adevăr, angajatul 
lor- L-au primit de milă după ce a ieşit din închisoare. Suferă de nervi şi de la o vreme 
încoace susține că, în sfîrşit, toată lumea va vorbi din nou de dînsul... De două zile n-a 
mai dat pe la atelier. Probabil că i se întîmplase vreo nenorocire... 

Inspectorul Regrelle îi invită pe cei doi patroni să-i urmeze la Prefectura de 
poliție... după ce, în prealabil, procedă la sigilarea atelierului... 


În aceeaşi seară, Elina Mayence a fost pus în libertate, cu 


toate protestele lui A fost nevoie de intervenţia cîtorva gardieni 

pentru a-l potoli pe nenorocit, care, apucat de o criză de furie, urla cu spume la 
gură că vor să-i fure gloria de autor al coroanei... Transportat la ospiciu, medicul puse 
diagnosticul: „schizofrenie, cu manifestări de exhibiționism. 

PROCESUL 

O dimineaţă de toamnă tirzie... Zorile se mai luptau să alunge negurile vinăt- 
trandafirii ale nopţii, cînd spre clădirea tribunalului Senei se şi revărsau primele grupuri 
de cetățeni. 

Monumentala sală de şedinţe unde avea să se judece „afacerea coroanei" putea 
cuprinde un public destul de numeros, dar de astă dată nu mai era vorba de un proces 
obişnuit... De mai bine de trei luni, demonul coroanei stăpiînea opinia publică: răsunetul 
afacerii, personalitățile implicate, obiectul procesului treziseră interesul a sute de mii de 
cetățeni, bărbați şi femei, .«avanți şi oameni de rînd, francezi şi străini. 

În fața clădirii şi pe scările de la intrare, un furnicar de oameni aşteptau ora cînd 
sălile paşilor pierduţi se vor însufleți de glasul profesional al aprozilor şi al uşierilor în 
livrea. Atunci va începe asaltul pentru a cîştiga bunăvoința cerberilor. Pînă atunci, 
mulțimea comenta evenimentul, făcînd pariuri şi înjurînd guvernul că aruncă bani pe 
tinichele, în timp ce contribuabilii se spetesc plătind impozite. Alţii se pierdeau în 
divagațţii „arheologice", în care Burebista apărea cînd ca un rege barbar din România, 
cînd ca un împărat oriental... poate scit... poate celt. 

De undeva din spatele clădirii, răzbătu un vuiet amenințător de glasuri... O 
maşină neagră închisă, duba închisorii, se opri la o intrare laterală... Din ea coboriră 
cîțiva gardieni în uniformă şi înarmați, după care urmau cei patru acuzați, în frunte cu 
Conrad Schratt. Se produse o mică învălmăşeală... Mulțimea vru să-i linşeze pe ticăloşi... 
Apoi totul se potoli... Peste puţin se produse un nou incident. La intrarea principală, 
cîțiva cetățeni au recunoscut în mijlocul lor pe profesorul romîn Pîrvu, principalul martor 
la proces... În ultimele săptămîni, ziarele publicaseră de nenumărate ori portretul 
tîinărului savant... Mulțimea îl ovaționă frenetic, ba cîțiva l-au şi înşfăcat, săltindu-l 
deasupra capetelor, spre desperarea Marei, care-l însoțea şi care se simțea pierdută în 
furnicarul de oameni. 

O companie de poliţişti formă un cordon de pază la intrare... Uşile s-au deschis 
larg, dar nu pentru toată lumea. Intrară numai invitaţii... martorii... judecătorii... 
avocații... Dispoziţiile erau severe, dar şi să te lupţi cu mii de oameni care de ore întregi 
aşteptau să pătrundă în sală era greu... Sosiră noi întărituri de poliţişti, dar nu înainte 
ca o parte din mulțime să răzbată triumfătoare dincolo de porțile Palatului de justiție... 

Procesul a început... Se face apelul acuzaților... Lipseşte Ber- nard Pellier - 
decedat - şi Henry de Villefosse, custodele Muzeului de antichități din Paris, - dispărut. 

Acum se dă citire actului de acuzare... Pentru cei mai mulți, faptele sînt 
cunoscute... Asistenţa ascultă distrată lectura monotonă a grefierului, în timp ce aruncă 
priviri duşmănoase spre boxa acuzaților. Aşadar, aceştia sînt eroii celebrei afaceri... 
Banda de pseudo- arheologi care a dus de nas o lume de savanți, împuind urechile 


tuturor cu fantastice aventuri şi extraordinare descoperiri. 


Pe masa Curții, alături de crucifix, e corpul delict: „coroana'.» Cu puţină vreme în 
urmă, valuri de curioşi se îngrămădeau pe coridoarele muzeului pentru a admira „a opta 
minune a lumii'.» Acum coroana stă stingheră şi parcă ruşinată de decăderea ei... 

„„„„hotărăşte trimiterea în judecată a numiţilor pentru înşelăciune şi abuz de 
încredere în baza articolului 405 din codul penal... iar pe Henry de Villefosse, în prezent 
dispărut, pentru delictul de abuz de putere şi luare de mită în baza articolului 302 
combinat cu 308 din acelaşi cod penal... 

Grefierul şi-a reluat locul la masa încărcată de maldăre de dosare. Preşedintele 
Rouset, un bărbat cu o înfăţişare aspră, a cărei severitate e accentuată de ochelarii 
fumurii pe care-i poartă pe ghebul unui nas uşor coroiat, trece la interogatoriul 
acuzaților... 

Rînd pe rînd se ridică în picioare Schratt, Praxagoras, Duklas, Nicolle... Poziţia lor 
e neschimbată... Ei neagă cu încăpăţinare că ar avea vreo legătură cu atelierul de 
fabricat obiecte false de la Oceakov. Nu au auzit de Okman decit după arestarea 
acestuia. în ce priveşte profesorul Pîrvu, acesta n-a făcut decit să uzurpe gloria expediției 
franceze... A crezut că poate acoperi ignoranța lui şi a colegilor săi romîni calomniind şi 
născocind întîmplări al căror erou se pretinde el însuşi... 

- Este soarta frumuseții şi a gloriei să ațițe invidia semenilor, îşi incheie cu 
impertinență Schratt răspunsurile date preşedintelui... 

Hotărît, individul se ţinea tare... Procesul promitea să fie palpitant. Peste puțin 
aveau să-şi încrucişeze spadele maeştrii barei : Michel Letour şi procurorul republicii, 
temutul Lefevre... 

Dar mai întii să ascultăm cuvîntul martorilor... 

E audiat profesorul Corneliu Pîrvu... Pe figura frumoasă a tînărului arheolog 
romîn au rămas întipărite adînc urmele suferințelor. O cicatrice enormă îi brăzdează 
fruntea, numai la cîțiva milimetri de timpla dreaptă. Cu un glas vibrind de o uşoară 
emoție, Pîrvu povesteşte dramatica odisee a celor două expediții din munţii Orăştiei... 
Ciudatele întîmplări de pe şantier şi din sat, purtarea lui Schratt şi a partenerilor săi, 
răpirea Marei şi, în sfîrşit, surparea galeriei... 

Asistenţa ascultă cu emoție depoziția martorului întreruptă în fiecare moment de 
către avocatul Letour: 

- Rog înalta Curte să atragă atenţia domnului martor că justiția franceză se 
conduce după probe şi nu după vorbe meşteşugite... 

Asistența protestează... Se produce vacarm în sală... Preşedintele agită clopoțţelul, 
amenințind cu evacuarea publicului. 

— Probele pe care le cere apărarea, continuă cu calm Pîrvu, se aduc împotriva unor 
criminali de rînd... Un cuţit, un topor sau un alt corp delict. Nu pentru aceasta am venit 
eu aici, ci pentru ca să acuz pe cei din boxă pentru complot împotriva ştiinţei omenirii, 
împotriva triumfului spiritului uman în lupta acestuia pentru progres... Cu atît mai grav 
este cazul atunci cînd vinovați de această crimă se fac nişte oameni care se pretind că 
aparțin tagmei savanților. Din fericire, arheologi mistificatori sînt puţini. Nici unul dintre 
ei n-a fost adevărat savant. Nici nu s-ar putea altfel dacă ne gindim că ceea ce 


caracterizează pe aceşti mistificatori este mentalitatea lor animalică, răbdarea şi 


tenacitatea în urmărirea scopului, vicleşugul în preparative, ingeniozitatea prefăcătoriei 
şi ferocitatea în execuție... 

Este audiat preşedintele comisiei de expertiză, Clermont Gan- neau. Apariţia 
ilustrului om de ştiinţă e salutată cu simpatie de asistență. O clipă, bărbatul cu fruntea 
neobişnuit de înaltă, încadrată de păr argintiu, se opreşte în mijlocul sălii, înaintea 
tinărului profesor Pîrvu. Ganneau îl îmbrățişează cu efuziune pe colegul său romiîn. 
Asistența aplaudă, spre desperarea preşedintelui, care din nou agită clopoţelul. Gestul 
lui Ganneau e semnificativ. Apărătorii bunurilor spirituale ale omenirii îşi dădeau mina, 
făcînd zid împotriva impostorilor şi denigratorilor... 

Acum Ganneau repetă în fața Curţii concluziile consemnate în raportul comisiei. 
Pornind de la teza susținută de Pîrvu că asemenea podoabe erau străine regilor daci, 
neobişnuit de sobri şi cumpătaţi, martorul arătă că la o examinare atentă a coroanei se 
poate constata că aceasta este opera unor artişti în falsuri arheologice. Totuşi aceşti 
mistificatori au fost daţi în vileag, fiindcă întotdeauna adevărata ştiinţă triumfă asupra 
imposturii... 

Din nou interveni avocatul apărării: 

- Rog onorata Curte să-l întrebe pe domnul martor dacă cunoaşte existența unui 
raport de expertiză care contrazice în elementele sale esenţiale raportul domniei sale. 

Martorul îşi stăpîni cu greu enervarea. Într-adevăr se găsiseră în rîndurile 
colegilor săi cîțiva care, din complezență sau interes, se solidarizaseră cu membrii 
comisiei care a aprobat achiziția coroanei. Dacă eroarea achiziției era scuzabilă pînă la 
un punct pentru cei care s-au dovedit de bună-credință, încăpăţinarea în greşeală nu 
putea avea nici o scuză. Cu atit mai condamnabilă era atitudinea celor care întocmiseră 
un contraraport tendențios, cu cît acesta aducea apă la moară apărării... Abţinerea 
acuzaților de la orice mărturisiri şi nesiguranța pe care o crea existența celuilalt raport 
erau piesele de rezistență cu ajutorul cărora apărarea mai spera să obțină un verdict de 
achitare. 

Aceasta era situația, cînd un eveniment, cu totul neprevăzut, îndreptă dezbaterile 
procesului spre un deznodămiînt senzațional. 

Tocmai îşi terminase depoziția martorul Ganneau, cînd un funcționar de la grefă 
se apropie de preşedintele Curţii şi-i inmînă o telegramă. Abia îşi aruncă ochii pe textul 
hîrtiei, şi judecătorul simți că broboane de sudoare îi năpădesc fruntea pleşuvă. 
Asistenţa trebuie că observase schimbarea de pe fața magistratului, căci o linişte rece se 
aşternu în sală. Tensiunea ajunsese la maximum cînd, după o prealabilă consultare cu 
colegii săi deopotrivă de consternațţi, preşedintele se ridică anunțind suspendarea 
dezbaterilor... Elemente noi au intervenit, cerînd un supliment de instrucție. 

Publicul părăsi sala de şedinţe. 

O bună parte din noapte, mii de cetățeni au staționat în fața clădirii aşteptind 
veşti. Abia într-un tîrziu, ziarele, în ediții speciale, aduceau dezlegarea enigmei. lată 
textul uneia dintre ediții: 

SENZAȚIONALA ÎNTORSĂTURĂ În PROCESUL BANDEI DE MISTIFICATORI! 

- Răzbunarea Molochului! 


O întimplare fantastică, demnă de pana unui Edgar Poe, vine să aducă lumină 
deplină în tenebroasa afacere a bandei Schrat. Cititorii îşi amintesc, desigur, de 
răsunătoarea expediție a falşilor arheologi în Ţara amoreilor. Ei au adus la Paris - ca 
trofeu - statuia Molochului cu cap de taur, care - pretindeau arheologii -, fiind turnată 
din aur de 22 carate, nu s-a topit sub lava vulcanică ce a îngropat sub cenuşă oraşele 
Sodoma şi Gomora. 

Bancherul Bernard Pellier, defunctul numismat şi colecționar de antichități, a 
achiziționat faimosul cap de taur al statuii zeului, revinzindu-l, contra unei sume 
fabuloase, muzeului de antichități. 

De roadele tranzacţiei s-au bucurat, în afară de Pellier, numai patru din membrii 
expediției, cel de-al cincelea, bătrinul paleograf armean Bedros Altuni - după cum 
afirmau partenerii săi - îne- cîndu-se în lacul Asfaltic... 

Au trecut cinci ani de atunci şi iată că cercetările făcute în aceleaşi regiuni ale 
deşertului de către marele orientalist Hericourt vin să dezvăluie unele amănunte de-a 
dreptul uluitoare. Bedros Altuni n-a murit... prin înec... El a fost ucis de către ceilalți 
membri ai expediției în grota monştrilor de lingă rîul Sertat-el-Kebir... 

După ce şi-au sugrumat victima, asasinii, pentru a şterge orice urmă a crimei, au 
recurs la o soluţie înfricoşătoare, poate unică în analele criminologiei... Au mumificat 
cadavrul lui Altuni şi, sub pretextul că au descoperit un sarcofag al unui faraon egiptean 
din a 12-a dinastie, l-au dăruit şeicului Ibn-al-Atlak în semn de recunoştinţă pentru 
permisiunea de a face săpături pe pămînturile sale. 

Este interesant, desigur, pentru cititorii noştri să afle cum a ajuns expediția 
Hericourt la aceste revelații... 

încă din primele momente ale achiziției statuii Molochului, celebrul orientalist a 
avut unele nedumeriri în legătură cu proveniența şi autenticitatea operei... Aceste 
îndoieli i-au fost întărite de controversele ce s-a ivit mai tirziu în unu autenticității 
„coroanei lui Burebista».. O expediţie de control în pretinsa țară a amoreilor nu putea să 
mai întîrzie. Ea trebuia să se desfăşoare în cel mai strict secret pentru a preveni 
eventualele atacuri puse la cale de primejdioasa bandă. 

De la primele cercetări ale expediției Hericourt. s-a putut stabili că descoperitorii 
Molochului au lucrat în cea mai mare taină, iar cei cîțiva beduini care fuseseră angajați 
ca muncitori săpători nu s-au mai întors niciodată în satele lor... 

Aceste indicii culese de Hericourt au determinat cererea acestuia ca să fie trimis în 
sprijinul expediției încercatul polițist Regrelle... După cercetări care au durat mai bine de 
două luni, ancheta a fost încununată de succes... 

Cu prilejul unei vizite făcute de Hericourt şi Regrelle la palatul şeicului, acesta le-a 
prezentat oaspeților sarcofagul primit în dar... Lovind ca din întîmplare învelişul mumiei, 
sunetul produs păru ciudat celor doi musafiri... Tot atît de ciudat era mirosul pe care-l 
răspindea funebrul monument... Cu încuviințarea amfitrionului, Hericourt înlătură 
învelişul sarcofagului şi îndepărtă puţin pinza cusută în jurul mumiei. Linţoliul nu părea 
deloc îngălbenit de vreme. Ochii mistici ai măştii erau mai degrabă de sticlă decît din 
email. În ce priveşte benzile în care se înfăşoară de obicei mumiile, acestea erau de 


muselină şi nu din pînză de in, cum cerea ritualul. Nu mai rămînea decît să procedeze la 


desfăşurarea lor... Spre groaza şi surprinderea celor prezenți, ieşi puțin cîte puţin la 
iveală cadavrul unui bătrin. Nu mai încăpea nici o îndoială... Era cadavrul nefericitului 
Bedros Attuni... 

Telegrama expediată de Hericourt şi Regrelle a sosit tocmai la timp pentru ca 
fioroşii asasini să-şi primească pedeapsa cuvenită pentru fărădelegile lor". 

Acesta era textul reportajului revelînd senzaționala descoperire... 

Pe ultima pagină, în cadrul rubricii „La închiderea ediției", ziarul scria : 

„BANDA SCHRATT A Făcut MĂRTURISIRI COMPLETE 

În ultimul moment aflăm că asasinii bătrînului paleograf Altuni şi-au recunoscut 
crima. Ei l-au ucis pe savant deoarece acesta nu se pretase la mistificarea cu «Molochul 
de aur». De asemenea, bandiții au recunoscut că tot ei puseseră la cale, în complicitate 
cu moşierul transilvănean Caius Dancea, asasinarea profesorului Corneliu Pîrvu... 
prăbuşirea galeriei... răpirea Marei Jianu - logodnica tînărului arheolog romin... şi toate 
uneltirile mirşave menite să-i facă pe ţăranii din Cosmeşti să părăsească şantierul de pe 
muntele Piatra Rea. 

Vom reveni cu noi şi senzaţionale amănunte..." 

EPILOG 

Au trecut ani... în cabinetul său de lucru de la Muzeul de antichități din 
Bucureşti, profesorul Corneliu Pîrvu termina ultimele corecturi la monografia „Aşezarea 
dacică de la Piatra Rea". Cu un gest obosit, arheologul puse deoparte paginile scrise 
mărunt şi acoperite cu ştersături şi se apropie de fereastră, destinzindu-se uşor... 

În curtea muzeului, Voicu supraveghea pe cărăuşii care descăr- cau lăzile cu 
obiectele dezgropate cu prilejul săpăturilor de la Bli- deşti, nu departe de Piatra Rea. 

Pîrvu zimbi văzînd zelul cu care colaboratorul său preţios îi muştruluia pe 
cărăuşi. 

Oamenii îl priveau chiondoriş... Desigur - gindeau ei -, flăcăul ăsta o fi cam şui... 
că doar nu-i vorba de niscaiva lucruri de aur, ci doar de o încărcătură de oale sparte şi 
vechituri de fier ruginit... 

Sprijinindu-şi fruntea de geamul deschis, Pîrvu rămase pierdut pe gînduri... 

, Care este adevăratul preț al descoperirilor sale,., ? Care este rostul strădaniei 
atîtor arheologi ce sapă întreaga viață galerii de cîrtite în adîncul pămîntului... ? 
Înfruntînd teribilele maladii ale ținuturilor tropicale, asprimea gerului polar şi primejdiile 
junglei, ei se străduiesc să descifreze tainele unor lumi trecute sau prezente. Ei pun 
aceeaşi pasiune în descoperirea unor somptuoase morminte de regi sciți, ca şi în 
căutarea unor primitive unelte de piatră în grotele Franciei. Dacă cele dintii evocă 
civilizații strălucitoare, celelalte se referă la însăşi aurora omenirii. Ciudaţi căutători de 
comori, de vreme ce pun mai mare preț pe nişte cioburi preistorice decit pe fildeşul, 
aurul şi diamantele după care gonesc aventurierii şi conchistadorii veacului... Ciudaţi, e 
adevărat!... Dar nu întimplător în rîndurile «detectivilor istoriei» s-au încadrat spirite 
generoase, avintate... Ei cred într-un scop mai vrednic de omenire decît goana după 
profituri... Mulțumită strădaniei lor, dintr-o ştiinţă a morții, arheologia a devenit o ştiinţă 
a vieţii. Şi cît de tînără-i această ştiință!... Nu este prea departe vremea cînd arheologi de 


seamă, ca, de pildă, Wiedeman, putea să vadă în silexurile preistorice ale Egiptului nişte 


«jocuri ale naturii», sau Hiiber, care încerca să explice fosilele de la Wiirtzberg, aşa-zişii 
«conoliți», ca fiind opera unor genii subterane ?!... 

în ciuda atîtor rătăciți, dorința de a cunoaşte - motor al tuturor descoperirilor - a 
călăuzit paşii lui Champollion, Maspero, Mariette, Schliemann sau Borghezi pe urmele 
marilor temple ale Egiptului, ale ceramicei din Susa, ale statuilor de argilă din Tanagra. 
Atraşi de magia trecutului, ei au creat o ştiinţă a arheologiei, zdrobind limitele strimte ale 
acestui trecut şi unindu-l cu prezentul. 

Căutînd mereu progresul, ei le-au arătat popoarelor rațiunea lor de a fi, legînd 
istoria de tradiție, de respectul generațiilor dispărute... Viața materială a strămoşilor, 
arta şi cultura lor oferă un vast repertoriu menit să inspire pe urmaşi în munca lor 
creatoare. Acesta e rostul strădaniei noastre, a arheologilor!..." 

Aruncîndu-şi din nou privirea pe fereastră, Pîrvu şopti ca pentru sine : 

- Eşti un flăcău vrednic, Voicule... Zelul tău merită toată lauda... Lăzile de colo nu 
conțin nici pietre preţioase, nici coroane de aur... Dar mai de preţ decît aurul tuturor 
monarhilor sînt descoperirile ce aduc la lumină civilizații şi aşezări, mărturii ale unui 
trecut glorios. 

Sfârşit 


Corectat de Dumitru Ciobanu 


